Ley boegen karu hikkun filaane tha?\nތުންފަތުގައި ލޭ އުނގުޅިފައި--\n02 ޖެނުއަރީ 2021 - 15:12:31\nލޭ ބޮއިގެން ކަރު ހިއްކުން ފިލާނެތޯ ކުރެވޭ ސުވާލު މިއީ ހަމަ ގައިމުވެސް ގިނަ ބަޔަކު އަޖައިބު ކުރުވާނެ ސުވާލެކެވެ. ނަމަވެސް މިކަމާ ދޭތެރޭ ވިސަނާލަން ހިނގާށެވެ. ލޭ ބޮއިގެން ހަމަ އަސްލުވެސް އިންސާނުންގެ ކަރު ހިއްކުން ފިލާފާނެ ހެއްޔެވެ؟\nމި ސުވާލުގެ ކުރިން ލޭ ބުއިމަކީ ކޮންކަލަ ކަމެއްކަން ބަލާލުން މުހިންމެވެ. އެގޮތުން ލޭގެ ކުޑަ މިންވަރެއް ގާތްގަނޑަކަށް ދެތިން ސައި ސަމްސަލުގެ ލޭ ބުއިމަކީ އިންސާނާއަށް އެއްވެސް ގެއްލުމެއްވާ ކަމެއް ނޫނެވެ. އެއީ ސާފު އެއްވެސް ޖަރާސީމެއް އަދި ބައްޔެށް ނުހުންނަ ލޭ ކަމަށް ވާނަމަ އެކަންޏެވެ.\nއެހެން ނަމަވެސް މާގިނައިން ލޭ ބޮއިފިނަމަ އެއީ ސިއްހަތަށް ވަރަށް ބޮޑަށް ނުރައްކާތެރިވެދާނެ ކަމަކެވެ. އެއީ ލެއަކީ ދަގަނޑުގެ މާއްދާ ގިނަ އެއްޗަކަށްވުމުގެ ސަބަބުން މި މާއްދާ ހަލާކު ކޮއްލަން ހަށިގަނޑަށް އުނދަގޫ ވާނެތީއެ ވެ. މީގެ އިތުރުން މާ ގިނައިން ލޭ ބޮއިފި ނަމަ ހެމޯކުރޮމޮޓޯސިސް ޖެހުމަށް ވެސް މަގުފަހިވެގެން ދާނެ އެވެ. އޭރުން މޭ ހަލާކުވެ ލޭގެ ޕުރެޝަރު ދަށްވެ ނާރުތައް މަސައްކަތް ކުރުމަށް ބުރޫ އަރާނެ އެވެ. އަދި ފުއްޕާ މޭ ތެރޭގައި ފެން އުފެދި ނޭނގި ހުރެ މީހާ މަރުވެގެން ދިޔުމަށް މަގުފަހިވެ އެވެ.\nޖަނަވަރަކު އަމިއްލަ ލޭ ބުއިމަކީ ވެސް ކޮންކަހަލަ ކަމެއްތޯ އެއީ ބަލާލަން ރަނގަޅު ކަމެކެވެ. ބައެއް ޖަނަވާރުން، މިސާލަކަށް ލޭބޯ ވާ ކަލަހަ، އެއްޗެހީގައި ދަގަނޑު މާއްދާ ހަލާކުކޮށްލުމަށް ހުންނަނީ ގުދުރަތީ ގޮތުން ނިޒާމެއް އުފެދިފަ އެވެ. އެހެން ނަމަވެސް އިންސާނުން ނުވަތަ އެހެން ޖަނަވާރެއް އޭގެ އަމިއްލަ ލޭ މާ ގިނަ މިންވަރަކަށް ބުއިމަކީ ހަށިގަނޑަށް ނުރައްކާތެރި ވެދާނެ ކަމެކެވެ.\nއިންސާނުން އެހެން ޖަނަވާރުންގެ ލޭ ބުއިމުން ކަރު ހިއްކުން ފިލާ ކަމަށް ތަފާސްހިސާބުތަކުން ދައްކަ އެވެ. އެގޮތުން ކުރީ ޒަމާނުގައި ކަނޑު މަތީގައި ގިނަ ދުވަސް ވަންދެން ދަތުރު ކުރުމުގެ ސަބަބުން ކާނާ ހުސްވެގެން ވެލާ ކަހަލަ މޫދު ޖަނަވާރުގެ ލޭ ބޮއިގެން ބައެއް ފަޅުވެރިން ދުނިޔޭގައި ގަދަވެ ސަލާމަތުން އެބަ ތިއްބެވެ.\nނަމަވެސް އެއީ މަދު ފަހަރެއްގައެވެ. ގިނަ މީހުން ޖަނަވާރުގެ ލޭ ބުއިމުގެ ސަބަބުން ކަރު ހިއްކުން އިތުރަށް ބޮޑުވެގެން ދެއެވެ. އެހެން ކަމުން ސަހަރާއެއްގައި އެކަނި އެތައް ދުވަހެއް ގެއްލިގެން އުޅެން ޖެހުނަސް އަމިއްލަ ލޭ ބުއިމަކީ މީހާގެ ހާލަތު އިތުރަށް ގޯސް ވެގެންދާނެ ކަމެކެވެ. ދީނީ ގޮތުން ބެލި ނަމަވެސް ލޭ ބުއިމަކީ ކޮށްގެން ވާނެ ކަމެއް ނޫނެވެ.\nއެހެންކަމުން ލޭ ބޮއިގެން އެއްވެސް ގޮތަކަށް ކަރު ހިއްކުމެއް ނުފިލާނެ އެވެ. ލޭ ބުއިމުން މީހާގެ ސިއްހީ ހާލަތު އިތުރަށް ދަށްވެ މަރުވުމަށް މަގުފަހިވެގެން ދާނެ އެވެ.\nކާތިކް އާއި ކިއާރާ ނަށަން ދަސްކުރަނީ!


UAE dhathurufulhah fahu Raees Solih aai Raees Nasheed Male' vadaigenfi - AO News\nޔޫއޭއީ ދަތުރުފުޅަށްފަހު ރައީސް ސޯލިހު އާއި ރައީސް ނަޝީދު މާލެ ވަޑައިގެންފި\nރައީސް ސޯލިހު އާއި ރައީސް ނަޝީދު ވީއައިއޭގައި - ފޮޓޯ: ރައީސް އޮފީސް\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު އާއި 19 ވަނަ ރައްޔިތުންގެ މަޖިލީހުގެ ރައީސް މުހައްމަދު ނަޝީދު، ޔުނައިޓެޑް އެރެބް އެމިރޭޓްސް (ޔޫއޭއީ) އަށް ކުރެއްވި ރަސްމީ ދަތުރުފުޅު ނިންމަވާލެއްވުމަށްފަހު ރާއްޖެ ވަޑައިގެންފިއެވެ.\nދެ ރައީސުން ވެސް ރާއްޖެ ވަޑައިގެންފައި ވަނީ ރޭގެ ވަގުތެއްގައި ކަމަށްވާއިރު، ދެ ބޭފުޅުން ޔޫއޭއީ އަށް ފުރާވަޑައިގެންނެވީ މިދިޔަ މަހުގެ 29 ވަނަ ދުވަހު އެވެ.\nރައީސް ސޯލިހު އާއި ރައީސް ނަޝީދުގެ މި ދަތުރުފުޅަކީ އަބޫދާބީގެ ކްރައުން ޕްރިންސް މުހައްމަދު ބިން ޒައިދުގެ ދައުވަތަކަށް ކުރެއްވި ދަތުރުފުޅެކެވެ. ދެ ރައީސުންގެ މި ދަތުރުފުޅުގައި ދެ ޤައުމުގެ ދެމެދު ގުޅުން އިތުރަށް ބަދަހިކުރުމަށް މަޝްވަރާތަކެއް ވަނީ ކުރައްވައިފަ އެވެ.\nމިދަތުރުފުޅުގައި ރައީސް ސޯލިހު ވަނީ އަބޫދާބީގެ ވަލީ އަޙްދު، ހިޒް ހައިނަސް ޝައިޚް މުޙައްމަދު ބިން ޒައިދު އަލް ނަޙްޔާނާ ބައްދަލުކުރައްވައި މަޝްވަރާކުރައްވާފައިވެއެވެ.\nމިދަތުރުފުޅަކީ ރައީސް ސޯލިހް ވެރިކަމާއި ހަވާލުވެވަޑައިގެންނެވި ފަހުން ޔޫއޭއީއަށް ކުރެއްވި ދެވަނަ ދަތުރުފުޅެވެ.\nރައީސް ނަޝީދުރައީސް ސޯލިހުރައްޔިތުންގެ މަޖިލީހުގެ ރައީސް މުހައްމަދު ނަޝީދު


އޭދަފުށީގައި ނުރައްކާތެރި އަލިފާނުގެ ހާދިސާއެއް ހިނގައިފި\nއޭދަފުށީ ބަނދަރުމަތީގައި ހުރި ތެޔޮފީފާތަކުގައި ރޯވެ އަނދަނީ:\nބ. އޭދަފުށީ އުތުރު ފަރާތު ބަނދަރުމަތީގައި ބަހައްޓާފައި ހުރި ގިނަ އަދަދެއްގެ ޕެޓްރޯލް ފީފާތަކަކާއި ގޭސް ފުޅިތަކެއްގައި ވަރަށް ގަދައަށް އަލިފާން ރޯވެ، ނުރައްކާތެރި އަލިފާނުގެ ހާދިސާއެއް ހިނގައިފި އެވެ.\nމިއަދު މެންދުރު 12 ޖަހާ އެހާކަންހާއިރު ހިނގި މި ހާދިސާގައި ބަނދަރުގެ ހުޅަނގު ފަރާތު ހުރަސް ވާޓަރުގައި ހުރި ގިނަ އަދަދެއްގެ ޕެޓްރޯލް ފީފާ އާއި ގޭސްފުޅި ތަކެއްގެ އިތުރުން ފެންފުޅިތަކެއްގައި ރޯވެ، ވަނީ އަނދާ ހުލިވެފަ އެވެ.\nމި ހާދިސާ ހިނގިވަގުތު ޕެޓްރޯލް އަޅަން އެ ސަރަހައްދުގައި ބޮޑު ދޯންޏެއް އޮތެވެ. އަދި އެ ވަގުތު އެ ދޯނީގެ ވަލުގައިވެސް ވަނީ އަލިފާން ހިފައިފަ އެވެ. ނަމަވެސް ހަނިގޮތަކަށް ދޯނި ވަނީ ސަލާމަތް ކޮށްފަ އެވެ. އަދި އެވަގުތު ފަޅުގެ ހުޅަނގު ސަރަހައްދުގައި އަޅާފައިވާ ހުރިހާ އުޅަނދެއް ވަނީ އެތަނުން ދުރަށް ގެންގޮސްފަ އެވެ.\nއަލިފާންގަނޑު ރޯވަމުން ދިޔަ ވަގުތު ބާރު އަޑުފައްގަނޑު ތަކާއެކު ގޭސް ފުޅިތައް ގޮވަމުންދިޔަ އިރު ވަރަށް ބޮޑަށް އަލިފާންގަނޑު ރޯވެފައި ހުއްޓެވެ.\nމި ހާދިސާގައި އެއްވެސް މީހަކަށް ގެއްލުންް ނުލިބެ އެވެ. ނަމަވެސް ޕެޓްރޯލް ހަންތަކާއި ގޭސްފުޅިތައް އަދި ފެން ކޭސްތްކުގައި ރޯވުމުގެ ސަބަބުން މީގެ ގެއްލުން ގާތްގަނޑަަކަށް 250،000 ރުފިޔާ އަށް ވުރެ މަތިވާނެކަމަށް ކައުންސިލުގެ ނައިބް ރައީސް ނައުރީފު ވިދާޅުވި އެވެ.\nގޭސް ހުރުމުގެ ސަބަބުން އަލިފާން ގަނޑާ ކައިރިނުވެވޭތީ އަލިފާންގަނޑު ނިއްވާލެވުނީ ގަޑިއެއްހާއިރު ފަހުން ރަށު ޕޮލިސް ސްޓޭޝަނާއި ކައިރި ރިސޯޓްތަކުގެ އެހީތެރިކަމާއެކު އެވެ.\nއަލިފާން ރޯވަން ދިމާވި ސަބަބު އަދި ނޭނގޭ އެވެ. އެކަން ފުލުހުން ދަނީ ބަލަމުން ނެވެ.\nއޭޕްރީލް 30, 2015 at 3:12 pm\nޕޮލިހުންނަށް ކިހިނެއް ކަމެއްވާނީ . .. ނަމަކަށްހުރި ޕޮލިސްޓޭސަނެއް ވީއްޔާ . . .\nއޭޕްރީލް 30, 2015 at 2:28 pm\nއޭޕްރީލް 30, 2015 at 2:12 pm\nކޯޗެއް! ޕޮލިހުން ތިބީ ތުއިވެފަ ރީތިކޮށް ބަލަހައްޓައިގެންނު. އަލިފާންގަނޑުގެ ބޮޑުބައި އަމިއްލަޔަށް ހުރެގެން ކޮންޓްރޯލް ވީ. ޕޮލިހުން ތިބީ ހަމަ އަތް އުރާލައިގެން. ދެން ޕޮލިހުން ހީރޯ ވާން ވެގެންދޯ ޕޮލިހުންގެ ނަން މިނޫހުގަ ހާމަ ކޮށްފަ އެއޮތީ.. ލޮލްޒް!! ހަހަ. އަލިފާންގަނޑު ނިވުނީމަ އަލިފާން ނިއްވިޔޭ ބުނަންވެގެން ފެން ޖެހީ. ހަހަހަ!!\nއޭޕްރީލް 30, 2015 at 1:35 pm\nމީ ނުރައްކާތެރި އަލިފާނުގެ ހާދިސާއަކަށްވީ ކިހިނެއް! އެއްވެސް އެއްޗަކަށް، މީހަކަށް އެހެންނޫނަސް އެއްވެސް ގެއްލުމެއް ވާ ހިސާބެއްގައި ހިނގިކަމެއް ނޫންކަން ވަރަށް ސާފުކޮށް އެބަ އެނގޭ. އެހެންވީމާ ނޫސްތަކުގައި ލިޔާ މީހުންވެސް ވިސްނާލަން އެބަޖެހޭ\nއޭޕްރީލް 30, 2015 at 1:06 pm\nVarah hithaama veri nurakkaatheri Haadhisaa eh..


Furathama Match Gai Saudi Athun Rajje Balivejje - Vaguthu\nއޭއެފްސީ 23 އަހަރުން ދަށު މުބާރާތުގެ ކޮލިފައިންގައި ރޭ ރާއްޖޭގެ ޒުވާން ގައުމީ ފުޓްބޯޅަ ޓީމު ކުޅުނު ފުރަތަމަ މެޗުގައި ސައުދީ އަރަބިޔާ އަތުން ބަލިވެއްޖެއެވެ.\nސައުދީ އަރަބިޔާގެ ޕްރިންސް ފައިސަލް ބިން ފަހުދު ސްޓޭޑިއަމްގައި ރޭ ކުޅުނު މެޗުން ރާއްޖެ ބަލިވީ 6-0ގެ ނަތީޖާއަކުންނެވެ.\nގައުމީ ޓީމުން އޭއެފްސީ 23 އަހަރުން ދަށުގެ ކޮލިފިކޭޝަން މިއަހަރު ކުޅެފައި ވަނީ ތިން އަހަރުގެ މެދު ކެނޑުމަކަށް ފަހުގައެވެ. އަބަދުވެސް ވަރުގަދަ ޓީމުތަކާ ރާއްޖެއިން ވާދަކުރަން ޖެހޭ އިރު، މިފަހަރުވެސް ރާއްޖެއިން ކުޅެން ޖެހޭނީ ސަރަހައްދީ ވަރުގަދަ ޓީމުތަކާ ދެކޮޅަށެވެ. އެގޮތުން ސައުދީ އަރަބިޔާއަކީވެސް ސަރަހައްދީ ފުޓުބޯޅައިގެ ގަދަ ބާރެެކެވެ.\nރޭ ކުޅުނު މެޗުގެ ފުރަތަމަ ކޮޅުގައި ރާއްޖެއިން ސައުދީ ހިފެހެއްޓި ނަމަވެސް، އެޓީމުން ހާފް ނިންމާލީވެސް 2-0ގެ ނަތީޖާއަކުން ލީޑުގައި އޮވެގެންނެވެ. އަދި ދެވަނަ ހާފްގައި އިތުރަށް ވަރުގަދަކޮށް، ސައުދީން އިތުރު ގޯލްތައްވެސް ޖެހިއެވެ.\nކޮލިފައިންގައި މި ގްރޫޕްގެ ފުރަތަމަ މެޗުގައި މިއަދު ޔޫއޭއީ ވަނީ 6-1 އިން ލެބަނަން ބަލިކޮށްފަ އެވެ. ރާއްޖެ ކުޅޭ ދެ ވަނަ މެޗުގައި އާދިއްތަ ދުވަހުގެރޭ ބައްދަލުކުރާނީ ޔޫއޭއީއާއެވެ.މުބާރާތަކީ ރާއްޖޭގެ ޓީމަށް މުހިއްމު ތަޖުރިބާއެއް ވާނެ ކަމަށް ކޯޗު ޕީޓާ ސެގަޓް ބުނެފައިވާ އިރު، މިފަހަރު ޓީމަށް އިރުޝާދު ދެނީ އެސިސްޓެންޓް ކޯޗު، ޝާކިރު (ޝާކިއްޓޭ)އެވެ.\nމެޗަށް ނުކުތް ފުރަތަމަ 11 :\nހުސެއިން ޝަރީފް (ހުސެން)/ ގޯލްކީޕަރު، އައްޒާމް އަބްދުﷲ (އެޑޫ)/ ކެޕްޓަން، އައިޝަމް އިބްރާހިމް، ހައިޝަމް ހަސަން، އަލީ ޝަމާލް އަބްދުﷲ، މުހައްމަދު ސާދު ނިޒާރު، ސައިފުﷲ އިބްރާހިމް، ހަސަން ރާއިފް އަހުމަދު (ހަންނަ)، މުހައްމަދު ޖައިލަމް (އޮގީ)، ރިހާމް އަބްދުލް ގަނީ (ބޮބީ) އަދި އަބްދުﷲ ޔާމީން (ޔާން)\nމާޗް 23, 2019 15:57\nތިތާކު ނެއި ރަނގަޅު މީހެއް\nނިކަން ރ.އަތޮޅަށް ބަލާލަބަލަ ފައްކާ ކުދިން ހުންނާން


ޔޫޙަންނާ 21\nމަހަށްދިޔަ ހަތް އަސްޙާބީއަކު އީސާގެފާނު ދެކުނު\n1 ފަހުން އަނެއްކާވެސް އީސާގެފާނު ގަލީލީ* މިއީ ތިބޭރިއަސްގެ އައްސޭރިއެވެ. ކަނޑުގެ އައްސޭރީގައި އެކަލޭގެފާނުގެ އަސްޙާބީންނަށް ފާޅުވެ ވަޑައިގެންނެވިއެވެ. އެކަން ހިނގީ މިފަދައިންނެވެ.2އީސާގެފާނުގެ އަސްޙާބީންގެ ތެރެއިން ބަޔަކު އެތާނގައި ތިއްބެވެ. އެއީ ޝަމްއޫނު ޕަތަރަސްއާއި، ވަނަމަކަށް ”ދީދިމޫހު“ އޭ ކިޔޭ ތޯމާސްއާއި، ގަލީލީގެ ޤާނާގެ ނަތާނިއެލްއާއި، ޒަބަދީގެ ދެފިރިހެން ދަރިންނާއި، އަދިވެސް އިތުރު ދެ އަސްޙާބީންނެވެ.\n3 ޝަމްއޫނު ޕަތަރަސް ބުންޏެވެ. ”އަހަރެން މިދަނީ މަހަށްދާން.“\nދެން އެމީހުން ބުންޏެވެ. ”އަހަރެމެން ވެސް ދާނަން.“ މިއެންމެން މަހަށް ގޮސް މުޅިރޭ އުޅެގެންވެސް އެކައްޗެއްވެސް ނުބޭނުނެވެ.\n4 އިރުއަރަނިކޮށް އީސާގެފާނު އެ އައްސޭރިއަށް ވަޑައިގަންނެވިއެވެ. ނަމަވެސް އަސްޙާބީންނަކަށް އެއީ އެކަލޭގެފާނު ކަމެއް ނޭނގުނެވެ.5އެކަލޭގެފާނު ގޮވާލެއްވިއެވެ. ”އެކުވެރިންނޭ! ކޮބާ އެކައްޗެއްވެސް ނުބޭނުނު ދޯ؟“\nއެމީހުން ޖަވާބުގައި ބުންޏެވެ. ”އެކައްޗެއް ވެސް ނުބޭނޭ.“\n6 އެކަލޭގެފާނު އެމީހުންނަށް ވިދާޅުވިއެވެ. ”ދޯނީގެ ކަނާއަތް ފަރާތަށް ދާއެއްލާ! އޭރުން މަސް ހިފޭނެ.“ ދެން އެމީހުން ދާ އެއްލާފައި ނަގަން އުޅެ އުޅެ އެ ދާ އުފުލާވެސް ނުލެވުނެވެ. އެއީ ދަލަށް އަރާފައި ހުރި މަސްތައް ގިނަ ކަމުންނެވެ.\n7 އެހިނދު ޕަތަރަސް ގާތު އީސާގެފާނު ލޯބިފުޅުވާ އަސްޙާބީ، ބުންޏެވެ. ”އެއީ މާތް ސާހިބާ!“ ޝަމްއޫނު ޕަތަރަސްއަށް މާތް ސާހިބާއޭ ބުނި އަޑު އިވުނުއިރު އޭނާ ހުރީ ހުސްގަޔާ ކަމަށް ވީތީ އަވަހަށް އެއްޗިހި ލައިގެން މޫދަށް ފުންމާލައި ފަތާފައި އެއްގަމަށް އައެވެ. 8 އޭރު ދޯނި އޮތީ ގޮނޑުދޮށާ ގާތްގަނޑަކަށް ދުއިސައްތަ ގަޒު ދުރުމިނުގައެވެ. އޭގައި ތިބި އަސްޙާބީން މަސްތަކުން ފުރިފައި އޮތް ދާ ދަމަމުން ދޯނި ގޮނޑުދޮށަށް ކައިރި ކޮށްފިއެވެ.\n9 އެމީހުން ގޮނޑުދޮށަށް ފޭބިތަނުން ދެލި އަންދައިގެން އަލިފާން ރޯކުރެވި މަސް ފިހެވެމުން ދިޔަތަން އެމީހުންނަށް ފެނުނެވެ. އަދި އެތަނުގައި ބޯ ރޮށިތައް ވެސް ހުއްޓެވެ.\n10 ދެން އީސާގެފާނު އެމީހުންނަށް ވިދާޅުވިއެވެ. ”ތިޔަބައިމީހުން ތިޔަ ހިފި ތަނުން މަސް ކޮޅެއް ވެސް ގެނޭ.“ 11 މިހެން ވިދާޅުވުމުން ޝަމްއޫނު ޕަތަރަސް ދޯންޏަށް ގޮސް ދާ އެއްގަމަށް ގެނައެވެ. އެ ދަލުގައި ވަރަށް ބޮޑެތި މަހުގެ ސަތޭކަ ފަންސާސް ތިން މަސް ޖެހިފައި އޮތެވެ. އެކަމަކު ދާ ވީދިފައެއް ވެސް ނެތެވެ.\n12 އީސާގެފާނު ވިދާޅުވިއެވެ ”ކާން އާދޭ!“ މީގެ އެއްވެސް އަސްޙާބީއަކަށް ”ތިއީ ކާކުހޭ؟“ އަހާލަން ވެސް ނުކެރުނެވެ. އެހެނީ އެއީ އެމީހުންގެ މާތް ސާހިބާކަން އެމީހުންނަށް ޔަޤީންވާތީއެވެ. 13 އެހެންވެ އީސާގެފާނު ވަޑައިގެން ބޯ ރޮށި ނަންގަވައި އެމީހުންނަށް ދެއްވިއެވެ. އެގޮތަށް މަސް ނަންގަވައިވެސް ކަންތައް ކުރެއްވިއެވެ. 14 މިއީ އީސާގެފާނު އަވަހާރަވުމަށް ފަހު އަލުން ދިރިދުނިޔެއަށް ވަޑައިގެން އެކަލޭގެފާނުގެ އަސްޙާބީންގެ ކުރިމައްޗަށް ފާޅުވެ ވަޑައިގެންނެވި ތިންވަނަ ފަހަރެވެ.\n15 އީސާގެފާނާއި އެކަލޭގެފާނުގެ އަސްޙާބީން ކައި ނިމުމުން އީސާގެފާނު ޝަމްއޫނު ޕަތަރަސް ކުރެން ސުވާލު ކުރެއްވިއެވެ. ”ޔޫޙަންނާގެ ދަރި ޝަމްއޫނު. މިމީހުން އަހަރެން ދެކެ ލޯބިވާވަރަށް ވުރެ ބޮޑަށް ކަލޭ އަހަރެން ދެކެ ލޯބިވަންތަ؟“\nޝަމްއޫނު ޕަތަރަސް ޖަވާބުގައި ދެންނެވިއެވެ. ”އާދެ ސާހިބާ! އަޅުގަނޑު ސާހިބާ ދެކެ ލޯބިވާކަން ސާހިބާއަށް އެނގި ވަޑައިގަންނަވާނެ.“\nދެން އީސާގެފާނު ވިދާޅުވިއެވެ. ”އެހެންވިއްޔާ ހުއިހައްޕާ މީހަކު ޅަކަންބަޅިތަކެއް ބަލަހައްޓާ ފަދައިން އަހަރެންގެ މީސްތަކުން ބަލަހައްޓާ!“\n16 އީސާގެފާނު އަނެއްކާ ތަކުރާރު ކުރައްވާ އެއްސެވިއެވެ. ”ޔޫޙަންނާގެ ދަރި ޝަމްއޫނު! ކަލޭ އަހަރެން ދެކެ ލޯބިވަންތަ؟“\nޕަތަރަސް ދެންނެވިއެވެ. ”އާދެ ސާހިބާ! އަޅުގަނޑު ސާހިބާ ދެކެ ލޯބިވާކަން ސާހިބާއަށް އެނގިވަޑައިގަންނަވާނެ.“\nދެން އީސާގެފާނު ވިދާޅުވިއެވެ. ”އެހެންވިއްޔާ އަހަރެންގެ ކަންބަޅިތައް† ކަންބަޅިއޭ މިތަނުގައި މި ވިދާޅުވަނީ އެކަލޭގެފާނަށް ތަބާވާ މީހުންނަށެވެ. ގެންގުޅެ ބަލަހައްޓާ!“\n17 އަނެއްކާވެސް އީސާގެފާނު ސުވާލު ކުރެއްވިއެވެ. ”ޔޫޙަންނާގެ ދަރި ޝަމްއޫނު! ކަލޭ އަހަރެން ދެކެ ލޯބިވަންތަ؟!“\nޕަތަރަސްގެ ހިތަށް ވަރަށް އަސަރު ކުރިއެވެ. އެއީ އީސާގެފާނު ތިން ފަހަރަށް އޭނާ ކުރެން މިހެން އެއްސެވީތީއެވެ. ”އާދެ، ސާހިބާ! ސާހިބާއަށް ހުރިހާ ކަމެއް ވެސް އެނގި ވަޑައިގަންނަވާނެ. އަޅުގަނޑު ސާހިބާ ދެކެ ލޯބިވާކަން ސާހިބާއަށް އެނގި ވަޑައިގަންނަވާނެ.“\nދެން އީސާގެފާނު ވިދާޅުވިއެވެ. ”އެހެން ވިއްޔާ އަހަރެންގެ ކަންބަޅި ބަކަރިތައް ގެންގުޅެ ބަލަހައްޓާ!“\n18 އީސާގެފާނު ވިދާޅުވިއެވެ. ”އަހަރެން ބުނަންތަ! ކަލޭ ޒުވާން އިރު ކަލޭ ބޭނުން ގޮތަކަށް ކަންތައްކޮށް ބޭނުން ތާނކަށް ގޮސްއުޅުނު ނަމަވެސް މުސްކުޅި ވުމުން ކަލޭ ދެއަތް ދިއްކުރާނެ. އޭރުން އެހެން މީހުން ކަލޭ ދާން ބޭނުން ނެތްތާނކަށް ކަލޭ ބަނދެގެން ގެންދާނެ.“ 19 އެކަލޭގެފާނު މިހެން މި ވިދާޅުވީ ޕަތަރަސް މަރުވާނީ މާތްރަސްކަލާނގެ ނަންފުޅު މަތިވެރި ވާނެ ފަދަ ގޮތެއްގައި ކަމަށް އިޝާރާތް ކުރައްވައެވެ. ދެން އީސާގެފާނު އޭނާއަށް ވިދާޅުވިއެވެ. ”އަހަރެންނާ އެކު އާދޭ!“\n20 ޕަތަރަސް އެނބުރި ބެލިތަނާ އޭނާއަށް ފެނުނީ އީސާގެފާނު ލޯބިފުޅުވާ އަސްޙާބީ އެމީހުންގެ ފަހަތުން އަންނަ ތަނެވެ. އެ އަސްޙާބީއަކީ އެރޭގެ ކެއުމުގެ ވަގުތުގައި އީސާގެފާނުގެ ކަންފަތްޕުޅު ކައިރިއަށް ގުދުވެ ”ސާހިބާ އަޅުގަނޑުމެންގެ ތެރެއިން ކަލޭގެފާނަށް ޚިޔާނާތްތެރިވާނީ ކާކުހޭ“ މިހެން އެހި އަސްޙާބީއެވެ. 21 ޕަތަރަސްއަށް އެ އަސްޙާބީ ފެނުމާއެކު އީސާގެފާނަށް ދެންނެވިއެވެ. ”ސާހިބާ! މި މީހާއާމެދު ކަންތައް ހުރީ ކިހިނެއްތޯ؟“\n22 އީސާގެފާނު ވިދާޅުވިއެވެ. ”އޭނާ އަހަރެން އެނބުރި އަންނަން ދެން ދުނިޔޭގައި ހުންނަން އަހަރެން އެދުނު ކަމުގައި ވިޔަސް ކަލޭ އެކަމާ ނުބެހޭ. ކަލޭ އަހަރެންނާއި އެކުގައި އާދޭ.“\n23 ދެން އީސާގެފާނަށް އީމާންވެ ތިބި މީހުންގެ މެދުގައި އެ އަސްޙާބީ ދުވަހަކު ވެސް މަރެއް ނުވާނެ ކަމުގައި ވާހަކަ ފެތުރުނެވެ. ނަމަވެސް އީސާގެފާނު އެވިދާޅުވީ އޭނާ މަރުނުވާނެއެކޭ އެއް ނޫނެވެ. އެކަލޭގެފާނު ވިދާޅުވީ، ”އޭނާ އަހަރެން އެނބުރި އަންނަން ދެން ދުނިޔޭގައި ހުންނަން އަހަރެން އެދުނު ކަމުގައި ވިޔަސް ކަލޭ އެކަމާ ނުބެހޭށޭ“ މިހެންނެވެ.\n24 މިވާހަކަތަކަށް ހެކިދެއްވީ މި ވާހަކަތައް ލިޔުއްވި އަސްޙާބީވެސް❖ އަސްޙާބީން: އަރަބި ބަހުން މި ލަފުޒުގެ މާނައަކީ ދަސްކޮށްދެވިފައި ވާ ފަދައިން ކަންކުރާ މީހާ އެވެ. ނުވަތަ އަބަދުމެ އެކުގައިވާ މީހާއެވެ. ރަސޫލުބޭކަލުންނާއި ނަބީބޭކަލުންނަށް ތަބާވެ އެބޭކަލުން އަންގަވައި ދަސްފުޅު ކޮށްދެއްވާފައިވާ ފަދައިން ކަންކުރާ މީހުންނަށް ވެސް އަސްޙާބީންނޭ ކިޔެއެވެ. އަދި އެދުރަކުގެ ކިބައިން ކަންތައްތައް ދަސްކޮށް އެ ދަސް ކުރި ގޮތަށް ކަންތައް ކުރާ މީހުންނަށް ވެސް އަރަބި ބަހުން ”އަސްޙާބީ“ މިލަފުޒު ބައެއްފަހަރު ބޭނުން ކުރެއެވެ. އީސާގެފާނުގެ އެތައް ބައިވަރު އަސްޙާބީންނެއް ވިއެވެ. އެކަލޭގެފާނު އެންގެވި ބަސްފުޅުތައް އަޑުއަހާ އެބަސްފުޅުތައް ޤަބޫލު ކުރި މީހުން ގެތެރޭގައި ފިރިހެނުންނާއި އަންހެނުން ހިމެނުނެވެ. އީސާގެފާނު ބާރަ މީހުން އެކަލޭގެފާނުގެ ޚާއްސަ އަސްޙާބީން ކަމުގައި އައްޔަން ކުރެއްވިއެވެ. އެކަލޭގެފާނު މީސްތަކުންގެ މެދުގައި މާތްރަސްކަލާނގެ އާއިމެދު ވާހަކަފުޅު ދައްކަވާ ދަސްކޮށްދެއްވަމުން ގެންދެވި އިރު އަބަދުމެ މިބާރަ އަސްޙާބީން އެކަލޭގެފާނުގެ އަރިހުގައި ވިއެވެ. އަދި މީގެ އިތުރުންވެސް އެތައް ހާސް ބަޔަކު އީސާގެފާނަށް އީމާންވެ އެކަލޭގެފާނުގެ ބަސްފުޅުތައް ޤަބޫލުކުރުމުގެ ސަބަބުން އެކަލޭގެފާނުގެ އަސްޙާބީން ކަމުގައި ވިއެވެ. ހަމަ އެފަދައިން މިއަދު ވެސް އީސާގެފާނުގެ ބަސްފުޅުތައް ޤަބޫލުކޮށް އެބަސްފުޅުތަކާއި އެއްގޮތަށް އަމަލުކޮށް އެބަސްފުޅުތަކަށް އީމާންވާ ކޮންމެ މީހަކީވެސް އީސާގެފާނުގެ އަސްޙާބީއެއް ކަމުގައި ހިމެނޭނެ އެވެ. އަދި އެކަލޭގެފާނުގެ ކޮންމެ އަސްޙާބީއަކުމެ އެކަލޭގެފާނާއި ބެހޭ އުފާވެރި ޚަބަރުފުޅު އެހެން މީހުންނަށް އަންގައި ދޭން ޖެހޭނެއެވެ. މެއެވެ. އޭނާ ދައްކާފައި ހުރި ވާހަކަތަކީ ތެދެއްކަން އަހަރެމެންނަށް ޔަޤީނެވެ.‡ މިއަސްޙާބީ އަކީ އީސާގެފާނުގެ އަރިހުގައި އުޅުއްވި އެކަލޭގެފާނު އެންމެ ލޯބިފުޅުވާ ޔޫޙަންނާ އެވެ.\n25 އީސާގެފާނު މިނޫނަސް އިތުރު އެތައް އެތައް ކަމެއް ކުރެއްވިއެވެ. އެކަމަކު އެހުރިހާ ކަމެއް އެއްކަމަކަށް ފަހު އަނެއްކަމެއް ލިޔަން ވެއްޖެނަމަ އަހަރެން ދެކޭ ގޮތުގައި މި ދުނިޔެއަށް ނުތަކާހާ ގިނަ ފޮތްތައް ލިޔެވިދާނެއެވެ.\n*21:1 މިއީ ތިބޭރިއަސްގެ އައްސޭރިއެވެ.\n†21:16 ކަންބަޅިއޭ މިތަނުގައި މި ވިދާޅުވަނީ އެކަލޭގެފާނަށް ތަބާވާ މީހުންނަށެވެ.\n❖21:24 އަސްޙާބީން: އަރަބި ބަހުން މި ލަފުޒުގެ މާނައަކީ ދަސްކޮށްދެވިފައި ވާ ފަދައިން ކަންކުރާ މީހާ އެވެ. ނުވަތަ އަބަދުމެ އެކުގައިވާ މީހާއެވެ. ރަސޫލުބޭކަލުންނާއި ނަބީބޭކަލުންނަށް ތަބާވެ އެބޭކަލުން އަންގަވައި ދަސްފުޅު ކޮށްދެއްވާފައިވާ ފަދައިން ކަންކުރާ މީހުންނަށް ވެސް އަސްޙާބީންނޭ ކިޔެއެވެ. އަދި އެދުރަކުގެ ކިބައިން ކަންތައްތައް ދަސްކޮށް އެ ދަސް ކުރި ގޮތަށް ކަންތައް ކުރާ މީހުންނަށް ވެސް އަރަބި ބަހުން ”އަސްޙާބީ“ މިލަފުޒު ބައެއްފަހަރު ބޭނުން ކުރެއެވެ. އީސާގެފާނުގެ އެތައް ބައިވަރު އަސްޙާބީންނެއް ވިއެވެ. އެކަލޭގެފާނު އެންގެވި ބަސްފުޅުތައް އަޑުއަހާ އެބަސްފުޅުތައް ޤަބޫލު ކުރި މީހުން ގެތެރޭގައި ފިރިހެނުންނާއި އަންހެނުން ހިމެނުނެވެ. އީސާގެފާނު ބާރަ މީހުން އެކަލޭގެފާނުގެ ޚާއްސަ އަސްޙާބީން ކަމުގައި އައްޔަން ކުރެއްވިއެވެ. އެކަލޭގެފާނު މީސްތަކުންގެ މެދުގައި މާތްރަސްކަލާނގެ އާއިމެދު ވާހަކަފުޅު ދައްކަވާ ދަސްކޮށްދެއްވަމުން ގެންދެވި އިރު އަބަދުމެ މިބާރަ އަސްޙާބީން އެކަލޭގެފާނުގެ އަރިހުގައި ވިއެވެ. އަދި މީގެ އިތުރުންވެސް އެތައް ހާސް ބަޔަކު އީސާގެފާނަށް އީމާންވެ އެކަލޭގެފާނުގެ ބަސްފުޅުތައް ޤަބޫލުކުރުމުގެ ސަބަބުން އެކަލޭގެފާނުގެ އަސްޙާބީން ކަމުގައި ވިއެވެ. ހަމަ އެފަދައިން މިއަދު ވެސް އީސާގެފާނުގެ ބަސްފުޅުތައް ޤަބޫލުކޮށް އެބަސްފުޅުތަކާއި އެއްގޮތަށް އަމަލުކޮށް އެބަސްފުޅުތަކަށް އީމާންވާ ކޮންމެ މީހަކީވެސް އީސާގެފާނުގެ އަސްޙާބީއެއް ކަމުގައި ހިމެނޭނެ އެވެ. އަދި އެކަލޭގެފާނުގެ ކޮންމެ އަސްޙާބީއަކުމެ އެކަލޭގެފާނާއި ބެހޭ އުފާވެރި ޚަބަރުފުޅު އެހެން މީހުންނަށް އަންގައި ދޭން ޖެހޭނެއެވެ.\n‡21:24 މިއަސްޙާބީ އަކީ އީސާގެފާނުގެ އަރިހުގައި އުޅުއްވި އެކަލޭގެފާނު އެންމެ ލޯބިފުޅުވާ ޔޫޙަންނާ އެވެ.


Nafrathuge Bill Kuhverikoh Bayaan Nerun Huttuvan Minister Shifaaz Govaalaifi - Vaguthu\nއިސްލާމްދީނާއި ހިލާފަށް އުޅޭ މީހަކާއި ދިމާއަށް އެއީ އިސްލާމްދީނާއި ހިލާފަށް އުޅޭ މީހެކޭ ބުނުމަކީ ޖިނާއީ ކުށެއް ކަމަށް ކަނޑައަޅަން ގާނޫނުލްއުގޫބާތަށް އިސްލާހު ގެނައުމުގެ ބިލް ކުށްވެރިކޮށް ކައުންސިލްތަކުން ބަޔާން ނެރުން ހުއްޓުވަން ރައީސް އޮފީހުގެ މިނިސްޓަރު މުހައްމަދު ޝިފާޒް ގޮވާލައިފިއެވެ.\nއެމްޑީޕީގެ ނައިބު ރައީސް ކަން ވެސް ކުރައްވަމުން ގެންދަވާ ޝިފާޒް އެމްޑީޕީ ގައުމީ މަޖިލީހުގެ ރޭގެ ބައްދަލުވުމުގައި ވިދާޅުވީ ކައުންސިލްތަކުން ނެރެމުންދާ ބަޔާންތަކަކީ "ސަލަފްގެ ބަޔާނެއް" ކަމަށެވެ.\nހަރުކަށި ފިކުރަށް ހުޅުވިފައި ހުރި ދޮރުތައް ބަންދުކުރުމަށް ސަރުކާރުން މާތް މަގުސަދެއްގައި ހުށަހެޅި ބިލު "ސެކިއުލާ" ބިލަކަށް ހަދައިގެން އެމްޑީޕީ އަށް އަމާޒުކޮށް ޖަމިއްޔަތުއް ސަލަފުން ކެމްޕޭނެއް ފަށާފައިވާ ކަމަށް ޝިފާޒް ވިދާޅުވިއެވެ.\n"މި ގައުމީ މަޖިލީހުގެ އެންމެހާ ދާއިރާ ރައީސުންގެ ކިބައިން އެދެން ބޭނުން، އެ ދާއިރާއެއްގެ ކައުންސިލު މެދުވެރިކޮށް ސަލަފުގެ އެ ބަޔާން ނެރެމުންދާ ނެރުމަށް ތިބޭފުޅުން ހާއްސަ އަހައްމިއްޔަތު ކަމެއް ދެއްވާށޭ އެކަން ނުކުރެވޭނެ ގޮތަކަށް" ޝިފާޒު ވިދާޅުވިއެވެ.\nނަފްރަތުގެ ބިލާ ދެކޮޅަށް ނެރޭ ބަޔާންތަކުގެ ބަދަލުގައި އިންސާފަށް އެދި، ކުރީގެ ރައީސް މުހައްމަދު ނަޝީދަށް ދިމާވެފައިވާ ނުތަނަވަސް ހާލަތުން އެމަނިކުފާނަށް އަވަސް އިންސާފެއް ލިބުމަށް އެދި ބަޔާންތައް ނެރުމަށް މަސައްކަތް ކުރުމަށްވެސް ޝިފާޒު ވަނީ ދާއިރާތަކުގެ ރައީސުންނަށް ގޮވާލާފައެވެ.\nއެމްޑީޕީގެ ކައުންސިލުތައް ނެތް ރަށްތަކުގެ ކައުންސިލުތަކުން ވެސް ބަޔާންތައް ނުނެރެ މަޑުޖައްސާލުމަށް މަސައްކަތް ކުރުމަށް ނުވަތަ އެކަމާއި ދެކޮޅަށް އެހެން ކަމެއް ކުރުމަށް މަސައްކަތް ކުރުމަށް ޝިފާޒު ވަނީ ގޮވާލާފައެވެ.\nސަރުކާރުން މަޖިލީހަށް ހުށަހަޅާފައިވާ ބިލާއި ދެކޮޅަށް ކެމްޕޭން ކުރަނީ ސަލަފް ޖަމިއްޔާ އިން ކަމަށް ޝިފާޒް ވިދާޅުވި ނަމަވެސް ސަލަފް ޖަމިއްޔާގެ އިލްމުވެރިންގެ އިތުރުން އެހެން ވަރަށް ގިނަ އިލްމުވެރިން ވެސް ވަނީ އެބިލާއި ދެކޮޅަށް ވާހަކަ ދައްކަވާފައެވެ.\nއިއްޔެ ވެސް 101 އިލްމުވެރިޔަކު ސޮއި ކުރައްވާ ބިލް އަނބުރާ ގެންދިއުމަށް ގޮވާލައި ރައީސް ސޯލިހަށް ވަނީ ޕެޓިޝަނެއް ހުށަހަޅާފައެވެ. އިލްމުވެރިންގެ ޕެޓިޝަންގައި ވިދާޅުވެފައި ވަނީ ނަފުރަތުގެ ބިލުގެ ސަބަބުން މުޖުތަމައުގައި އިސްލާމް ދީނާ ދެކޮޅަށް ހިންގާ ބޮޑެތި މުންކަރައިތަކާއި ގުޅިގެން އެކަންކަމަކީ ނުރަނގަޅު ގޯސް ކަންތައްތައް ކަމާއި އެކަންކަމުގެ ތެރެއަށް ނުވަނުމަށް ގޮވާލައި އާއްމުން ހޭލުންތެރި ކުރުމަށް ދީނީ އިލްމުވެރިންނާއި އެނޫން އާއްމު ރައްޔިތުންނަށް ހުރަސް އެޅި ބަންދުވެގެން ދާނެ ކަން ފާހަގަ ކުރެވޭ ކަމަށެވެ.\nޖޫން 18, 2021 08:30\nނަފްރަތުގެ ބިލަކީ ވަރައްމަކަރުވެރި ރޭވުމެއްގެތެރެއިން ފާސްކުރަން މަސަތްކަތްކުރާބިލެއް\nޖޫން 18, 2021 09:35\nޔާނު ސަރުކާރު ނަމަ ތި ހުރިހާ ކައުންސިލެއް މިހާރު ސަސްޕެންޑުކޮށަފަ ތިބޭނި\nޖޫން 18, 2021 08:32\nޥެބްކެމް އާއ ބެހޭބަޔާނެ އް ނެރެން އެންގިނަމަ ލޮލް\nޖޫން 18, 2021 08:50\nތިޔައިންވަނީ ސަރުކާރުގެ ބަސް ދޯ.\nކަލޭމެންގެ ފުތުނައިން މިހާރުވެސް މިތަން ހަލާކު ކޮށްފި. އިތުރަށް ހަލާކު ކުރަން ފުރުސަތު ދެވިގެން ނުވާނެ. ކަލޭމެން ދާންވީނު އިންޑިޔާ އަށް ބޮޑުވަޒީރުކޮށް ބޭނުން ދީނަކަށް ، ބޭނުން އެއްޗެއް ބޮއިގެން އުޅެވޭނެ ވިއްޔާ އެތާ. ހާދަ ލަދުޙަޔާތް ކުޑައޭ. އިސްލާމް ދީނަށާއި ނަބިއްޔާ އަށް ފުރައްސާރަ ކުރާއިރުވެސް ވެސް ތިބެންވީ ޗުއްޕުވެސް ނުބުނެ. ބަލަ ކަލެއަށް ވެސް ވާޖިބުވާނެ އިސްލާމްދީނުގެ ދިފާއުގައި ނަބިއްޔާގެ ދިފާޢުގައި ތެދުވުން. ލާދީނީ ކޮން ނޫޅުނީމާ ލާދީނީއެއް ނުކިޔާނެ ނޫންތޭ.\nޖޫން 18, 2021 08:52\nސިފާޒުވެސް ތިޔަ އުފަ އްދަނީ ނަފުރަތު. ކޮބާ މިނިވަންކަން ؟ ކޮބާ ޑިމޮކުރަސީ މިހާރު ؟\nހުދުމުހުތާރު ވެރިން އަ އުޓް !\nޖޫން 18, 2021 08:53\nމިސަރުކާރުގެ އިސްލާމިކް މިނިސްޓަރާ އި ތިޔަ ބިލާ އި ދެކޮޅު އެމް. ޑީ. ޕީ މެންބަރުން ބުނާ ބުނުމަކީ ސަލަފުގެ ބަޔާންތޯ..؟ އިސްލާމްދީނަށްވުރެ ވަކި އއިންސާނަކު މުހި އްމުކަމަށް ދަ އްކަ އި ގޮވާލުންތަ އް ގޮވާލަން ފުރުސަތު އޮވޭތަ؟ ރަ އްޔިތުންގެ ބަޔަކު ކުރަމުންދާ ތުހުމަތުތަކަށް ބާރުލިބޭ ހުރިހާ ކަމެ އް ތިޔަދަނީ ކުރަމުން.. އިސްލާމްދީނާ އި ދުރު ވާހަކަތަކާ އި އަމަލުތަ އް ގިނަވާ ވަރަކަށް ވެރިކަންދާނީ ބަލިކަށިވަމުން..މިހާރު ވޯޓަކަށް ދިޔަޔަސް 15000 ހާސް ވެސް ނުލިބޭނެ.. ޝޯޝަލް މީޑިޔާ އާއ އި ގޭގޭ ސިޓިންރޫމްތަކުގަ އި ރަ އްޔުތުން ފާޅު ކުރާޝު އޫރު ތަކުން މިކަން ހެކިދޭނެ..\nޖޫން 18, 2021 08:58\nކަލޭތީކާކު އަހަރެމެން ގޮވާއެއްޗެއް ގޮވަން ތިބުމުގެ މަސައްކަތް ހުއްޓާލާ އަދިވެސް ގޮވާނަން\nޖޫން 18, 2021 08:59\nއެމް.ޑީ.ޕީ ގެ އަހުލުވެރީންނޭވެ، މާތް ﷲ އަށް ބިރުވެތިވޭ، އިންޑިޔާ، އިޒްރޭލް ތައްޕާހުގައި ޖެހި ފިތިފަ ތިބި ބައެއްގެ ބަސް ނާހާ. ތިޔަ ބިލްތަކަކީ އިންޑިޔާ މިތަނަށް އަތްގަދަ ކުރުމުގެ ކުރީން، ރައްޔިތުން އަނގައިގަ ޓޭޕް އަޅުވަން ޖަހާ ސަކަރާތެއް\nޖޫން 18, 2021 09:01\nކަލޭ ބުނާ ބަސް އަހާނެ ބަޔަކުވެސް އެބަ އުޅޭ. ހަމަ އެގޮތަށް މާތްﷲ އަށް ބިރުވެތިވާ ބަޔަކުވެސް މިތާ އެބަ އުޅޭ\nޖޫން 18, 2021 09:08\nޝިފާޒަކަށް ނޭނގޭނެ ރަ އްޔިތުން ދަ އްކަންޖެހޭ ވާހަކަ އާ އި ނުދަ އްކަންޖެހޭ ވާހަކަ ބުނާކަށް، އެ އީ ކޮންމެ ދިވެހި ރަ އްޔިތަކަށް ލިބިގެންވާ ޙަ އްގެ އް. އަނގަ އިގެ ޓޭޕް އަޅުވަންނޫޅޭ، މިފަހުގެ ތާރީޚެ އްގަ ދިވެހި އު އްމަތަށް މިވަރުގެ މުޞީބާތެ އް ޖެހުނުކަމެ އްނޭގެ، ނުލަފާ ޖަ އްބާރު ބަ އެ އް.\nޖޫން 18, 2021 09:13\nހުރިހާ ކައުންސިލް ތަކުންވެސް ދީން ހިމާޔަތް ކުރާނެ ހަމުގެ ނަމޫނާ ރައްޔިތުންނައް އެދައްކަމުން ގެންދަނީ\nޖޫން 18, 2021 09:22\nމިސޮރަށް ރީތިއަންހެންކުއްޖެއްގެ ފޮޓޯގަނޑަކާ ވެބްކެމަކާ ދޭންވީ\nރައްޔިތުންނަށް އޮޅުވާލާ މެމްބަރު/މިނިސްޓަރު\nޖޫން 18, 2021 09:24\nދައުރެއް ނިމިގެންދިޔައިރު ދާއިރާގެ ރަށަކަށް އަރާނުލާ ހަމައެކަނި މެމްބަރު، ކޮން ގޮވުމެއް ގޮވާކަށް!!\nޖޫން 18, 2021 09:36\nމި ގައުމަށް އެތެރެކުރާ ވެބްކެމްތައް ނަމަހަމަގޮތުގައި ބޭނުންކުރުން ހުއްޓުވުމަށް ޤާނޫނެއް ފާސްކުރަންވީ. އަދި ވެބްކެމް ބޭނުންކޮށްގެން އޮރިޔާން ދައްކާމީހުންނަށް ހަރުކަށި އަދަބުދިނުމަށް ގޮވައިލާ ކައުންސިލްތަކުން ޤަރާރުތައް ނެރެންވީ.\nޖޫން 18, 2021 09:41\nލާ ދީނީ މީންސް ލާދީނީ.... ތަންދޮރުނުދަން ބީތާއިން ބޮޑެތިމަގާމް ތަކަށް ލީމާ ގޮވޭނީ ކޮސް...ގޮވާނީ އަތަށް... ހައިސިއްޔަތެއް ޝަޙުސެއްނެތް މީހުން ގެ ގޮވުން ބަލައިނުގަންނާނެ އެމީހުންގެ އަނބިދަރީންވެސް......\nޖޫން 18, 2021 09:53\nދިވެހި ތާރީހްގައި މޑޕ މިބައިގަނޑު ލިޔެވިގެންދާނީ ތުރުކީގެ މުސްތަފާ ކަމާލު އަތާތުރުކު އެގައުމުގެ ތާރީހްގައި ލިޔެވުނުގޮތަށް\nޖޫން 18, 2021 09:55\nޝިފާޒޫ، އެމްޑީޕީ ނޫނިއްޔާ ދެންތިބި އެންމެންނަކީ ފަލަފު މީހުންތަ؟\nޖޫން 18, 2021 10:05\nކަލޭމެން އިރު ދައްކާފައި އެހެރީ ހަނދޭ ބުނީމާ އެކަން ޤަބޫލު ކުރިމީހުން ތިބި ޒަމާން ފާއިތުވެއްޖެ! ދެންކަލޭމެން ތިކުރަންއުޅޭކަން ﷲގެ އިރާދަފުޅުން ނުވާނެ! ކަލޭމެން ދެންވާނީ ފަޝީހައް!\nޖޫން 18, 2021 10:31\nށިފާޒު. ހޭބަލި ނުވާށެވެ. މީ ވަރަށް ވާހަކަ އެވެ.\nޖޫން 18, 2021 10:38\nކައުންސިލްތަކަކީ މިކަހަލަ ކަންކަމާ ގޮތްފާޑުކިޔާ ބަޔަކަށް ވުމުގެބަދަލުގަ ރަށްރަށުގެ ތަރަަށްގީއާ ގުޅިފައިވާ ކަންކަންކުރާ ބަޔަކަށްވުން މުހިއްމެވެ.\nޖޫން 18, 2021 13:02\nމިފަދަ ކަން ކަމުގަ ކައުންސިލްތަކާ ކޮމިޓީތަކާ އާއްމުރައްޔިތުމީހާވެސް\nޢިދިކޮޅުހަދަންޖެހޭ.އެމީހެއްގެފެންވަރުން . ޢަތުން،ޢަތުން ނުކުރެވުނިއްޔާ ދުލުން ، ދުލުން ނުކުރެވުނިއްޔާހިތުންވެސް މަނާ ކުރަންޖެހޭނެއިސްލާމްދީނަށްނަޞްރުދޭބަޔަކުކަމުގައިވާނަމަ\nޖޫން 18, 2021 10:40\nމިހާރު ފާސްކުރަން ތި އުޅޭނީ ހަޑިހުތުރު ނުބާވަސް ދުވާ ރަށްޔަތުންގެ އަނގަމަތީ މަލަން އަޅަން އުޅޭ ބިލެތް.\nޖޫން 18, 2021 10:41\nޑިކްޓޭޓަރުކަމާއި ޚުދުމުޚުތާރުކަމުގައި ހައްދުފަހަނަޅައިދާން ފެށީ. މިނިވަންކަމާއެކު އެބަޔަކު ބުނަން ބޭނުންވާ އެއްޗެއް ބުނުމުގެ އިޚުތިޔާރު އޮންނާނެ. އެކަން ހުއްޓާލަން ގޮވާނީ ޚުދުމުޚުތާުރު ވެރިން. މިވެސް މާޑިމޮކްރެޓިކް ގޮތް ދައްކައިގެން އުޅޭ ޚުދުމުޚުތާރު މީހެއް ދޯ.\nޖޫން 18, 2021 10:43\nޝިފާޒު ކަލޭ ތެޅިމަރުވިޔަސް ތިކަމެއް ނުވާނެ. އިންޝާ ﷲ\nޖޫން 18, 2021 10:44\nއެމްޑީޕީގައި ތިބި ލާދީނީ ނޫން މީހުން އެޕާޓީއާ ދުރަށްދާންވީ ވަގުތަކީ މިއީ.\nޖޫން 18, 2021 10:45\nމޑޕ އަށް ލާދީނީ ނުގޮވޭ. އެކަމަކު މޑޕ މީހުން އެހެން މީހުންނަށް އިބިލީހަށް ގޮވޭ\nޝިފާޒް ފަރަށް ދޭ ބަލަ\nޖޫން 18, 2021 10:56\nބުރާންޗަކައް މިމަގާމު ދީފަބަހައްޓަނީ އެކަމުގެ ދަހިވެތިކަމުގަ ބުނާކޮއްމެ އެއްޗެއްގޮވާނެކަން ޔަގީންވާތީ މިނަހިތުން ބައިގަނޑެއްގެނާއިބަކައް ވީމަ މުޅިގައުމުގެ ތަމްސީލުކުރަނީހެންހީވަނީ ގިނަމީހުން ބޭނުންވެސްނުވާނެ ދެކެންވެސް މިސޮރުމެން .\nޖޫން 18, 2021 10:57\nދެންވެސް ތިބިލަށް ހިސާނު ބިލޭ ކިޔާ ނިންމާނީތަ...މިސަރުކާރުގެ ދީނީ ސިޔާސަތުގެ ބިލޭ ކިޔަންނުކެރިގެން ހިސާނަށް ނަންކުރާ ބިލު ފާސްކޮށް ތަސްދީގުކުރާނީ ކާކުތޯ....މޑޕގެ ދެބުޅަލުގެކޯޅުމުގެ ޑްރާމާ ބޮޑުސްކްރީނުގަ އަޅުވާފަ ގަ އުމަށް މޑޕ ގެންނަންބޭނުންވާ ހުރިހާކެ ނިންމަމުންދަނީ..މިގަ އުމުގެ ދީނާ މިނިވަންކަން ސަލާމަތްކުރަން ރަ އްޔިތުންބޭނުންނަމަ ރަ އްޔިތުންގެ އަޑު އިއްވަން ރަ އްޔިތުން ނުކުންނަންވީ...މި އަދުގެ ގަ އްދާރުންގެ ތެރޭގަ ނެތްބަ އެ އްނެތް...ސަލާމަތީބާރާ ޝޭޙުންނާ ސިޔާސީލީޑަރުންނާ ސި އްހީ ދާ އިރާގެ މީހުންނާ ޝަރު އީދާ އިރާގެ މީހުންނާ..ހުރިހާ ދެރަ އެ ހިތާމަ އެ އް ރަ އްޔިތުންނަ..\nޖޫން 18, 2021 11:09\nޝޮފާޒް މެން ރައީސް އޮފީހައް ވަދެވުނީމަ ރައްޔެތުން ކޮންޓްރޯލް ކުރަން ހާދަ ބޭނުންވެޔޭ.\nޖޫން 18, 2021 11:15\nމި ފާޅުވަނީ އިންސާނުންގެ ތެރޭގައިވާ ޝައިތޯނުން\nޖޫން 18, 2021 11:37\nކަލޯމެންނަ ތިކަންހުއްޓުވޭނެނަމަ ތިކަން އޮންނާނީހު ހއްޓުވާފަ!!މޮޔަނުގޮވާ !\nޖޫން 18, 2021 11:59\nމީ ހާދަ ދެފުށް ދެ ގޮތް ބައިގަނޑެކޭ. ނަމުން ވަރަށް ޑިމޮކްރެޓިކް ވާނެ. ޢަމަލުން ނޯތްކޮރެއާއަށް އަށްވުރެ ދެރައެއަށް ނޫން\nއޮރިޔާން ވެ އޮރިޔާން ވެބްކެމް އިން ދެއްކުން ކުއްވެރިކުރަން އަދި އެކަން ހުއްޓުވަން ގޮވާލަން!\nއިސްލާމް ދީނާ ހިލާފައް މިދުނިޔެމަތީ އުޅޭ މީހަކާ ދިމާލައް ބަޔަކުމީހުން އެއީ ދީނާ ހިލާފައް އުޅޭ މީހެކޭނުބުނިކަމުގަ ވިޔަސް ދީނާހިލާފައް އުޅުނުމީހަކަށް ގިޔާމައްދުވަހުން އަޒާބުނުލިބި ހިނގައިދާނެނަމަ އެފަދަބަސް ބުނެވިޔަނުދިނުމައް އުޅުންރަނގަޅު ދޯ\nޖޫން 18, 2021 12:35\nޢިސްލާމަ ކަމާ ދިމާލަށް ކާފަރެ ކޭ ބުނުމުގެ ހައްގެ ނޯންނާނެ. ޢެމެ މީހެއްގެ ގޯސް އަމަލުތަކ ކެއް ހުންނަ ކަމުގައި ވާނަމަ ސޯސަލް މީޑިޔާ ގައި ބެވުމުގެ ބަދަލުގައި އެމީހަކަށް ވަ ކީން ބައްދަލު ކޮށް ނަސޭހަތް ތެރި ވާންވީ...ސޭހުން ގެ ގޮތަ ކީ މިއީ\nޖޫން 18, 2021 12:49\nނަފްރަތުގެ ބިލަކީ މާދުރާލާ ރާވަ އިގެން މޑޕ އިން ޖަހާ މަކަރުވެރި ކަމުގެދަންތުރަ އެކެވެ ބޭނުމަކީ ރާއްޖޭގަ އި އިސްލާމް ދީނަށް އއ އޮތް ފުރުސަތު ހަނިކުރުމެވެ މިހާރުން މިހާރަށް ނަފްރަތުގެ ބިލް އަނބުރާ ގެންދި އުމަށް ސަރުކާރަށް ގޮވާލަމެވެ.\nޖޫން 18, 2021 12:52\nސަރުކާރުން ކުރާ ކަންތައްތަކަށް ފާޑުކިޔުން ހުއްޓުވުމަށްވެސް މި މިނިސްޓަރ ގޮވާލާފާނެ. ޚުދުމުޚުތާރުވުުމުގެ މީ އިންތިހާ. ވައި އަޅުވަން ދައްކާހާ މޮޔަ ވާހަކަ.\nޖޫން 18, 2021 13:09\nކަލޭމެންގެ ރޫހާނީ ލީޑަރުގެ އެންގުމައް އެހެންމީހުނާދިމާލައް ކޮންމެއެއްޗެއްވެސް ގިވަންވީ ތަންތާހުޅުވެސް ޖަހަންވީ ހަމައޯކޭ ކަލޭމެންކުރާކަމަކާ ދެކޮޅައް އެއްޗެއްބުނުމަކީ ގޯހެއއް.\nޖޫން 18, 2021 13:10\nސިފާޒު ކަލޭމެން ބޭނުން ހާ ކަމެ އއް ބޭނުންހާ\nގޮތަކަށް މިރާ އްޖޭގަ އި ނުކުރެވޭނެ އެދުވަސް\nގޮ އްސި ވޯޓުންވެސް ވާނީ ބަލި\nޖޫން 18, 2021 13:16\nބާރުތަށް ފެށިގެން އަންނަނީ ރައްޔިތުންގެ ކިބައިން ރައްޔިތުން ކުރާކަމެއް ހުއްޓާލަން ބުނުމުގެ ބާރެއް މީޔަކަށް ނޯނާނެ !\nޖޫން 18, 2021 15:10\nޙުރިހާބާރެއްވެސް ފެށޭނީ އަދި ދެއްވަނީވެސް ﷲ އަދި އެބާރުތައް ނެގުމުގެ އިޚްތިޔާރާ ބާރު ލިބޭ ހަމައެކަނި ފަރާތަކީވެސް ﷲ. ޑިމޮކުރަސީ ކުފުރުވާ އެއްބަހާ ތިބުނީ\nޖޫން 18, 2021 13:31\nމަވާ ނަސީދަށް އަބަދަށް ސަލާމް. ރޫލް އޮފް ލޯ އާއި ރޫލް ބައި ލޯ ކިޔައިދޭ ސިހާބު ކޮބައިތަ؟\nޖޫން 18, 2021 13:58\nއަހަރެން ކަލޭގެ ތިޔަމުޑުދާރު އަގަހުއްޓުވަންވެސް ގޮވާލަން.\nއެމްޑީޕީއަކީ ލާދީނިއްޔަތު ކުރިއަރުވަން އުޅޭ ޕާޓީއެއްކަން މިކަމުންވެސް އެބަ ހާމަވޭ. ދީނީކަމެއްގައި ދީންދަންނަ މީހުނާއި މަޝްވަރާނުކޮށް ކަންކަން ނިންމީމާ މިވެރިންނަށް ލާދީނީ ބައެކޭ ނުކިޔޭނެތޯ؟\nޖޫން 18, 2021 14:03\nމިއީ ކާކު ދެން ކަންކަމަށް ގޮވާލަން. ކޮންފަދަ ބުރަދަނެއް ހުރި މީހެއްބާ މިއީ. ކެނެރީގޭ ނަޝީދުގެ މައުތު ޕީސް ނޫނިއްޔާ. މި ގައުމުގައި ރައްޔިތުންގެ ޒަމީރާ އެއްގޮތްވާ ކަންކަން. ބޭރުގެ ނަސާރާ ޔަހޫދީ ޖަމިއްޔާތަކުން ބޭނުންވާ ކަންކަން މި ގައުމުގެ ރައްޔިތުންގެ މައްޗަށް ގަދަބާރުން ނުހިންގޭނެކަން ހަދާނުގައި ބަހައްޓާ. މި ގައުމަކީ ވަކި މީހެއްގެ ސިޔާސީ ކުރިއެރުމަށް ގުރުބާން ކުރަން އޮތް ގައުމެއް ނޫން\nޖޫން 18, 2021 14:40\nގެވެށި އަނިޔަަ އާއި ވެބުކެމް މައްސަލާއިގައި ބަޔާނެއް ނުނެރެއެއްނު\nޖޫން 18, 2021 14:49\nނަފްރަތުގެ ބިލާ ދެކޮޅަށް ބަޔާންތައްނެރެ ލިޔުންތައް ގިނަގިނައިން ރައީސަށް ފޮނުއްވާ އާދޭސް ދަންނަވާށެވެ.\nމާތްﷲ އަޅަމެންގެ ދުޢާ އިޖާބަ ކުރައްވާށި.\nމުސްލިމު ޓެގް އަޅުވަ އިގެން ލާދީނީ އުޅުން އުޅޭމީހުން މިބިލަށް ތާ އީދު ކުރާނެ އެމީހުންނާ ދިމާލަށް ލާދީނީ އޭ ގޮވާތީ ހަޖަމު ނުވެގެން އެބިލު ފާސްކުރަން އެއ އުޅެނީ ގޮވާނަން ގޮވާނަން ގޮވާނަން ގޮވާނަން ގޮވާނަން\nޖޫން 18, 2021 15:18\nއިސްލާމް ދީނާއި ޚިލާފު ބިލެއް މަޖްލީހުން ފާސް ކުރަން މިއުޅެނީ އެއީ އިންޑިއާ އަށް ރާއްޖެ ވިއްކާލަން ވެގެންނޭ ރައީސް އިބޫ އިސްތިއުފާ ދޭންވީއޭ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ ރައީސް އިބޫ އިސްތިއުފާ\nޖޫން 18, 2021 15:30\nލާދީނީ ބައިގަނޑަށް ހަޖަމެއް ނުވާނެކަން އެނގޭ\nޖޫން 18, 2021 15:31\nފެބްރު އަރީ 8 ވަނަ ދުވަހައ އް ވުރެ އް ބޮޑުދުވަހެވެ އް އަތުވެދާނެ ފަދަ ހުރިހާ އަލާމާތެ އް މިހާރު އެބަފެނޭ....\nޖޫން 18, 2021 15:43\nމީނަ އެކަނި ޤައުމެއްތަ މީ މީނަ ބުނާހާ ކަމެއް ސަރުކާރުން ކުރަން .\nޖޫން 18, 2021 16:27\nލާދީނިއްޔަތު ފެތުރުމުގެ4ވަނަ ހަރުފަތް ގިރާކުރަނީ. މިގާނޫނު ފާސްކޮށްފިނަމަ، 10 ވަރަކަށް އަހަރުތެރޭ އިސްލާމްދީނަށް ނުރައްކާތެރި ބޮޑު ބަދަލެއް ފެނުން އެކަށީގެންވޭ.\nޖޫން 18, 2021 16:41\nޖޫން 18, 2021 16:43\nތަންކޮޅެއް ރެސްޕެކްޓު ލިބިފައިވާ އަޚުލާގެއް ހުރި ބަޔަކު އެމްޑީޕީއިންވެއްޖެނުން ޕާޓީތަމްސީލްކުރަން ގެންގުޅެން.. ކުއްޔައް ހިފައިގެން ނަމަވެސް.\nޖޫން 18, 2021 16:57\nތިކަހަލަ ރޯނުއެދުރުން މިނިސްޓަރުންނަށް ލީމަ ކިޔޭނުކިޔޭ ނޭގިގެން ތެޅޭނެ ތައުލީމީ މީހުން ތަންތަނަށް ލާން ޖެހެނީ އެހެންވެ\nޖޫން 18, 2021 17:19\nނުހުއްޓުވޭނެ. ޝިފާޒު ކަލޭ ޖެހޭނީ މަހަށް ދާން. ކިޔާނެ އެއއްޗެއް ކިޔާނަން. އަހަރެމެންގެ އަނގަޔަކު ކަލެއަކަށް ނުހިފެހެއްޓޭނެ. ތިއީ ހަމަ ލާދީނީ ބައިގަނޑެއް.\nޖޫން 18, 2021 21:52\nސިއްޕެ ކަލޭ ގޮވިޔަކަސް ބަލާނެ ބަޔަކުނެތި ލާދިނީ ބިލް ބޭރު ކުރޭ އެއީ ނުބައި ބިލެއް\nޖޫން 18, 2021 23:19\nތި ބިލް އަބުރާ ގެންގޮސްދީބަލަ ތިބިލުގެ ސަބަބުން ބޭނުންވަނީ ގައުމު ބައިބައި ކޮށްލާ މުޅިގައުމުގާ ލޭއޮހެރުމަކަށް ދާންހެއްޔެވެ. ނޫނީ މުޅިގައުމު ދެބައި ކޮށްލަން ހެއްޔެވެ. ފާއިތުވެދިޔަ ދުވަސްތަކުގާ ގައުމުގާ އެއްވެސް ކަހަލަ ނަސްލީ އިމްތިޔާޒެއް ހިގާ ލޭއޮހެރުމެއް ހިގާފަކާ ނެތެވެ. ވަގުތު ފާއިތުވެ ދިިއުމުން ކީރިތި ކުރެއްވުމަކުން ވާނެ ފައިދާއެއް ނޯންނާނެއެވެ.


Israel ge aniyaaverikamaa behey gothun OIC in mashwaraa kuranee Israel ge aniyaaverikamaa behey gothun OIC in mashwaraa kuranee\nއިސްރާއީލުގެ އަނިޔާވެރިކަމާ ބެހޭގޮތުން އޯ.އައި.ސީ.ން މަޝްވަރާކުރަނީ\nފަލަސްތީނުގެ ޢާއްމުން ޣައްޒާގައި މުޒާހަރާކުރަނީ؛ ހޯމަ ދުވަހުގެ މުޒާހަރާގައި އިސްރާއީލުން ވަނީ ފަލަސްތީނުގެ ގިނަ ބަޔަކު ޝަހީދުކޮށްފައި- ފޮޓޯ: ޝިންހުއާ\nފަލަސްޠީނުގެ ޣައްޒާ އާއި އިސްރާއީލު ގުޅޭ ސަރަހައްދީ ރޮނގު ކައިރީގައި ހޯމަ ދުވަހު މުޒާހަރާ ކުރަމުންދިޔަ ފަރާތްތަކާ ދެކޮޅަށް އިސްރާއީލުގެ ސަލާމަތީ ބާރުތަކުން ދިން އަނިޔާވެރި ހަމަލާތަކާ ބެހޭގޮތުން މަޝްވަރާކުރުމަށް އިސްލާމީ ޤައުމުތަކުގެ އިއްތިހާދު އޯ.އައި.ސީގެ ކުއްލި ބައްދަލުވުމެއް ބޭއްވުމަށް ތުރުކީވިލާތުން ހުށަހަޅައިފިއެވެ.\nހޯމަ ދުވަހުގެ ހަމަނުޖެހުންތަކުގައި އިސްރާއީލުގެ ސަލާމަތީ ބާރުތަކުން ވަނީ ފަލަސްޠީނުގެ ފަންސާހަށްވުރެ ގިނަ މީހުން ޝަހީދުކޮށްލާފައެވެ. ހޯމަ ދުވަހުގެ ހަމަނުޖެހުންތަކަށް ފަހު ބައިނަލްއަޤުވާމީ ގިނަ ފަރާތްތަކުން މިވަނީ އިސްރާއީލާ ދެކޮޅަށް ހަރުކަށި ބަސްތަކެއް އަމާޒުކޮށްފައެވެ.\nމި ގޮތުން، ތުރުކީވިލާތުގެ ރައީސް ޠައްޔިބު އުރުދުޣާން ހޯމަ ދުވަހުގެ ލޭއޮހޮރުވުންތައް ސިފަކުރައްވާފައިވަނީ އިސްރާއީލުން ހިންގި ޤަތުލުޢާމެއްގެ ގޮތުގައެވެ. އުރުދުޣާން ވިދާޅުވީ، އިސްރާއީލަކީ ޓެރަރިސްޓް ދައުލަތެއް ކަމަށާއި މިކަން އެ ޤައުމުން ސާބިތުކުރަމުންދާކަމަށެވެ.\nހޯމަ ދުވަހު މުޒާހަރާ ކުރަމުންދިޔަ ފަރާތްތަކާ ދެކޮޅަށް އިސްރާއީލުގެ ސަލާމަތީ ބާރުތަކުން ލައިވް ވަޒަން ބޭނުންކުރަމުން ދިޔަދިއުން ކުށްވެރިކުރައްވާ ނެރުއްވި ބަޔާނެއްގައި އދގެ އިންސާނީ ހައްޤުތަކާ ބެހޭ އިދާރާގެ އިސްވެރިޔާ ޒަޢީދް ރަޢުދުލް ހުސެއިން ވިދާޅުވީ، ދިރިއުޅުމުގެ ޙައްޤަކީ އެއްވެސް ފަރާތެއްގެ ކިބައިން ނިގުޅައިގެންވާނެ ހައްޤެއް ނޫންކަމަށައި އިސްރާއީލުން ހިންގަމުންދާ މިފަދަ ޖަރީމާތަކުގެ ފަހަތުގައިވާ ފަރާތްތައް އިންސާފުގެ ކުރިމައްޗަށް ގެންނަން ޖެހޭކަމަށެވެ. އިސްރާއީލުގެ ސަލާމަތީ ބާރުތަކުގެ އަނިޔާވެރިކަން ފަރަންސޭސި ރައީސް އެމެނުއަލް މެކްރޯންވެސް ވަނީ ކުށްވެރިކުރައްވާފައެވެ. އަނެއްކޮޅުން އިނގިރޭސިވިލާތުން ވަނީ އިސްރާއީލުން ޢާއްމު ރައްޔިތުންނާ ދެކޮޅަށް މިފަދަ އަނިޔާވެރި ގޮތްގޮތަށް ޢަމަލުކުރުމުން ދުރުވުމަށް ގޮވާލާފައެވެ.\nތުރުކީވިލާތުން މިވަނީ އިސްރާއީލުގެ އަނިޔާވެރި ހަމަލާތަކާ ބެހޭގޮތުން މަޝްވަރާކުރުމަށް އިސްލާމީ ޤައުމުތަކުގެ އިއްތިހާދު އޯ.އައި.ސީގެ ކުއްލި ބައްދަލުވުމެއް ބޭއްވުމަށް ހުށަހަޅާފައެވެ. ތުރުކީވިލާތުން ބުނެފައިވަނީ މި ހަފުތާގެ ހުކުރު ދުވަހު މި ބައްދަލުވުން ބޭއްވުމަށް މަސައްކަތް ކުރަމުންދާ ކަމަށާއި، މި ބައްދަލުވުމަށް ފަހު، ފަލަސްޠީނުގެ ރައްޔިތުންގެ ހައްޤުގައި އިސްތަންބުލްގައި ވަރުގަދަ އެއްވުމެއް ބާއްވާނެކަމަށެވެ.\nފަލަސްޠީނުގެ ޣައްޒާ އާއި އިސްރާއީލު ގުޅޭ ސަރަހައްދީ ރޮނގު ކައިރިން ހޯމަ ދުވަހު ފަލަސްތީނުގެ ރައްޔިތުން ކުރި މުޒާހަރާގެ ބައިވެރިންނަށް އަމާޒުކޮށް އިސްރާއީލުގެ ސަލާމަތީ ބާރުތަކުން ދިން ހަމަލާތަކުގައި މި ވަނީ ފަލަސްޠީނުގެ ފަންސާހަށް ވުރެ ގިނަ މީހުން ޝަހީދުކޮށްލާފައެވެ. މީގެ ތެރޭގައި 18 އަހަރުގެ ދަށުގެ6ކުދިން ހިމެނޭ ކަމަށް ފަލަސްޠީނުގެ ސިއްހަތާ ބެހޭ އިދާރާތަކުގެ އޮފިޝަލުން ބުނެއެވެ. މިއީ 2014 ވަނަ އަހަރަށްފަހު އިސްރާއީލުން ދިން ހަމަލާތަކުގައި، ސައުވީސް ގަޑިއިރު ތެރޭ ފަލަސްޠީނުގެ އެންމެ ގިނަ ޢަދަދެއްގެ ރައްޔިތުން ޝަހީދުކޮށްލި ފުރަތަމަ ފަހަރެވެ. މިދިޔަ މާރިޗް މަހުން ފެށިގެން އިސްރާއީލުން ޣައްޒާގެ ރައްޔިތުންނަށް އަމާޒުކޮށްގެން ދީފައިވާ ހަމަލާތަކުގައި ޝަހީދުވި މީހުންގެ އަދަދު މިވަނީ 97އަށް އަރާފައެވެ.\nކޮންމެ އަހަރެއްގެ މޭ މަހުގެ 15 ވަނަ ދުވަހަކީ ފަލަސްޠީނުން ނަކްބާ ނުވަތަ މުސީބާތުގެ ދުވަހުގެ ގޮތުގައި ފާހަގަކުރާ ދުވަހެކެވެ. އެ ދުވަހަކީ 1948 ވަނަ އަހަރު އިސްރާއީލުގެ ޔަހޫދީ ދަޢުލަތް އުފެއްދުމަށް ކަމަށް ބުނެ، ފަލަސްޠީނުގެ ބިންތަކަށް ޔަހޫދީން ގަދަކަމުން ވެރިވެގަނެ، އެ ޤައުމުގެ އެތަށް ހާސް ބަޔަކު ފައްސާލި ދުވަހެވެ.


Premier League: Arsenal athun Tottenham muhinmu3point hoadhaifi - Hama.mv\nޕްރިމިއާ ލީގު: އާސެނަލް އަތުން ޓޮޓެންހަމް މުހިންމު3ޕޮއިންޓް ހޯދައިފި\n07 ޑިސެމްބަރ 2020 | 09:26\nކޭން އަދި ސޮން އުފާ ފާލުކުރަނީ\nހޯމަ , 07 ޑިސެމްބަރ 2020 | 09:26\nޕްރިމިއާ ލީގުގައި އާސެނަލް އަތުން ޓޮޓެންހަމް ހޮޓްސްޕާސް މުހިންމު ތިން ޕޮއިންޓް ހޯދައިފިއެވެ.\nއާދީއްތަ ދުވަހުގެ ރޭ ކުޅުނު މެޗުން އާސެނަލް އަތުން ޓޮޓެންހަމް މޮޅުވީ 0-2 ގެ ނަތީޖާއަކުންނެވެ.\nޓޮޓެންހަމް ދަނޑުގައި ކުޅުނު މި މެޗު ފެށިގެން 13 ވަނަ މިނެޓުގައި އެޓީމުން ވަނީ މެޗުގެ ލީޑު ނަގާފައެވެ. މި ލަނޑު ކެޕްޓަން ހެރީ ކޭންގެ އެހީތެރިކަމާއެކު ކާމިޔާބުކުރީ ސޮން އެވެ.\nމި ލަނޑަށްފަހުވެސް ޓޮޓެންހަމުން ދިޔައީ އާސެނަލްގެ ހާފަށް ބާރު ބޮޑު ކުރަމުންނެވެ. އެގޮތުން އާސެނަލްގެ އޭރިޔާ ތެރެއިން ގިނަ ހަމަލާތަކެއް ޓޮޓެންހަމުން ވަނީ އުފައްދާފައެވެ.\nފުރަތަމަ ހާފް ނިމުމުގެ ކުރިން ޓޮޓެންހަމް އިން ވަނީ މެޗުގެ ލީޑު ފުޅާކޮށްފައެވެ. މި ލަނޑު ފުރަތަމަ ހާފްގެ އިތުރުވަގުތުގެ ތެރޭގައި ކާމިޔާބުކުރީ ސޮންގެ އެހީތެރިކަމާއެކު ކޭންއެވެ. މި ލަނޑާއެކު 11 ލަނޑާއެކު ކޭން ވެގެން ގޮސްފައިވަނީ ނޯތު ޑާބީސްގައި އެންމެ ގިނަ ލަނޑު ޖެހި ކުޅުންތެރިޔާއަށެވެ. އޭނާއާ ޖެހިގެން ދެވަނައިގައި 11 ލަނޑާއެކު އޮތީ އެމެނުއެލް އަޑުބެޔޯއެވެ.\nދެވަނަ ހާފް ފެށިގެންވެސް އާސެނަލްއިން ހަމަލާތަކެއް އުފައްދަން މަސައްކަތް ކުރިއެވެ. އެގޮތުން ލަނޑު ޖެހުމަށް ރަނގަޅު ފުރުސަތެއް ލަކަޒޭޓްއަށް ލިބި ވަނީ ބޭކާރުވެފައެވެ.\nމުޅި މެޗުގައި އާސެނަލް އިން ޕޮޒިޝަން ޑޮމިނޭޓް ކުރި ނަމަވެސް, ޓޮޓެންހަމްގެ ގޯލު ފޫ އަޅުވާލަން އެޓީމަށް މާ އެދެވޭ މަސައްކަތްތަކެއް ނުކުރެވެއެވެ. އޭގެ ބަދަލުގައި ޓޮޓެންހަމް އިން ވަނީ ގިނަ ހަމަލާތަކެއް އުފައްދާ, ލަނޑު ޖެހުމަށްވެސް ފުރުސަތުތަކެއް ތަނަވަސް ކޮށްފައެވެ.\nމި ނަތީޖާއައެކު ކުޅުނު 11 މެޗުން ލިބުނު 24 ޕޮއިންޓާއެކު ޓޮޓެންހަމް އޮތީ ޕޮއިންޓް ތާވަލުގެ އެއްވަނައިގައެވެ. މެޗުން ބަލިވިނަމަ, ޓޮޓެންހަމްއަށް އެއްވަނަ މަގާމު ގެއްލޭނެއެވެ. މެޗުން ބަލިވި އާސެނަލް އޮތީ ކުޅުނު 11 މެޗުން ލިބުނު 13 ޕޮއިންޓާއެކު ޕޮއިންޓް ތާވަލުގެ 15 ވަނައިގައެވެ.\nދިހަ މީހުންނާއެކު ކުޅެމުން އައި ޔުނައިޓެޑް، ސްޕާސް އިން ލަދު ގަންނަވާލައިފި\nހަމޭސް ރޮޑްރިގޭޒްގެ ދެ ގޯލާއެކު އެވަޓަން ލީގުގެ4ވަނަ މެޗުންވެސް މޮޅުވެއްޖެ\nޗިލްވެލްގެ މޮޅު ކުޅުމާއެކު ޗެލްސީ ފަސޭހަކަމާއެކު މޮޅުވެއްޖެ\nލީޑްސް އާއި މެންޗެސްޓާ ސިޓީ ކުޅުނު މެޗު އެއްވަރުވެއްޖެ\nލިވަޕޫލްގެ ފޯވާޑް ސާޑިއޯ މާނޭ ވެސް ކޮވިޑަށް ޕޮޒިޓިވް ވެއްޖެ\nބާކްލީ ލޯނެއްގެ ދަށުން އެއް ސީޒަން އަށް އެސްޓަން ވިލާއަށް\nލިވަޕޫލްގެ ތިއާގޯ ކޮވިޑަށް ޕޮޒިޓިވް ވެއްޖެ


Dho?! Marvel in hadhiyaa akah dhinee "Shang-Chi" ge teaser\nމާވެލް އިން ހަދިޔާއަކަށް ދިނީ "ޝަންގް ޗީ"ގެ ޓީޒާ\nމި ފިލްމު ސިނަމާގައި ރިލީޒްކުރަން ނިންމާފައި ވަނީ އަންނަ ސެޕްޓެމްބަރު މަހު ތިނެއްގައި\nމާވެލް ސްޓޫޑިއޯސްގެ ހަތަރު ވަނަ ފިޔަވަހި ފަށައިގެން ކުރިއަށްދާއިރު، އެ ސްޓޫޑިއޯ އިން މިއަހަރަށް ތަވާލުކޮށްފައި އޮތް ފިލްމުތަކާއި ސީރީޒްތައް އެތައް ގޮތަކުން ހާއްސަ އެވެ. އެގޮތުން އިއްޔަ ރޭ ޓީޒާ ޓްރެއިލާއެއް އާންމުކުރި، މާވެލް ސިނެމަޓިކް ޔުނިވާސްއަށް މުޅިން އަލަށް ތައާރަފުކުރާ ސުޕަހީރޯއެއް ކަމަށްވާ "ޝަންގް ޗީ" އަކީ މިއަދު އެންމެ ގަދައަށް ވާހަކަދެކެވޭ އެކަކެވެ.\n"ޝަންގް ޗީ އެންޑް ދި ލެޖެންޑް އޮފް ދި ޓެން ރިންގްސް" އަކީ މިއަހަރު މާވެލް އިން ގެނެސްދޭނެ ދެ ވަނަ ފިލްމެވެ.\nމި ޓީޒާ ނެރުނީ މި ފިލްމުގައި ޝަންގް ޗީގެ ރޯލު ކުޅޭ ކެނެޑާގެ އެކްޓަރު، ސިމޫ ލިއޫގެ އުފަންދުވަހާ ދިމާކޮށް އޭނާއަށް ދިން ހަދިޔާއެއްގެ ގޮތުގަ އެވެ. މި ޓީޒާގެ އިތުރުން، 32 އަހަރުގެ ލިއޫގެ ފުރަތަމަ ކެރެކްޓާ ޕޯސްޓާ ވެސް ވަނީ ދައްކާލައިފަ އެވެ.\nމި ޓްރެއިލާގައި ދައްކާފައި ވަނީ މި ފިލްމުގެ ބައެއް "ފުލް އޮން އެކްޝަން" މަންޒަރުތަކެވެ. މާ ގިނަ ޑައިލޮގުތަކެއް ހިމަނާފައެއް ނުވެ އެވެ.\n"ޝަންގް ޗީ" ޓީޒާ ޓްރެއިލާ.\nމިދިޔަ އަހަރު މަސައްކަތް ފެށި، މާޝަލް އާޓްސް އެޑްވެންޗާ މި ފިލްމަކީ ވަރަށް ދިގު އިންތިޒާރެއް ކުރެވުނު މާވެލްގެ މަސައްކަތެކެވެ. ލިއޫގެ އިތުރުން މި ފިލްމުގައި މުހިންމު ރޯލުތައް ކުޅުނީ އައުކަފީނާ އާއި މިޝޭލް ޔޯ އަދި ޓޮނީ ލިއާންގް އެވެ.\nމާވެލް ކޮމިކްސްގައި ޝަންގް ޗީގެ ކެރެކްޓާ އުފެއްދީ 1973 ވަނަ އަހަރު އެވެ. ލިޔުންތެރިޔާ ސްޓީވް އީގަލްހާޓް އާއި އާޓިސްޓެއް ކަމަށްވާ ޖިމް ސްޓާލިން މި ކެރެކްޓާ އުފެއްދީ 70 ގެ އަހަރުތަކުގައި އެމެރިކާގައި ކަން ފޫގެ ޝައުގުވެރިކަން ބޮޑުވި ދުވަސްވަރު އެވެ.\nމި ފިލްމު ސިނަމާގައި ރިލީޒްކުރަން ނިންމާފައި ވަނީ އަންނަ ސެޕްޓެމްބަރު މަހު ތިނެއްގަ އެވެ.


ލަންކާގެ ބޮޑުވަޒީރު ކަމަށް އަނެއްކާވެސް ރަނިލް – Haftha\nThu, 26 May, 2022, 1:27 pm\nލަންކާގެ ބޮޑުވަޒީރު ކަމަށް އަނެއްކާވެސް ރަނިލް\nސްރީ ލަންކާގެ ބޮޑުވަޒީރު ކަމަށް ޔުނައިޓެޑް ނޭޝަނަލް ޕާޓީ (ޔޫއެންޕީ)ގެ ލީޑަރު ރަނިލް ވިކްރަމަސިންހަ އައްޔަންކޮށްފި އެވެ.\nރަނިލް ބޮޑުވަޒީރު ކަމުގެ މަގާމަށް އައީ ބޮޑުވަޒީރުކަމުން އިސްތިއުފާ ދެއްވި މަހިންދަ ރާޖަޕަކްސައާއި ރައީސް ގޮތަބަޔާ ރާޖަޕަކްސަގެ ސްރީ ލަންކާ ޕޮޑުޖަނާ ޕެރެމުނާ (އެސްއެލްޕީޕީ)ގެ ތާއީދާއެކު އެވެ.\nރަނިލްއަކީ ލަންކާގައި 2020 ވަނަ އަހަރު ބޭއްވި އާންމު އިންތިހާބުގައި އެންމެ ބޮޑު ހިތްދަތިކަމެއް ލިބުނު ސިޔާސީ ލީޑަރެވެ. އެ އިންތިޚާބަކީ ރަނިލްގެ 42 އަހަރުގެ ސިޔާސީ ހަޔާތުގައި ޕާލަމެންޓުގައި ގޮނޑިއެއް ނުލިބި ފުރަތަމަ ފަހަރަށް ނާކާމިޔާބުވި ފަހަރެވެ.\nރަނިލް ވަނީ ޕާލަމެންޓުގައި މީގެ ކުރިން އަށް ދައުރު ފުރިހަމަ ކުރައްވައިފަ އެވެ. އަދި 1994 ވަނަ އަހަރުން ފެށިގެން ޔޫއެންޕީގެ ލީޑަރުކަން ކުރައްވަމުން ގެންދަވާ އިރު، މީގެ ކުރީން ހަ ފަހަރެއްގެ މަތިން އޭނާ ބޮޑުވަޒީރުކަން ކުރެއްވި އެވެ. ރަނިލްއަށް އެންމެ ފަހުން މަގާމު ލިބިވަޑައިގަތީ 2018 ވަނަ އަހަރު އެވެ.\nރައީސް ގޮޓާބަޔަ ރާޖަޕަކްސަގެ ބޭބޭފުޅު މަހިންދަ ބޮޑުވަޒީރުކަމުގެ މަގާމުން އިސްތިއުފާ ދެއްވީ މިދިޔަ ހޯމަ ދުވަހު އެވެ. އޭގެ ފަހުން ލަންކާގައި ބޮޑެތި ހަމަނުޖެހުންތައް ހިނގައި ސިޔާސީ ބޭފުޅުންނާއި އާންމުންގެ މުދަލުގައި ހުޅުޖަހައި ބޮޑެތި ގެއްލުންތައް ވަނީ ދީފަ އެވެ.


Masveringe park tharahgee kurumuge masahkaithah fashanee - vNews.mv\nހުސައިން ވަސީމް 20 March 2019, 16:25\nމަސްވެރިންގެ ޕާކުގައި ފަތުރުވެރިންނަށް ހާއްސަކޮށްގެން ހަދަން ނިންމާފައިވާ ޓާމިނަލްގެ އަމަލީ މަސައްކަތް އަންނަ ހޮނިހިރު ދުވަހު ފަށާނެ ކަމަށް މާލެ ސިޓީ ކައުންސިލުން ބުނެފި އެވެ.\nކުރޫޒް ލައިންތަކުން މާލެއަށް ދަތުރުކުރާ ފަތުރުވެރިން އަރައި ފޭބުމަށް މަސްވެރިންގެ ޕާކް ސަރަހައްދު ބޭނުން ކުރުމަށް ކުރީގެ ރައީސް އަބްދުﷲ ޔަމީންގެ ސަރުކާރުން ހުސްވި އަހަރުގެ ޖެނުއަރީ މަހު ވަނީ ހަމަޖައްސާފަ އެވެ. އެހެން ނަމަވެސް ކުރޫޒް ލައިންތަކުން އަދިވެސް ބެނުންކުރަމުން ގެންދަނީ މާލެ އެއް ނަމްބަރު ފާލަމެވެ.\nކުރޫޒް ލައިންތަކުން މާލެއަށް ދަތުރުކުރާ ފަތުރުވެރިން މާލެއަށް އަރައި ފޭބުމަށް މަސްވެރިންގެ ޕާކް ތަރައްގީ ކުރާއިރު އެތަން ހަދަނީ އާންމު ފާހާނާތަކާއެކު ކްރޫޒް ލައިނާތަކަށް ހާއްސަ ކޮށްގެން ކަމަށް މާލެ ސިޓީ ކައުންސިލުން ވަނީ މައުލޫމާތު ދީފަ އެވެ.\nމަސްވެރިންގެ ޕާކް ތަރައްގީކޮށް ނިމުމުން ކްރޫޒްލައިނާތަކުން މާލެ އަންނަ ފަތުރުވެރިންނަށް ފުރިހަމަ ހިދުމަތްތަކެއް ލިބޭ ތަނަކަށް އެތަން ވެގެންދާނެ ކަމަށްވެސް މާލެ ސިޓި ކައުންސިލުން މައުލޫމާތުދެ އެވެ.\nދަތުރުވެރިންނާއި ކްރޫޒް ލައިނާތަކުން ރާއްޖެ އައިސް ވިޔަފާރި ކުރާ ފަތުރުވެރިންނަށް އެމީހުން ބޭނުންކުރާނެ އެކަށީގެންވާ އާންމު ފާހާނާތައް ނެތް މައްސަލައަކީ އެމީހުން އާންމުކޮށް ކުރަމުން އަންނަ ޝަކުވާ އެކެވެ.\nމަސްވެރިންގެ ޕާކު ހަދާ ނިމުމުން އެ ޝަކުވާތަކަށް ހައްލު ލިބިގެން ދާނެ ކަމަށް މާލެ ސިޓި ކައުންސިލުން ބުނެ އެވެ.\nވީނިއުސްއަށް މައުލޫމާތު ދެއްވަމުން މާލޭގެ ޑެޕިއުޓީ މޭޔަރު ޝަމާއު ޝަރީފް ވިދާޅުވީ މަސްވެރިންގެ ޕާކުގައި ހަދާ އަންމު ޕާކިން ޒޯނާއި ކުރޫޒްލައިނާތަކުން މާލެ ފައިބާ ފަތުރުވެރިންނަށް ހަދާ ޓާމިނަލް ހެދުމަށް އެސަރަހައްދު ސާފުކުރުމުގެ މަސައްކަތް ކުރިއަށް އޮތް ހޮނިހިރު ދުވަހު ފަށާނެ ކަމަށެވެ.\nޝަމާއު ވިދާޅުވީ މިމަސައްކަތް ކުރިއަށް ގެންދަނީ މާލެ ސިޓީ ކައުންސިލްގެ އިތުރުން އެމްޕީއެލްއާއި ޕްލޭނިން މިނިސްޓްރީއާއި އެސްޓީއޯ އާއި އެމްޑަބްލިޔުއެސްސީއާ ވެސް ގުޅިގެން ކަމަށެވެ. އެހެންކަމުން މިމަސައްކަތަށް ބަޖެޓުގެ އެއްވެސް ދަތިކަމެއް މިވަގުތު ނެތް ކަމަށްވެސް ވިދާޅުވި އެވެ.\nޝަމާއު ވިދާޅުވީ ހުރިހާ ކުންފުނިތަކަކުންވެސް އެކުންފުންޏެއްގެ ތަޖުރިބާ ހުރި ދާއިރާއަކުން އެހީތެރިކަން ފޯރުކޮށްދޭނެ ކަމަށެވެ.\n"މިމަސައްކަތަކީ ސަރުކާރު ހިއްސާވާ ކުންފުނިތައް ގުޅިގެން ކުރިއަށް ގެންދާ މަސައްކަތެއް. އެހެންވީމާ ބަޖެޓުގެ އެއްވެސް ދަތިކަމެއް ނެތް،" ޝަމާއު ވިދާޅުވި އެވެ.\nއޭނާ ވިދާޅުވީ މަސްވެރިންގެ ޕާކް ތަރައްގީކުރުމުގެ މަސައްކަތް މިހާރުވެސް ކޮންމެވެސް ވަރަކަށް ހިނގަމުންދާ ކަމަށާ އަމަލީ މަސައްކަތްތައް ރަސްމީކޮށް ފަށާނީ ހޮނިހިރު ދުވަހު ކަމަށެވެ. އަދި ވީހާވެސް ކުރު މުއްދަތެއްގެ ތެރޭގައި މިމަސައްކަތް ނިންމާލުމަށް ބޭނުންވާ ކަމަށްވެސް ވިދާޅުވި އެވެ.\nޝަމާއު ވިދާޅުވީ އެތަން ހަދާ ނިމޭއިރު، އެތަނުގައި އާންމުން ބޭނުންކުރާނެ ފާހާނާތައް ހެދިފައި ހުންނާނެ ކަމަށާ އަދި މަޑުކޮށްލައިގެން ތިބުމަށް ކުޑަ ޕާކެއް މެދުގައި ހުންނާނެ ކަމަށެވެ.\nޝަމާއު އިތުރަށް ވިދާޅުވީ ކުރޫޒުލައިނާ ތަކުން އަންނަ ފަތުރުވެރިން މީގެ ކުރިން މަޑުކޮށްލައިގެން ތިބޭނެ ތަނެއް ނުހުންނާތީ މަސްވެރިންގެ ޕާކް ހަދާ ޓާމިނަލާ އެކު ފަތުރުވެރިން ކަންބޮޑުވާ އެތައް ކަމަކަށް ހައްލު ހޯދޭނެ ކަމަށެވެ.


1 Aharu therey Stroke jehigen Jumla 626 meehakah IGMH in faruva dheefaivey\nއެއް އަހަރުތެރޭ ސްޓްރޯކް ޖެހިގެން 626 މީހަކަށް ފަރުވާދީފައިވޭ\n29 އޮކްޓޯބަރ 2021 - 12:43:46\nފާއިތުވި އެއް އަހަރުތެރޭ ޖުމްލަ 626 މީހަކަށް ސްޓްރޯކް ޖެހިގެން އައިޖީއެމްއެޗުން ފަރުވާދީފައިވާކަމަށް އެ ހޮސްޕިޓަލުން ބުނެފި އެވެ.\nދުނިޔޭގައި ފާހަގަކުރާ ސްޓްރޯކް ބަލީގެ ދުވަހާއި ގުޅިގެން އެ ހޮސްޕިޓަލުން އާއްމުކޮށްފައިވާ ބައެއް މައުލޫމާތުތަކަށް ބަލާއިރު، އައިޖީއެމްއެޗް ހޮސްޕިޓަލްގައި ހުޅުވާފައިވާ ސްޓްރޯކް ސެންޓަރުން 2020ވަނަ އަހަރުގެ ސެޕްޓެންބަރު 27 އިން ފެށިގެން މިއަހަރުގެ މިހާތަނަށް 626 މީހަކަށް ސްޓްރޯކް ކްލިނިކުން ހިދުމަތް ދީފައިވެއެވެ. އަދި 2020ވަނަ އަހަރުގެ އޮކްޓޫބަރު 17 އިން މިއަހަރުގެ އޮކްޓޫބަރު 25ވަނަ ދުވަހުގެ ނިޔަލަށް 291 މީހަކަށް ފަރުވާދީފައި ވެއެވެ.\nސްޓްރޯކް ސެންޓަރަކީ ސްޓްރޮކްޖެހިގެން އެ ހޮސްޕިޓަލަށް ގެންނަ ފަރާތްތަކަށް ލިބެންޖެހޭ ފަރުވާ ވީހާވެސް އަވަހަށް ފޯރިކޮށް ދިނުމަށް ހާއްސަކޮށްފައިވާ ސެންޓަރެކެވެ.\nއެ ސެންޓަރުން ހިދުމަތް ދިފައިވާ ބަލިމީހުންގެ ތެރެއިން އެންމެ ގިނަ މީހުން ފަރުވާ ހޯދާފައި ވަނީ ސިކުނޑިއަށް ޖެހޭ ސްޓްރޯކްގެ ބާވަތެއް ކަމަށްވާ އިސްކީމިކް ސްޓްރޯކަށެވެ. އަދި ދެވަނަ އަށް އެންމެ ގިނައިން ފަރުވާ ހޯދާފައިވަނީ ސިކުނޑިއަށް ޖެހޭ ހެމޮރެޖިކް ސްޓްރޯކަށެވެ.\nއިސްކީމިކް ސްޓްރޯކަށް އެ ސެންޓަރުން 210 މީހަކަށް ފަރުވާދީފައިވާއިރު، ހެމޮރެޖިކް ސްޓްރޯކަށް 44 މީހަކަށް ވަނީ ފަރުވާދީފައެވެ.\nސްޓްރޯކް ޖެހުމުން ސިއްހީ ފަރުވާ އަވަހަށް ދެވިއްޖެކަމުގައި ވާނަމަ ފުރާނަ ސަލާމަތްވެ އަވަހަށް ބަލިން ފަސޭހަވުމަށް މަގުފަހިވެގެންދެއެވެ. ކުއްލިއަކަށް މިފަދަ އަލާމާތެއް ފެނިއްޖެނަމަ އަވަސް ފަރުވާ ހޯދުމަށް ޑޮކްޓަރުން އިލްތިމާސްކުރެއެވެ. އައިޖީއެމްއެޗުގެ ސްޓްރޯކް ސެންޓަރަށް އަވަސް ފަރުވާއަށް ގުޅާ ނަންބަރަކީ 102 އެކެވެ.\nވާހަކަ ދައްކަން އުނދަގޫވުން\nދުނިޔޭގައި ފާހަގަކުރާ ސްޓްރޯކް ބަލީގެ ދުވަސް ފާހަގަކުރަނީ މިއަދުއެވެ. މިއަހަރުގެ މިދުވަހުގެ ޝިޔާރަކީ "މިނެޓްސް ކެން ސޭވް ލައިވްސް" އެވެ.


Mirus kaan jehey muhimmu sababuthakeh | Mihaaru\nމިރުސް ކާންޖެހޭ މުހިއްމު ސަބަބުތަކެއް\n13 އޮކްޓޯބަރ 2020 - 09:13\nކުޅިކޮށް ކެއުމަކީ ވަރަށް ގިނަ ބަޔަކު ލޯބިކުރާ ކަމެކެވެ. އެހެންވެ މިރުހާ ނުލައި ބައެއް ކާނާ ފުރިހަމައެއް ވެސް ނުވާނެ އެވެ. އެކި ބާވަތުގެ އެއްޗެހީގައި ފޮނިރަހަ، ލޮނުރަހަ، ހުތްރަހަ ފަދަ ރަހަތައް ދޭ ގޮތަށް ކުޅިރަހަ އަކީ އޭގެ ތެރެއިން އެންމެ މުހިއްމު އެއް ބައެވެ.\nކުޅިކޮށް ކެއުމަކީ ސިއްހީ ގޮތުން ވެސް އެތައް ފައިދާއެއް ހުރި ކަމެކެވެ. ހާއްސަކޮށް ފެހި މިރުހަކީ އެ ބޭނުންކުރުމުން ސިއްހީ ބޮޑެތި މައްސަލަތަކުން ދުރުކޮށްދޭން ބާރަކަށްވެ އެވެ. އަނެއްކޮޅުން މިރުހަކީ ފަސޭހައިން ލިބޭ އެއްޗަކަށްވާތީ، ކާނާ ތައްޔާރުކުރުމުގައި މިރުސް ބޭނުން ކުރުމަކީ އާ އުނދަގޫ ކަމެއް ވެސް ނޫނެވެ. ކުޅިކޮށް ކާން އާދަވެފައި ހުރި ނަމަ، އެންމެ ރަނގަޅު ގޮތަކީ އެކަމާ ދުރުނުވުމެވެ. އަދި މިރުހަކީ ހައްދަން މާ އުނދަގޫ އެއްޗަކަށް ނުވާތީ މިރުސް ގޭގައި ވެސް ހެއްދުމަކީ ކުރެވިދާނެ ކަމެކެވެ.\n* ފަސޭހަ އިން އަރިދަފުސް ރޯގާ ޖެހޭ ސައިނަސްގެ މައްސަލަތައް ހުންނަ މީހުން ކުޅިކޮށް ކެއުމުން ލުއިވެ އެވެ. ފެހިކޮށް ހުންނަ މިރުސް ކާ ނަމަ ނޭފަތުގެ ތެރެއިން ވައި ދައުރުވުން ފަސޭހަކޮށް ދިނުމާ އެކު، ރޯގާގެ ސަބަބުން ވާ އުނދަގޫތަކަށް ލުއިކަން ގެނެސްދެ އެވެ.\n* މެޓަބޮލިޒަމް ރަނގަޅު ބޭނުން ނަމަ މިރުސް ބޭނުންކުރާށެވެ. މީގެ ސަބަބުން ކެލަރީޒް އަންދާލަން މަގުފަހިވެ، ބަރުދަން ވެސް ލުއިކޮށްދޭން އެހީވެ އެވެ. ދިރާސާތަކުން ގޮތުގައި ކެއުމުގައި މިރުސް ބޭނުންކުރާ ނަމަ މެޓަބޮލިޒަމް ރޭޓް 50 ޕަސެންޓަށް އިތުރުކޮށްދެ އެވެ.\n* މިރުސް ކާ ނަމަ ހިތުގެ ބަލިތަކުން ވެސް ރައްކާތެރިކޮށްދޭން ބާރަކަށްވެ އެވެ. މިރުސް ބޭނުން ކުރުމުން ސަރުބީތައް ޖެހުން ކުޑަކޮށް ދިނުމާ އެކު، ލޭގަނޑުވުން ފަދަ މައްސަލަތަކުން ވެސް ރައްކާތެރިކޮށްދެ އެވެ.\n* މޫޑް ގޯސްވެފައި ނަމަ ހުރި ނަމަ ކުޅިކޮށް ކާލާށެވެ. މޫޑް ހަމައަކަށް އެޅޭނެ އެވެ. އަދި މީހާގެ ހަކަތަ އާއި ޖޯޝް އިތުރުކޮށްދީ، ހަށިގަނޑުގައި ހުންނަ ލޮޑުކަން ފިލައި، ގައިގައި ހުންނަ ރިހުންތައް ވެސް ކަނޑުވައިދޭނެ އެވެ.\n* ހަކުރުބަލީގެ މީހެއް ނަމަ ފެހި މިރުސް ކާން އާދަކުރާށެވެ. އޭގެ ސަބަބުން ލޭގައި ހުންނަ ހަކުރުގެ މިންވަރު ބެލެންސްކޮށްދެ އެވެ. ރަނގަލު ޑައިޓެއް ފޮލޯކުރަން ބޭނުން ނަމަ އެ ވެސް ބެލެންސް ކުރެވޭނީ މިރުސް ވެސް ހިމަނައިގެންނެވެ.\nހަކަތަ ހިތުގެ ބަލި ދުޅަހެޔޮ ދިރިއުޅުން ފައިދާހުރި ކާނާ ހަކުރު ބަލި\n4 ކޮމެންޓް, 21 ރިއެކްޝަންސް\nބޭނުން ވަރަކަށް ބޭނުން އަގެއް ނުކިރޭނެ.މަ ހައްދާ އެއްޗެއް މަ ވިއްކާނީ މަ ބޭނުން އަގަކަށް.. އެ މައްސަލައިގައި ސަރުކާރުވެސް ޖެހޭނީ މަށަށް ތަބާވާން..... މިއީ މި ގައުމުގެ ގަނެ ވިއްކުމުގެ ފިލޯސަފީ އަކީ... ގަބޫލު ކުރިޔަސަ ނުކުރިޔަސް\nބާޒާރުގައި ވިއްކަން މިހުންނަމިރުސްކާން ހެޔޮނުވާނެ، ކެމިކަލް ނުވަތަ ގަސްކާނާ ބޭސް ޖަހާފަހުންނަނީ ވަކި ވަރަކަށްނޫން، އެކަންވާނީވެސް އެހެން، ވިއްކަން ހައްދާއެއްޗެއް...ނަމަވެސްމިފަދަމިރުހުން ލިބޭފައިދާއަށް ވުރެން ލިބޭގެއްލުން ބޮޑުވާނެ\nދަނޑު ތަކާ ބެހޭ މިނިސްޓަރ ބަދަލު ކުރަން އެބަޖެހޭ؟ ވަރަށް ނުދަންނަ މީހެެއް !\nއަހަރެން މިއީ ވަރަށް ކުޅިކޮށް އަބަދުވެސް ކާން ބޭނުންވާމީހެއް.ނަމަވެސް ބާޒާރުގަ މިރުސް ވަރަށް އަގުުބޮޑު.އެހެންވެ މިހާރު ނިންމައިފިން ގޭގަ މިރުސްގަސް ހައްދަން.


Ufanvun Registryvumaai Rahvehivumaai Behey Hidhumaiy Dhey Gadi Thakah Badhalu Genesfi\nއުފަންވުން ރެޖިސްޓްރީކުރުމާއި ރަށްވެހިވުމާއި ބެހޭ ހިދުމަތްދޭ ގަޑިތަކަށް ބަދަލު ގެނެސްފި\nމާލެ ސިޓީ ކައުންސިލްގެ އޮފީސް -- ފޮޓޯ / ސަން\nދުނިޔޭގައި ހަލުވިކަމާއި އެކުގައި މިހާރު ފެތުރެމުން އަންނަ ކޮވިޑް19 ވައިރަހާއި ގުޅިގެން ސަރުކާރު ބަންދުކޮށްފައިވާތީ މާލޭ ސިޓީ ކައުންސިލުގެ ވައިޓަލް ރެޖިސްޓްރޭޝަން ސެކްޝަނުން ހިދުމަތްދޭ ގަޑިތަކަށް ބަދަލުގެނެސްފިއެވެ.\nމާލެ ސިޓީ ކައުންސިލުން ނެރެފައިވާ އިއުލާނެއްގައި ބުނީ މި މުއްދަތުގައި ވައިޓަލް ރެޖިސްޓްރޭޝަން ސެކްޝަނުން އުފަންވުން ރެޖިސްޓްރީކުރުމާއި އަދި ރަށްވެހިވުމާއި ބެހޭ ހިދުމަތް ދިނުމަށް ހަމަޖެފައިވަނީ މެންދުރުފަހު 2:00 އިން ހަވީރު 4:00 އަށް ކަމަށެވެ.\nމާލެ ސިޓީ ކައުންސިލުން ބުނީ އުފަންދުވަހުގެ ސެޓްފިކެޓް ގެއްލިގެން އަލުން ހެއްދުމަށް އެދި ހުށަހަޅާ ފޯމުތަކާއި އުފަންދުވަހުގެ ސެޓްފިކެޓް އާކުރުމަށް އެދި ހުށަހަޅާ ފޯމުތައް އީމެއިލް މެދުވެރިކޮށް ހުށަހެޅޭނެ ކަމަށެވެ.\nސަރުކާރު އެންމެ ފުރަތަމަ ބަންދު ކުރީ އެ އެއް ހަފްތާގެ މުއްދަތަކަށެވެ. ނަމަވެސް މިދިޔަ ބުދަ ދުވަހު ރައީސުލްޖުމްހޫރިއްޔާ ވަނީ އިތުރު އެއް ހަފްތާއަށް ސަރުކާރުން ބަންދު ކޮށްފައެވެ. ރާއްޖެއިން ކޮވިޑް19 ފެނިފައިވުމާއި ގުޅިގެން ރާއްޖޭގައި އާއްމު ސިއްހަތު ރައްކާތެރިކުރުމުގެ ގާނޫނުގެ ދަށުން ސިއްހީ ކުއްލި ނުރައްކާ އިއުލާން ކޮށްފައެވެ. އެގޮތަށް އިއުލާން ކުރީ މި މަހުގެ 12ވަނަ ދުވަހުން ފެށިގެން 30 ދުވަހުގެ މުއްދަތަށެވެ.\nސިޓީ ކައުންސިލުން ވަނީ ސަރުކާރު ބަންދު ކުރުމާއި ގުޅިގެން މަގު ބަންދުކޮށްގެން ރޭގަނޑުގެ ވަގުތުތަކުގައި ކުރަމުން ގެންދިޔަ މަސައްކަތްތައް ދުވާލު ގަޑިއަށް ބަދަލުކޮށްފައެވެ.


Nilandhoo school ge principal ge mahchah dhauvaa kuran fonuvaifi\nނިލަންދޫ ސްކޫލުގެ ޕްރިންސިޕަލްގެ މައްޗަށް ދައުވާކުރަން ފޮނުވައިފި\nޢެންޓިކޮރަޕްޝަން ކޮމިޝަން: ނިލަންދޫ ސްކޫލު ޕްރިންސިޕަލް ހަދީޖާ އިބްރާހީމްގެ މައްޗަށް ދައުވާކުރަން ވަނީ ފޮނުވާފައި -- ފޮޓޯ: އޭސީސީ\nގއ. ނިލަންދޫ ސްކޫލު ޕްރިންސިޕަލް ހަދީޖާ އިބްރާހީމްގެ މައްޗަށް ދައުވާ ކުރަން އެންޓި ކޮރަޕްޝަން ކޮމިޝަން (އޭސީސީ) އިން ޕީޖީ އޮފީހަށް ފޮނުވައިފި އެވެ.\nނިލަންދޫ ސްކޫލުގެ ޕްރިންސިޕަލްގެ މައްޗަށް ދައުވާ ކުރަން ފޮނުވާފައިވަނީ ދައުލަތުގެ މުވައްޒަފެއްގެ ހައިސިއްޔަތުން ލިބިފައިވާ ރަސްމީ ހައިސިއްޔަތު ނަހަމަ ގޮތުގައި ބޭނުންކޮށް ފައިދާ ލިބެން ނުޖެހޭ މީހަކަށް މަންފާއެއް ހޯދައިދިނުމުގެ ކުށުގެ ދައުވާ ކުރުމަށްޓަކަ އެވެ.\nދައުވާ ކުރަން ފޮނުވާފައިވަނީ 2019 ވަނަ އަހަރު އެ ރަށު ސްކޫލުގެ ސެކިއުރިޓީ ބަލަހައްޓައިދޭނެ ފަރާތެއް ހޯދުމަށް ކުރި އިއުލާނާ އެކު ހިނގާދިޔަ ކަންތައްތަކަކާ ގުޅިގެންނެވެ.\nސެކިއުރިޓީ ބަލަހައްޓައިދޭނެ ފަރާތެއް ހޯދުމަށް އިއުލާން ކުރުމުން ތިން ފަރާތަކުން ބިޑު ހުށަހަޅާފައިވެ އެވެ. އެ ތިން ފަރާތަކީވެސް ޕްރިންސިޕަލާއި ގާތްގުޅުން ހުރި ފަރާތްތަކެެއް ކަމަށް އޭސީސީން ބުނެ އެވެ. އަދި އެ ތިން ބިޑު ތައްޔާރުކޮށްފައިވަނީ ވެސް އެއް ފޯމެޓަކަށެވެ. މީގެއިތުރުން އެ މަސައްކަތް ހަވާލުކުރި ފަރާތަކީ ވެސް ސްކޫލުގެ ޕްރިންސިޕަލާ ގާތް ގުޅުމެއް އޮތް މީހެކެވެ.\nޕްރިންސިޕަލްގެ މައްޗަށް ދައުވާ ކުރަން ފޮނުވާފައިވަނީ ވަކި ބަޔަކަށް މަސައްކަތް ހަވާލުކުރުމަށް މަގުފަހިވާ ގޮތަށް އަމަލުކޮށްފައިވާތީ އާއި މަސައްކަތް ހަވާލުކުރި ފަރާތާއެކު ވެފައިވާ ވަގުތީ އެއްބަސްވުމުގެ މުއްދަތު އިތުރުކޮށްދީފައިވަނީ ވަކި ފަރާތަކަށް ނާޖާއިޒު މަންފާއެއް ހޯދައިދިނުމުގެ މަގުސަދުގައިކަމަށް ވާތީ އެވެ.\nއޭސީސީ އިން އެ މައްސަލަ ތަހުގީގުކޮށް ނިންމައި، އެ މައްސަލާގައި ދައުވާކުރުމަށްޓަކައި ޕީޖީ އަށް ފޮނުވާފައިވަނީ މިދިޔަ ބުރާސްފަތި ދުވަހު އެވެ.\nއޭސީސީ މިނިސްޓްރީ އޮފް އެޑިއުކޭޝަން ގއ. ނިލަންދޫ\nޝަކީބު ވަކިކޮށްދޭން އެދި މުވައްޒަފުން މިނިސްޓްރީއަށް\nހިރިލަންދޫ ސްކޫލުގެ ބެލެނިވެރިން އިހުތިޖާޖަށް


SunOnline: BREAKING: Maruge hukum huttuvumuge garaaraa dhekolhah Raajje in vote dheefi\nމަރުގެ ހުކުމް ހުއްޓުވުމުގެ ގަރާރާ ދެކޮޅަށް ރާއްޖެއިން ވޯޓު ދީފި\nނަޖާހު މަސްއޫދު 18 Dec 2018, 00:19\nޑރ. އަލީ ނަސީރު އދ.ގެ ޖެނެރަލް އެސެމްބްލީގައި ވާހަކަފުޅު ދައްކަވަނީ --\nރާއްޖެއިން މިއަދު އދ.ގައި މަރުގެ ހުކުމް ހުއްޓުވުމުގެ ގަރާރާ ދެކޮޅަށް ވޯޓު ދީފި އެވެ.\nފޮރިން މިނިސްޓްރީން ބުނީ އ.ދ. ގެ ޖެނެރަލް އެސެމްބްލީގައި މިއަދު ނެގި ވޯޓުގައި، ރާއްޖެއިން "މޮރޮޓޯރިއަމް އޮން ދަ ޔޫސް އޮފް ދަ ޑެތް ޕެނެލްޓީ" (މަރުގެ ހުކުމް ތަންފީޒުކުރުން ހުއްޓުވުން) ރެޒޮލޫޝަނާ ދެކޮޅަށް ވޯޓުދީފައިވާ ކަމަށެވެ.\nރާއްޖޭގައި މަރުގެ ހުކުމް ތަންފީޒުކުރުމާމެދު ދިވެހިރާއްޖެ ސިޔާސަތު ބަޔާންކޮށްދެމުން، ދިވެހިރާއްޖެއިން އ.ދ. އަށް ކަނޑައަޅުއްވާފައި ހުންނަވާ ދާއިމީ މަންދޫބު، ޑރ. އަލީ ނަސީރު މުޙައްމަދު ވިދާޅުވީ، ރާއްޖޭގެ ގާނޫނުލްއުގޫބާތުގައި، ކަނޑައެޅޭ ވަކި ހާލަތްތަކެއްގައި އަދަބެއްގެ ގޮތުން މަރުގެ ހުކުމް ދެވޭނެކަމަށް ބަޔާންކޮށްފައިވާ ކަމަށާއި، އެހެންކަމުން އިސްލާމީ ޝަރީޢަތާ އެއްގޮތަށް އެހުކުމް ތަންފީޒުކުރަން ޖެހޭކަމަށެވެ.\nނަމަވެސް، ދިވެހިރާއްޖޭގެ އަދުލު އިންސާފު ޤާއިމްކުރުމުގެ ދާއިރާއަށް ރައްޔިތުންގެ ފުރިހަމަ އިތުބާރާއި ޔަޤީންކަން ލިބެންދެން، ދިވެހިރާއްޖެއިން މަރުގެ ހުކުމް ތަންފީޒު ނުކުރާނެ ކަމަށް ވެސް އޭނާ ވިދާޅުވި އެވެ.\nއޭގެ އިތުރުން، ވަކިފަރާތަކަށް ނުޖެހޭ، މިނިވަން، އަދި ރައްޔިތުންގެ އިތުބާރާއި ޔަގީންކަން ލިބިފައިވާ ތަނަކަށް އަދުލު އިންސާފު ގާއިމްކުރުމުގެ ދާއިރާ ހެދުމަށް، އެދާއިރާ މުޅީން އިސްލާހުކޮށް، ވަރުގަދަކުރުމަށްޓަކައި ކުރަންޖެހޭ މަސައްކަތް ކުރާނެކަމުގެ ޔަގީންކަންވެސް ދިވެހިރާއްޖެއިން ވަނީ ދީފައެވެ.\nއޭނާ އެހެން ވިދާޅުވީ، އ.ދ. ގެ ޖެނެރަލް އެސެމްބްލީގައި މަރުގެ ހުކުމް ތަންފީޒުކުރުމާ ބެހޭ ރެޒޮލޫޝަނާ ގުޅޭގޮތުން މިއަދު ނެގުމަށް ހަމަޖެހިފައިވާ ވޯޓުގެ ކުރިން، ވާހަކަފުޅު ދައްކަވަމުންނެވެ.\nރާއްޖޭގައި މަރުގެ ހުކުމް ތަންފީޒުނުކުރާތާ މިހާރު ވަނީ 60 އަހަރު ވެފަ އެވެ. ރާއްޖޭގައއެންމެ ފަހުން މަރުގެ ހުކުމް ތަންފީޒުކޮށްފައިވަނީ 1953 ވަނަ އަހަރު އެވެ.\n"ބައިނަލްއަގުވާމީ މައިދާނުގައި ރާއްޖެ މާ ހަރަކާތްތެެރި"\nސަލާމަތީ މަޖިލިސް ވަނީ ޓެރަރިސްޓުންނާ އެކު: އެމެރިކާ


Almaanee fikuruge nurakkaa – adduLIVE\nLast Updated: May 22, 10:15\nއަލްމާނީ ފިކުރުގެ ނުރައްކާ\nMay 14, 2022, 08:39 އައްޑޫ ލައިވް\nޢަލްމާނީ ފިކުރަކީ އިންސާނީ ޙަޔާތުގެ އެކިއެކި ދާއިރާތަކުން ދީން ދުރުކޮށް އެކަހެރި ކުރާން ގޮވައިލާ ފިކުރެވެ. ސިޔާސީ، އިޖުތިމާޢީ، ތަޢުލީމީ، އިޤްތިސާދީ، އަޚްލާޤީ މި ހުރިހައި ދާއިރާއަކުން ވެސް ދީން އެއްފަރާތްކޮށްލުމަށް ވަކާލާތު ކުރާ ފިކުރެކެވެ. އެއަށް ފަހު އިންސާނީ ޙަޔާތުގެ މިހުރިހާ ދާއިރާތަކަކަށް ވެސް މާއްދީ ވިސްނުމާއި ޚިޔާލާއި ފިކުރުގެ މައްޗަށް ކަންކަން ތަރުތީބުކޮށް އެތުރުމަށް ގޮވައިލާ ފިކުރެކެވެ.\nނަމަވެސް، އިސްލާމްދީނާ މެދު ވިސްނާލާއިރު، އިސްލާމްދީނަކީ ޝާމިލު ކާމިލު ދީނެކެވެ. އެއީ އިންސާނާ ނެތުމުގެ ތެރެއިން ވުޖޫދަށް ގެންނަވައި، އެ އިންސާނާ ދުނިޔޭގައި ލެއްވި ޚާލިޤުވަންތަ މާތް ﷲ، އެ އިންސާނާ އުޅުމަށް ބާވައިލެއްވި ނިޒާމެވެ. ދީނެވެ. ޙަޔާތުގެ ދުސްތޫރެވެ. ދެ ދުނިޔޭގެ ބާއްޖަވެރިކަމަށް މަގު ދައްކައިދޭ މަގުޗާޓެވެ.\nއެހެންކަމުން، އިސްލާމީ މުޖުތަމަޢެއްގައި ޢަލްމާނީ ފިކުރަށް ގޮވައިލެވޭނެ އެއްވެސް ޙުއްޖަތެއް ނެތެވެ. އިސްލާމީ މުޖުތަމަޢެއްގައި ޢަލްމާނިއްޔަތަށް ގޮވައިލުމަކީ، މުސްލިމުންގެ ޙަޔާތުން އިސްލާމްދީން ނެރެ އެއްލައިލުމަށް ގޮވައިލުމެވެ. އިންސާނާ އަކީ ރައްބެއް ރަސޫލެއްގެ އަމުރުފުޅުތަކާއި އިރުޝާދުފުޅުތަކަށް ބޯލަނބަން ޖެހޭ މީހެއް ނޫން ކަމުގައި ކަނޑައެޅުމަށް ގޮވައިލުމެވެ. މިއީ އޭގެ ޒާތުގައި އިސްލާމްދީން ދޫކޮށް ކުފުރަށް ގޮވައިލުމެވެ.\nއެހެނީ، ޙަޔާތުގެ މި ދެންނެވި މައިދާނުން ދީން ބޭރުކޮށްފިނަމަ، ދެން އެމީހަކު ފުރިހަމަ މުސްލިމަކަށް ވާނެ އެއްވެސް ގޮތެއް ނޯންނާނެއެވެ. އޭނަ އަކީ މާތް ﷲ އާއި އެކަލާނގެ ރަސޫލާ صلى الله عليه وسلم ގެ ޙުކުމްފުޅުތަކަށް ރުހިގެން ހުރި މީހަކަށް ނުވާނެއެވެ. ޝަހާދަތުގެ ދެކަލިމަ ލާޒިމުކުރަނީ ކޮންމެ މުސްލިމަކު ވެސް މާތް ﷲ އާއި އެކަލާނގެ ރަސޫލާ صلى الله عليه وسلم ގެ ޙުކުމްފުޅުތަކަށް ރުހި ޤަބޫލުވެ، އެޙުކުމްފުޅުތައް އެމީހެއްގެ އަމިއްލަ ދިރިއުޅުމުގައްޔާއި އެމީހެއްގެ ޙަޔާތުގެ ހުރިހާ މައިދާނެއްގައި ތަންފީޒުކުރުމަށެވެ.\nއިސްލާމް ދީނަކީ ފުރިހަމަ ދީނެކެވެ. މުސްލިމުންގެ ތަޝްރީޢީ މަޞްދަރަކީ އިސްލާމްދީނެވެ. ދީނުގެ ޝަރީޢަތެވެ. ގިނަގުނަ ޙުކުމްފުޅުތަކަކާއި ޙައްދުތަކެއް އެކިއެކި ކަންކަމަށް އިސްލާމީ ޝަރީޢަތުގައި ކަނޑައަޅުއްވާފައިވެއެވެ. އަދި އިސްލާމްދީނުގައި ވަކިގޮތަކަށް ކަނޑައަޅުއްވާފައިވާ ނުވާ ކަންކަމަށް ޤާނޫނެއް ހަދާއިރު ބަލަން ޖެހޭ މަޞްދަރަކީ ވެސް އިސްލާމީ ޝަރީޢަތެވެ. އެ ޝަރީޢަތުގެ އުޞޫލުތަކާއި ޤަވާޢިދުތަކާ ޚިލާފު ނުވާ ގޮތެއްގެ މަތިންނެވެ. މަޤާޞިދުއްޝަރިއްޔާގެ ހަމަތަކަށް ރިޢާޔަތް ކުރެވި، މަޞްލަޙަތާއި މަފްސަދަތަށް ރިޢާޔަތް ކުރެވިގެން ހެދޭ ޤާނޫނުތަކަކަށްވުން އެ ޤާނޫނުތައް ވުން ލާޒިމުވެގެންވެއެވެ.\nމިއަދު އަޅުގަނޑުމެންގެ މުޖުތަމަޢުގައި މި ފިކުރުގެ ނުބައި ރޭވުމުގައި ޖެހިފައިވާ ބައެއް މީހުން ތިބުމަކީ ހިތާމަ ހުރި ކަމެކެވެ. މި ފިކުރުގެ ނުރައްކާތެރިކަމާއި އޭގެ ސަބަބުން އިސްލާމް ދީނާއި އިސްލާމީ މުޖުތަމަޢަށް ކުރަމުންދާ ނޭދެވޭ އަސަރުތަކާ މެދު ވިސްނައި މި ފިކުރުގެ ނުރައްކާތެރި ވަކިތަކުން ސަލާމަތްވުމަކީ ކޮންމެ މުސްލިމެއްގެ މައްޗަށް ލާޒިމުވެގެންވާ ކަމެއްކަން ކަށަވަރެވެ.\nނޯޓް: މިއީ ޝައިހް ޝަފީއު އަބްދުﷲ ގެެ ލިޔުމެކެވެ.


“އީދު ތަހުނިޔާ ގެ މެސެޖް ބީއެމްއެލް އެޕް މެދުވެރިކޮށް ފޮނުވައިފިއްޔާ ހެޔޮހިތުން ގަބޫލުކުރާނަން” – Dhen.mv\n"އީދު ތަހުނިޔާ ގެ މެސެޖް ބީއެމްއެލް އެޕް މެދުވެރިކޮށް ފޮނުވައިފިއްޔާ ހެޔޮހިތުން ގަބޫލުކުރާނަން"\nMay 23, 2020 - 7:46 pm\nދިވެހިންނަކީ ދުވަސްކޮޅު ކޮޅުން އާ ޓްރެންޑުތައް އެތަން މިތަނުން ހޯދާ ބަލާ ދަސްކޮށްގެން، އެގޮތަށް އަމަލު ކުރުމުގެ ރިކޯޑު ހަދާފައިވާ ބައެކެވެ.\nއެކިއެކި ލަވައާއި، ވީޑިއޯތައް އުފެއްދުމުގެ ޓްރެންޑުވެސް ހަދަމުން، މީސްމީޑިއާގައި އެކި ކުޅިވަރުތައް ކުޅެއެވެ.\nއެގޮތުން މީގެކުރިން ކުރަމުން އައި އެއް ކަމަކީ އުފަން ދުވަސް އައުމުން އެކައުންޓު ނަންބަރ ޖަހާފަ، ހެޔޮ އެދޭ މީހުން ފައިސާ ޖަމާކުރުމަށް ބުނުމެވެ. ގިނަ މީހުން އެކަން މަޖަލަކަށް ނަގާ، ދިހަ ލާރިން، 50 ރުފިޔާއިން ވެސް ޓްރާސްފަރ ކޮށްފަ ހުރެއެވެ. ނަމަވެސް ބައެއް މީހުން އެކަން ވަރަށް ސީރިއަސްކޮށް ނަގާ، 15،000 ރުފިޔާއިން ވެސް ޓްރާންސްފަރ ކޮށްފައި އެބަ ހުއްޓެވެ.\nމިއަހަރުގެ ޢީދާއި ދިމާކޮށްވެސް މިވަނީ އެކަހަލަ ޓްރެންޑެއް ފެށިއެވެ. ފޭސްބުކް މެސެންޖާރގަ "ޢީދު މުބާރަކް" ކިޔާ ކޮންމެ މީހަކަށް ވެސް އެކައުންޓު ނަންބަރު ފޮނުވުމާއި، ފައިސާގެ އެހީއިން ޢީދު ތަހުނިޔާ ކިޔަން ބުނުމެވެ. މިފަދައިން ޢަމަލު ކުރާނެ ކަމަށް ކުރިންވެސް ބުނެ އިންޒާރުދިން މީހަކު ގާތު އެއީ ހަމަ ސީރިއަސްކޮށް ބުނި އެއްޗެއްތޯ އަހާލީމެވެ.\n"އާނ އެހެންޏަ. އަސްލުގަ އިނގޭ މީހުން ޢީދު މުބާރަކް ކިޔަން ބޭނުންވާނެކަން. މަވެސް ކިޔަން. އެކަމަކު ބައެއް މީހުން ސްޓޭޓަސްގަ އެހެން ޖަހާފަ، އެއަށް ޖަވާބު ދީފަ މަވެސް ޢީދު މުބާރަކް ކީމަވެސް އަދި ހަމަ ވަކިން ޕްރައިވެޓްގަ ވެސް ތަހުނިޔާ ފޮނުވާ. ދެން މާގިނައިން ޕްރައިވެޓްގަ އެމެސެޖުތައް ލިބެނީ ދޯ. އެހެންވެ ފޭސްބުކްއިން ކޮންމެވެސް ޕޭޖަކުން އެޕޯސްޓު ފެނިގެން މަވެސް ބުނީ އެކައުންޓު ނަންބަރ ދޭނަމޭ. ކިޔާފަ ދޭންވެސް ދީފިން. ބައެއް މީހުން ހަމައެކަނި ހިނިގަނޑެއް ޖަހާފަ ނިންމާލާ، އަނެއް ބަޔަކު ދީފި 100 ރުފިޔާ 50 ރުފިޔާވަރު" ޖަވާބުގައި އޭނަ ބުންޏެވެ.\nކޮންމެހެނަކަސް މިއީ ޓްރެންޑެއް ކަމެއް، މަޖަލަކަށް ކުޅޭ ގޭމެއްކަމެއް، ނުވަތަ މޮޅުގޮތަކަށް ސަލާން ޖެހުން ކަމެއް ނޭނގެއެވެ. ނަމަވެސް އާމްދަނީ އިތުރުކުރަން މިވެސް ދެރަ ޙިޔާލެކޭ ނުބުނާނަމެވެ. ދޭ މީހުން ދެން މިކުރެވެނީ ޞަދަޤާތެކޭ ހީކޮށްލާފަ ފައިސާކޮޅެއް ޓްރާންސްފަރ ކޮށްލާށެވެ.


Magumathee accident aai gaanoonul faruvA | Mihaaru\nހުޅުމާލޭގައި ސައިކަލަކާއި ޕިކަޕެއް ޖެހި ހިނގި އެކްސިޑެންޓް ފުލުހުން ތަހުގީގު ކުރަނީ: ޖިނާއީ ދައުވާ ވެސް އަދި މަދަނީ ބަދަލު ހޯދަން ދައުވާކުރުމުގެ ފުރުސަތު ވެސް ގާނޫން ލިބިދޭ --ފޮޓޯ: ނިޝާން އަލީ/މިހާރު\nމަގުމަތީ އެކްސިޑެންޓާއި ގާނޫނީ ފަރުވާ\n27 ޑިސެމްބަރ 2018 - 08:183comments\nމިހާރަކަށް އައިސް މާލެ އާއި އެކި ރަށްރަށުގައި މަގުމަތީގެ އެކްސިޑެންޓުތައް ހިނގާ މިންވަރު ވަނީ ގިނަވެފަ އެވެ. އެކްސިޑެންޓުވުމަކީ، ބައެއް ފަހަރު އެއްވެސް މީހެއްގެ އިހުމާލެއް ނެތި ވެސް ދިމާވާ ކަމެކެވެ. ނަމަވެސް ގިނަ ފަހަރު، އެކްސިޑެންޓު ވަނީ، ބަލަންވާ ވަރަށް ނުބަލައި ،ނުވަތަ ފަރުވާކުޑަކޮށް ކަމެއް ނުވަތަ ކަންތައްތަކެއް ކުރެވުމުގެ ސަބަބުންނެވެ. އޭގެ ތެރެއިން ވެސް ބައެއް ފަހަރު، އަނިޔާ ލިބޭ މީހާއަކީ، އެ މައްސަލައެއްގައި އިހުމާލުނުވާ ބަދުނަސީބު މީހާ އެވެ.\nމި ހިސާބުން އުފެދޭ ސުވާލަކީ، އެކްސިޑެންޓުގެ މައްސަލަތަކުގައި، ޤާނޫނީ ނިޒާމުން އޮތީ ކޮން ފަރުވާއެއްތޯ އެވެ؟ އެކްސިޑެންޓެއް ހިނގުމުން، ޢާންމު ގޮތެއްގައި ދެ ވައްތަރެއްގެ ޒިންމާއެއް އުފެދެ އެވެ. އެއް ޒިންމާއަކީ، އެކަމުގައި ޖިނާއީ ޢަމަލެއް ހިމެނޭ ނަމަ، އެކަމުގެ ޖިނާއީ ޒިންމާ އެވެ. ދެވަނަ ޒިންމާއަކީ، މަދަނީ ގެއްލުމެއްވާ ޙާލަތުގައި، ގެއްލުމުގެ ބަދަލު ހޯދައިދިނުން ނުވަތަ ނަގައި ދިނުމުގެ ޒިންމާއެކެވެ.\nރާއްޖޭގައި 2016 ގައި އަމަލުކުރަން ފެށި ޤާނޫނު ނަންބަރު 2014/9 (ޤާނޫނުލްއުގޫބާތު) ނުވަތަ އައު ޤާނޫނުލްއުޤޫބާތަށް އަމަލުކުރަން ފެށުމުގެ ކުރިން އޮތް ނިޒާމު، ވަގުތުގެ ގޮތުން ދެ ޒަމާނަކަށް ބެހެ އެވެ. އެއީ، ޤާނޫނު ނަންބަރު 2009/5 (އެއްގަމު ދަތުރުފަތުރުގެ ގާނޫނު) ގެ ކުރީގެ ޒަމާނާއި އޭގެ ފަހެވެ. މިދެންނެވި ޤާނޫނަށް އަމަލުކުރަން ފެށުމުގެ ކުރިން، އެކްސިޑެންޓުވުމަކީ، ޖިނާއީ ކުށުގެ ޒިންމާ އުފުލަން ޖެހޭ ކަމެކެވެ. އެކަމުގެ މައްޗަށް މީހުންނަށް އޭރުގެ އެޓާނީ ޖެނެރަލްގެ އޮފީހުން ދައުވާ ވެސް ކުރި އެވެ. ބައެއް ދުވަސްވަރު، ރޭގަނޑު "ނައިޓް ކޯޓު" ގެ ނަމުގައި ވެސް އެ ބާވަތުގެ މައްސަލަތަކުގައި ދައުވާ ކުރުމުގެ ޕްރޮގްރާމެއް ސަރުކާރުން ހިންގި އެވެ. އޭރު، ދައުވާ ކުރަމުން އައީ، އޭރު އޮތް ޤާނޫނުލްއުޤޫބާތުގެ 88 ވަނަ މާއްދާގެ (ހ) ގެ ދަށުންނެވެ. އެ ހާދިސާއެއްގައި މީހަކު މަރުވެއްޖެ ނަމަ، ޤާނޫނުލްޢުޤޫބާތުގެ 88 ވަނަ މާއްދާގެ (ރ) ގެ ދަށުންނެވެ. އެގޮތަށް ހުށަހަޅާ މައްސަލަތަކުގައި، އެ މައްސަލައެއްގައި ހިމެނޭ ގެއްލުމުގެ ބަދަލު (މިސާލަކަށް ވެހިކަލަށް ލިބޭ ގެއްލުމުގެ ބަދަލު ނަގައި ދިނުން ވެސް) ނަގައިދިނުމަށް ވެސް އެޓާނީ ޖެނެރަލްގެ އޮފީހުން ހުށަހަޅައިދެ އެވެ. އެކަމަށްޓަކައި އުޅަނދު މަރާމާތުކުރަން ދާ ޚަރަދުގެ ކޯޓޭޝަނެއް، ތިން ގަރާޖަކުން، ހޯދާފައި އޮންނަން ޖެހެ އެވެ.\nއެގޮތަށް އަމަލުކުރަމުން ދަނިކޮށް، އެއްގަމު ދަތުރުފަތުގެ ގާނޫނު ފާސްވެ، އެއަށް އަމަލުކުރަން ފެށި އެވެ. އެ ޤާނޫނުގައި، އެކްސިޑެންޓުވާ ހާލަތުގައި އަޅަން އޮތް ޖިނާއީ ފިޔަވަޅު (ޖަލަށްލުން، އަރުވާލުން، ގޭގައި ބަންދުކުރުން) އުވާލުމަށް ފަހު، އެ ގާނޫނުގެ 60 ވަނަ މާއްދާގައި، ނުރައްކާތެރިކޮށް ނުވަތަ ފަރުވާކުޑަކޮށް އެއްގަމު އުޅަނދު ދުއްވައިފި މީހެއްގެ އަދަބަކީ، ކަމުގެ ކުޑަބޮޑުމިނަށް ބަލައި، އެއް އަހަރާއި 10 އަހަރާ ދެމެދުގެ މުއްދަތަކަށް ލައިސަންސް ހިފެހެއްޓުން ކަމަށް ބަދަލުކުރި އެވެ. ޖިނާއީ ކުށުގެ ޒިންމާ އުފުލަން ޖެހޭ ވާހަކައެއް ނެތެވެ. އެކަމުގެ ނަތީޖާއަކަ ށްވީ، އެކްސިޑެންޓުވުމުން އެއީ ޖިނާއީ ޒިންމާ އުފުލަން ޖެހޭ ކުށަކަށް ވުމުގެ ބަދަލުގައި އެއީ، ހަމައެކަނި އިދާރީ އަދަބެއް ލިބޭ ކަމަކަށް ވުމެވެ.\nމިދެންނެވި ގާނޫނީ ސުވާލު އުފެދެން ދިމާވި ސަބަބަކީ، އެ ގާނޫނުގައި ހަމައެކަނި ޖޫރިމަނާ އޮތުމުންނެވެ. އޭރު ތިއްބެވި ގާނޫނީ އިލްމުވެރިންނާއި، އެޓާނީ ޖެނެރަލްގެ އޮފީހުގެ ވެރިންގެ ވިސްނުންފުޅަކަށް ވީ، ޖޫރިމަނާގެ އަދަބު އެކަނި އޮވެފައި، އެ އަދަބު ކަނޑައަޅާނީ ޝަރުއީ ކޯޓަކުން ކަމަށް ގާނޫނުގައި ކަނޑައަޅާފައި ނެތް ނަމަ، އެ އަދަބު ދޭނީ އަދި ތަންފީޒުކުރާނީ އެކަމަކާ ހަވާލުވެފައި އޮތް ސަރުކާރުގެ އިދާރާއަކުން ކަމަށެވެ. ނަމަވެސް އެކްސިޑެންޓެއްގެ ސަބަބުން މީހަކު މަރުވެއްޖެ ނަމަ، އެކަމުގައި ޒިންމާވާ މީހެއްގެ މައްޗަށް ޤާނޫނުލްޢުޤޫބާތުގެ 88 ވަނަ މާއްދާގެ (ރ) ގެ ދަށުން ދައުވާކުރުމުގެ ކަންތައް ކުރިއަށް ގެންދަން ނިންމި އެވެ. އެއީ، އެއްގަމު ދަތުރުފަތުރުގެ ގާނޫނުގެ 60 ވަނަ މާއްދާގެ (ށ) ގައި، ނުރައްކާތެރިކޮށް ދުއްވައިގެން މީހަކު މަރުވެއްޖެ ނަމަ، އެކަމަށް ޝަރީއަތުގައި އޮތް އަދަބެއް ދޭންވާނެ ކަމަށް އޮންނާތީ އެވެ. އަޅުގަނޑުގެ ވިސްނުމަށް، އެނިންމުމުގައި ހަމަނުޖެހޭ ކަންތައްތަކެއް ހުއްޓެވެ. އެއީ، 88 ގެ (ރ) ގެ ދަށުން ދައުވާ ކުރެވޭ ނަމަ، 88 ގެ (ހ) ގެ ދަށުން ވެސް ދަޢްވާ ކުރުމަށް ހުރަހެއް އޮތް ކަމަކަށް އަޅުގަނޑަށް ނުފެންނާތީ އެވެ. ނަމަވެސް އޭރު އަޅުގަނޑު ހުރީ، އެޒާތުގެ ކަންކަން ނިންމޭ މަގާމެއްގައެއް ނޫނެވެ.\nއެގޮތަށް އެކަންތައް ހިނގަމުން ގޮސް، ޖިނާއީ އަދުލުގެ ޤާނޫނީ ނިޒާމަށް އެންމެ ބޮޑު އިންގިލާބެއް އައީ، ޤާނޫނު ނަންބަރު 2014/9 (ޤާނޫނުލްޢުޤޫބާތު) އަށް އަމަލުކުރަން ފެށުމާ އެކު އެވެ. އެ ގާނޫނުން ދެ ކަމެއް އެކަށައެޅި އެވެ. ފުރަތަމަ ކަމަކީ، ޖިނާއީ މައްސަލަތަކުގައި، ޕްރޮސިކިއުޓަ ޖެނެރަލްގެ އޮފީހުން ދަޢްވާ ކުރެއްވުމުގެ ކަންތައް ކުރިއަށް ގެންދެވިޔަސް، ނުވަތަ ނުގެންދެވިޔަސް، މީހަކު ކުރާ ޖިނާއީ ކުށެއްގެ ސަބަބުން އެއްވެސް މީހަކަށް ގެއްލުމެއް ލިބިއްޖެ ނަމަ، އެކަމުގެ މަދަނީ ގެއްލުމުގެ ބަދަލު ހޯދުމަށް ދަޢުވާ ކުރުމުގެ ހައްގު އަނިޔާ ލިބުނު މީހާއަށް ލިބިގެންވުމެވެ. މާނައަކީ، އެކްސިޑެންޓެއްގެ ސަބަބުން މީހަކަށް ގެއްލުމެއް ލިބިއްޖެ ނަމަ، އެ އެކްސިޑެންޓުގެ މައްސަލައިގައި (ކޮންމެވެސް ސަބަބަކާ ހުރެ) ދައުލަތުން ދަޢުވާ ނުކުރިޔަސް، އެ މައްސަލައިގައި ލިބުނު ގެއްލުމުގެ ބަދަލު ހޯދުމަށް ދައުވާ ކުރުމުގެ ހައްގު އަނިޔާ ލިބުނު ފަރާތަށް ލިބިގެންވުމެވެ. އެއީ، އެގާނޫނުގެ 14 ވަނަ މާއްދާގައި ކަނޑައަޅައިފައިވާ އުސޫލެވެ.\nދެވަނަ ކަމަކީ، ކުށުގެ އަމަލު، މީހާގެ އަމަލާ ގުޅުވާއިރު، އަމަލުގައި ހުންނަން ޖެހޭ ސިފަތައް (ޤާނޫނުގެ 24 ވަނަ މާއްދާ) ކަނޑައެޅުމެވެ. މިގޮތުން، ކުށުގެ އަމަލެއް ފުރިހަމަވުމަށްޓަކައި، ކުށްކުރާ މީހާގެ އަމަލުގައި ހަތަރު ކަމެއްގެ ތެރެއިން ކޮންމެވެސް އެއް ކަމެއް ފުރިހަމަވާން ޖެހެ އެވެ. އެއީ، ގަސްދު، އެނގި ހުރުން، ފަރުވާކުޑަ އަމަލު، އަދި އިހުމާލެވެ. މިއިން ކޮންމެވެސް އެއް ކަމެއް، ކުށްކުރާ މީހާގެ އަމަލުގައި ފުރިހަމަވާ ނަމަ، އަދި އެ އަމަލުން އެހެން މީހަކަށް ގެއްލުމެއް ވެއްޖެ ނަމަ، އެކަމަކީ ޖިނާއީ ކުށުގެ ޒިންމާ އުފުލަން ޖެހޭ ކަމެކެވެ. މި ދެންނެވި އުސޫލު، އެކްސިޑެންޓުގެ މައްސަލަތަކާ ގުޅުވައިގެން ކިޔައިފި ނަމަ، މީހަކު، ފަރުވާކުޑަ ގޮތަކަށް ސައިކަލެއް ދުއްވުމުގެ ސަބަބުން، އެ ސައިކަލުން ޖެހި މީހަކަށް ގެއްލުމެއް ވެއްޖެ ނަމަ، އެކަމަކީ، އޭގެ ޒާތުގައި ޖިނާއީ ކުށުގެ ޒިންމާ އުފުލަން ޖެހޭ ކަމެކެވެ. އަނިޔާ ލިބުނު މީހާ މަރުވެއްޖެ ނަމަ، އެއީ، ޤާނޫނުލްޢުޤޫބާތުގެ 110 ވަނަ ބާބުގައި އޮތް މަރާ ގުޅޭ ކުށެކެވެ. މީހަކު މަރުނުވެ، އެ އަމަލުގެ ސަބަބުން މީހެއްގެ ހަށިގަނޑަށް ގެއްލުމެއް ވެއްޖެ ނަމަ، އެއީ، ޤާނޫނުލްޢުޤޫބާތުގެ 120 ވަނަ ބާބުގައި އޮތް ޖެހުމުގެ ކުށުގެ ކޮންމެވެސް ބާވަތަކަށް ފެތޭނެ ކުށެކެވެ. މިދެންނެވި ފަރުވާކުޑަ އަމަލުގެ ސަބަބުން މީހެއްގެ މުދަލަކަށް ގެއްލުމެއް ވެއްޖެ ނަމަ، އެއީ، ޤާނޫނުލްޢުޤޫބާތުގެ 220 ވަމަ ބާބުގައި ހިމެނޭ މުދަލަށް ގެއްލުން ދިނުމުގެ ކުށެކެވެ.\nވީމާ، އައު ޤާނޫނުލްޢުޤޫބާތަށް އަމަލުކުރަން ފެށުމުން، އެކްސިޑެންޓެއްގައި ގެއްލުން ލިބޭ މީހަކަށް ގާނޫނީ ނިޒާމުގެ ތެރެއިން ދެ ޙައްލެއް ލިބިދެ އެވެ. އެއީ، ގެއްލުމުގެ ބަދަލު ހޯދުމަށް މަދަނީ މައްސަލައެއްގެ ގޮތުގައި އަމިއްލައަށް ހުށަހަޅައިގެން ކުރިއަށް ގެންދާ މަދަނީ ހައްލަކާއި، ޕްރޮސިކިއުޓަ ޖެނެރަލްގެ އޮފީސް މެދުވެރިކޮށް ދައުވާކޮށް، ކުށްކުރި މީހާ ޖިނާއީ ޒިންމާ އުފުލުވުމަށް އޮތް ޖިނާއީ ނިޒާމުގެ ހައްލެވެ.\nމިހާރު އުފެދޭ ސުވާލަކީ، މިއިން އެއްވެސް ގޮތަކަށް ފުލުހުން ނުވަތަ ޕްރޮސިކިއުޓަ ޖެނެރަލްގެ އޮފީހުން ނުވަތަ ޝަރުއީ ކޯޓުތަކުން އަމަލު ނުކުރައްވަނީ ކީއްވެގެންތޯ އުފެދޭ ސުވާލެވެ. އެ ސުވާލުގެ ޖަވާބު އަޅުގަނޑަކަށް މިހާރަކު ނޭނގެ އެވެ. ގާނޫނު ވަރަށް ސާފެވެ. ޤާނޫނުލްޢުޤޫބާތު އަދި މާ ސާފެވެ. އޭގައި އޮތް އެއްޗެއް އެނގި، އެއަށް އަމަލު ކުރެވޭނީ، މަޑުމަޑުން އިށީނދެ އިނދެ، ގާނޫނުގައި އޮތް އެއްޗެއް ފަހުމުވާ ވަރަށް ވިދާޅުވީމަ އެވެ. ކުރިން އަމަލުކުރަމުން އައި ގޮތްތައް ދޫނުކޮށް ތިބެގެނެއް ގިނަ ފަހަރު ކަމުދާ ނަތީޖާއެއް ނުކުންނަތަނެއް ނުފެނެ އެވެ.\nޝަމީމަކީ ކުރީގެ ޑެޕިއުޓީ ޕްރޮސެކިއުޓަ ޖެނެރަލެވެ. އާ ގާނޫނުލްއުގޫބާތް ޑްރާފްޓްކުރުމުގައި ވެސް އަދި އޭގެ ފަހުން އެ ގާނޫނަށް ހޭލުންތެރިކުރުވުމުގައި ވެސް އަމަލީ ގޮތުން އުޅުއްވި އެވެ. ޝަރީއާ އާއި ގާނޫނީ ރޮނގުން ފުރަތަމަ ޑިގްރީ ހާސިލްކުރެއްވީ މިސްރުގެ އަޒުހަރު ޔުނިވަސިޓީންނެވެ. މާސްޓާސް ހެއްދެވީ އިނގިރޭސިވިލާތުގެ ސަސެކްސް އިންނެވެ.\nއިތުރު ލިޔުންތައް އެކްސިޑެންޓް ޕްރޮސެކިއުޓާ ޖެނެރަލް މަގުމަތީގެ އެކްސިޑެންޓް ގާނޫނުލް އުގޫބާތު ކޮލަމް


Iran fahathah jehen fashaif: Trump\nޓްރަމްޕް، ޓީވީ މެދުވެރިކޮށް ބަޔާން ދެއްވަނީ\nއިރާގްގައި ހުންނަ އެމެރިކާގެ އަސްކަރީ ބޭސްތަކަށް ދިން ހަމަލާއަށް ފަހު، އެ ގައުމުން ފަހަތަށް ޖެހެން ފަށައިފި ކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެއްޖެ އެވެ.\nނައިބު ރައީސް މައިކް ޕެންސް އާއި ޑިފެންސް ސެކެޓްރީ މާކް އެސްޕާ އާއި އަސްކަރީ ޔޫނީފޯމް އެޅި އެހެން ޖެނަރަލުން އަރިހުގައި ބައިތިއްބަވައިގެން ވައިޓް ހައުސްގައި ޓީވީ މެދުވެރިކޮށް ދެއްވި މެސެޖުގައި ޓްރަމްޕް ވިދާޅުވީ، އިރާގްގެ އަންބާރު ޕްރޮވިންސްގައި ހުންނަ އެމެރިކާގެ އަސްކަރީ ދެ ބޭސްއަކަށް ދިން ހަމަލާގައި އެއްވެސް މީހަކަށް ގެއްލުމެއް ނުލިބޭ ކަމަށެވެ. އަދި އެ ހަމަލާގެ ސަބަބުން އެތަންތަނަށް ލިބުނީ ކުޑަ ގެއްލުމެއް ކަމަށް ވިދާޅުވި އެވެ.\n"އިރާނުން ފަހަތަށް ޖެހެން ފަށައިފި މަންޒަރު ފެންނަން ފަށައިފި، އެއީ ހުރިހާ ފަރާތްތަކަށްވެސް ލިބޭނެ ރަނގަޅެއް،" ވައިޓް ހައުސްގައި ދެއްވި ބަޔާނުގައި ޓްރަމްޕް ވިދާޅުވި އެވެ. "މިހަމަލާގެ ސަބަބުން އެމެރިކާ އަދި އިރާގްގެ މީހަކަށްވެސް އެއްވެސް ގެއްލުމެއް ލިބިފައެއް ނުވޭ."\nއިއްޔަ އިރާނުން ދިން ހަމަލާއަށް ފަހު އެ ގައުމުގެ ސްޕްރީމް ލީޑަރު އަލީ ހާމަނާއީ ދެއްވި މެސެޖުގައި ވިދާޅުވީ އެމެރިކާގެ އަސްކަރީ ބޭސްތަކަށް އިރާނުން ދިން މިސައިލް ހަމަލާއަކީ އެމެރިކާގެ މޫނު މަތީގައި ޖެހި އެތިފަހަރެއް ކަމަށެވެ.\nޓްރަމްޕް ބަޔާން ދެއްވިތާ ގަޑިއިރުތަކެއް ފަހުން އިރާގްގެ ވެރިރަށް ބަގްދާދުގެ ގުރީން ޒޯނަށް ދެ މިސައިލް ހަމަލާއެއް ދީފައި ވެއެވެ. ނަމަވެސް ރިޕޯޓްތައް ބުނާގޮތުން އެއީ އިރާގްގެ އެތެރެއިން ދިން ހަމަލާއެކެވެ. އެ ހަމަލާގައިވެސް އެއްވެސް މިހަކަށް ގެއްލުމެއް ލިބިފައެއް ނުވެ އެވެ.\nޓްރަމްޕް ވިދާޅުވީ އެމެރިކާގެ އަސްކަރިއްޔާ އަކީ އެންމެ ފަހުގެ ޓެކްނޮލޮޖީއާއެކު ދުނިޔޭގެ އެންމެ ކުރި އަރާފައިވާ އަސްކަރިއްޔާ ކަމަށާއި އެހެންނަމަވެސް އެ ބާރު ބޭނުން ކުރައްވަން ބޭނުންފުޅު ނުވާ ކަމަށެވެ. އެހެންނަމަވެސް ވިދާޅުވީ އިރާނުން ގޮތްދޫނުކޮށްފިނަމަ އެ ގައުމާ އާ ދެކޮޅަށް އިގްތިސޯދީ ގޮތުން ދަތިކުރުމުގެ ހަރުކަށި ފިޔަވަޅުތަކެއް އަޅުއްވާނެ ކަމަށެވެ.\nރައީސް ޓްރަމްޕްގެ ބަޔާނަށް ފަހު، ނައިބު ރައީސް މައިކް ޕެންސް ވިދާޅުވީ އެމެރިކާއަށް ނިސްބަތްވާ ތަންތަނަށް ހަމަލާ ނުދިނުމަށް އިރާނުން އެ ގައުމުގެ އަސްކަރިއްޔާއަށް އަންގައިފައިވާ ކަމުގެ ޖާސޫސީ މައުލޫމާތު އެމެރިކާއަށް ލިބިފައިވާ ކަމަށެވެ.\nއެމެރިކާ އާއި އިރާންގެ ދެމެދުގައި ހަނގުރާމައެއްގެ ހުޅުގަނޑު ރޯވެފައި މިވަނީ، މިދިޔަ ހަފުތާގައި އެމެރިކާއިން އިން އިރާންގެ އެންމެ އިސް އަސްކަރީ ކޮމާންޑަރު ގާސިމް ސުލައިމާނީ އަވަހަރާކޮށްލުމުންނެވެ. އެމެރިކާގެ އަސްކަރިއްޔާއިން ސުލައިމާނީ އަވަހާރަ ކޮށްލީ އިރާގްގެ ވެރިރަށް ގަބުދާދުގެ އެއާޕޯޓް ސަރަހައްދުން އޭނާ ހުންނެވި ކާރަށް ދިން ޑްރޯން ހަމަލާއެއްގަ އެވެ.


HEYRIYA | Gadha Fehi Gasthaku'ge Biya Molhadhoo, Goslan Vaane! - Vaguthu\n(ހއ. މޮޅަދޫ) ސާޅީސް ތިން ރަށެއްގެ މައްޗަށް އެެކުލެވިގެންވާ ތިލަދުންމަތީ އުތުރުބުރިއަކީ ގުދުރަތީ ރީތިކަން ފުރިހަމައަށް ދައްކުވައިދޭ ޖަޒީރާ ރަށްތަކެއްގެ މައްޗަށް އެކުލެެވިގެންވާ އަތޮޅެކެވެ. މުޅި ރާއްޖެއަށް މި އަތޮޅު މަޝްހޫރުވެފައި ވަނީ ރާއްޖޭގެެ ގުދުރަތީ ގޮތުން އެންމެ މުއްސަނދި އަތޮޅުގެ ގޮތުގައެވެ. މިކަމަށް އެންމެ ބޮޑަށް ހެެކިދޭ ކަމަކީ ރާއްޖޭގެ ނިސްބަތުން އެންމެ ރީތި ގޮނޑުދޮށްތައް ހިމެނޭ އަތޮޅުގެ ލަގަބު ހއ. އަތޮޅަށް ދީފައިވާތީއެވެެ. އެ އަތޮޅުގެ ކޮންމެ ރަށަކަށްް ވަކިވަކިންް ނަޒަރު ހިންގާލިޔަސް ކަނޑޫފާތަކާއި، ބޮޑެތި ތުނޑިތަކާއި ވިލުނޫކުލައިގެ ހިތްްގައިމު މޫދުތަކުން މުޅި އަތޮޅު ވަނީ ޖަރީވެފައެވެެ.\nހއ. އަތޮޅުގެެ ހުރިހާ ރަށަކަށް "ވަގުތު ހޭރިޔާ" ގެ ނޫސްވެރިން ކުރިި ދަތުރުގެ ތެރެެއިން ވަރަށް ތަފާތު ރަށްރަށަށް ވެސް ދެެވުނެވެެ. މޮޅަދޫ ފާހަގަކުރެވުނީ އެ އަތޮޅުގެ އެހެން ރަށްރަށާ އަޅާ ކިޔާއިރު ވެސް ތަފާތު ގުދުރަތީގޮތުން މުއްސަނދި ރަށެއްގެ ގޮތުގައެވެ.\nރަށުގެ މަލަމަތި ފެެނިވެސް ރަށަށް އަރާލާފައި ނޫނީީ ނުދެވޭވަރަށް މޮޅަދޫގެ މަލަމަތި މުއްސަންޖެވެެ. ރާއްޖޭގެ އެހެން ގިނަ ރަށްރަށުގެެ މަލަމަތިން ފެންނަހެން މޮޅަދޫގެ މަލަމަތިން ގެތަކާއި، ފިހާރަތައް އަދި ސައިހޮޓާ ފަދަ ތަނެއް ފެންނާކަށް ނެތެވެ. އެއީ މީހުން އުޅޭ ރަށެއްކަން ވެެސް އެނގެެނީ ހަމައެކަނި ބަނދަރެެއް ފެެންްނަން އޮތީމައެވެ. ބަދަލުގައި މޮޅަދޫގެ މަލަމަތި ވަނީ ބިޔަ ގަސްތަކާއި ބޮޑެތި ރުއްތަކުންް ފަތުރާލައިފައެވެ.\nސަތޭކަ އަށާރަ ހެކްޓަރުގެ ބޮޑު ބިމެއް އޮންނަ މޮޅަދޫއަކީ މުޅި ހއ. އަތޮޅުންވެސް އެންމެ އާބާދީ މަދު އެއް ރަށެވެ. އެ ރަށުގެ ފުޅާމިނުގައި 840 މީޓަރު ހުންނަ އިރު ދިގު މިނުގައި 2600 މީޓަރު ހުރެއެވެ.\nމީގެެ އެތައް ޒަމާނެެއް ކުރިން މޮޅަދޫ އަކީ ބޮޑު އާބާދީއެއް އޮތް ރަށެއް ކަމަށް ތާރީހު ދަންނަ މީހުން ބުނެއެވެެ. މިކަމަށް ހެކިދޭ ވާހަކަތައް އޭރުގެ ފޮތްތަކުގައިވެސް ލިޔެވިފައި އެބަހުއްޓެވެެ. ނަމަވެސް އެޒަމާނުގައި މީހުން ދިރިއުޅުނު ކަމުގެ މަދު ނިޝާނެެއް ނޫނީ މިހާރު ފެންނަކަށް ނެތެވެ. މިހާރު ދިރިއުޅެެމުން އަންނަ އާބާދީ ކުޑަވުމުގެ ސަބަބުން މީހުން ދިރިއުޅުމަށް ބޭނުންކުރަމުން އަންނަނީ ބިމުގެެ ނިސްބަތުން ކުޑަ ތަންކޮޅެކެެވެ.\nމިއާއެެކު މޮޅަދޫ ވެގެެން ގޮސްފައި ވަނީ އެެހެން ގިނަ ރަށްރަށާ ހިލާފަށް ވަރަށް ހިތްގައިމު ރަށަކަށެވެެ. ފުރަތަމަ މޮޅަދޫގެ ބަނދަރުން ރަށުތެރެއަށް ދެވެން އޮންނަ މަގަކީވެސް އަޖައިބުކުރުވަނިވި މަގެކެވެ. ބޯ ގަސްތަކުގެ ތެރެއިން ކަނޑައި ނަގާފައި އޮންނަ މަގުގެ މަތި ވަނީ އެއްކޮށް ގަސްތަކުން ހިޔާވެފައެވެ. މިމަގުގެ ދެފަރާތުގައި ދިއްގާގަހުގެ ބަގީޗާއެއް އޮންނަ އިރު މީހުން ދިރިއުޅޭ ސަރަހައްދަށް ނިކުމެެވެނީ ހިނރުނދުގަސްތަކެއްގެ ތެރެއިންނެވެެ. ރަށުގެ މީހުން އުޅެމުން އަންނަ ސަރަހައްދާ ހަމައަށް ނިކުމެވޭ އިރު ކިތަންމެ އަވިބާރު ހޫނު ދުވަހެއް ނަމަވެެސް އެއްވެސް އަވިކޮޅެއްގައެއް ނުޖެހޭނެއޭ ބުންޏަށް ދޮގަކަށް ނުވާނެއެވެ.\nހއ. މޮޅަދޫ މަގެއް -- ވަގުތު އިމޭޖެސް: އިބްރާހިމް ޝާބިލް\nމިރަށުގެ މީހުން އުޅޭ ސަރަހައްދުގައިވެސް، ބިޔަ ގަސްތައް ހައްދާފައި ހުރެެއެވެ. އެެގޮތުން ކުންނާރު، ބަނބުކެޔޮ، އަދި ކާނިގަސްތައް ރަށުގެެ މީހުން އުޅޭ ސަރަހައްދުންވެެސް ގިނައިން ފެނުނެެވެ. މޮޅަދޫގައި ހުންނަ އަލީ ޠާހާ ޒިޔާރަތް ބެލުމަށް ދިޔަ ދިއުމުންވެެސް ފެެނުނީ އަޖައިބުކުރުވަނިވި ހިތްގައިމު މަންޒަރުތަކެކެވެ. މަގުގެ ދެފަރާތުގައި ބޯ ޖަންގަލި އޮތް އިރު މުޅި މަގު ވަނީ އެއްކޮށްހެެން ހިޔާކޮށްލާފައެވެ. އެ މަގުގެެ ދެފަރާތުގައި މަދޮށިގަސްތަކާއި، ފުނަ ގަސްތައް އަދި ބިޔަ ރުއްރުއް ފެެންނަން ހުއްޓެވެ. އެ މަގުން ފުއްޓަރު ފަރާތު އަތިރިއަށް ފައިބަން އޮންނަ މަގުގެ ދެފަރާތުގައިވެެސް އެހާ ގަސްގިނައެވެ.\nމީގެކުރިން ރާއްޖެއަށް ޒިޔާރަތްކުރި ބޭރުގެ މޮޅެތި ސައްޔާހުންގެ ލިއުންތަކުން ވެެސް ފެންނަ ގޮތުގައި ދިވެހިންނަކީ ސާފްތާހިރުކަަމަށް ވަރަށް އިސްކަންްދޭޭ ބައެކެވެ. ކާބަފައިންގެ ޒަމާނުއްސުރެެ އައި މި ރަނގަޅު އާދަ އަދިވެސް މޮޅަދޫގައި އެބަ އޮތެވެ. މޮޅަދޫގެ މީހުން ދިރިއުޅޭ ތަންތަނާ، މީހުން އާންމުކޮށް ނުދާ ސަރަހައްދުތަކަށް ބަލާލި ކަމުގައި ވިޔަސް މިކަަމަށް ފުރިހަމަ ހެކި ފެެންނަން އެެބަ އޮތެވެ.\nހއ. މޮޅަދޫގެ ހިތްގައިމު ގޮނޑުދޮށް -- ވަގުތު އިމޭޖެސް: އިބްރާހިމް ޝާބިލް\n"ވަގުތު"އިން މޮޅަދޫ ކައުންސިލާއި އެރަށުގެ އެހެނިހެން އިދާރާތަކުގެ އިސްވެރިންނާއެކު ބޭއްވި ބައްދަލުކުރެއްވުމުގައި ކައުންސިލުން ވެސް ވަނީ އެރަށުގެ ރައްޔިތުން ރަށުގެ ސާފްތާހިރުކަން ދެމެހެއްޓުމަށް ދެމުން އަންނަ އަަަހަންމިއްޔަތަށް އަލިއަޅުވާލާއި ވާހަކަ ދައްކަވައިފައެވެ.\n"ރަށުތެރެ ސާފްތާހިރުކޮށް ބޭއްވުމަށް މިރަށުގެ އިދާރާތަކުން އެއްވެސް މިންވަރަކަށް ރައްޔިތުންނަށް އަންގާ ބާރުއަޅަން ނުޖެހެއޭ ބުންޏަސް ދޮގަކަށް ނުވާނެ. ހަމަ ކޮންމެ ރައްޔިތެއްވެސް އެއީ އެމީހެއްގެ ފަރުދީ ޒިންްމާ ކަމަށް ދެކިގެން އެ މަސައްކަަތްތައް ކުރިއަށް ގެންދާނެ" މޮޅަދޫ ފެނަކަ ބްރާންޗްގެ މެނޭޖަަރ މުހައްމަދު މޫސާ ވިދާޅުވިއެވެ.\nހއ. މޮޅަދޫ ކައުންސިލް ބައްދަލުވުން- ވަގުތު އިމޭޖަސް- މުހައްމަދު އަފްޒަލް-\nމީހުން އާންމުކޮށް ގޮސް ނޫޅޭ ސަރަހައްދުތަކުން ފެންނަން ހުންނަނީ ހަމައެކަނި ގަސްގަހުގެ ފަތް، ނުވަތަ ގުދުރަތީ ގޮތުން އުފެދޭ ކުނި ބުންޔެވެ. މޮޅަދޫ ކައުންސިލުންވެސް ބުނި ގޮތުގައި ކައުންސިލުން މާބޮޑަށް ރައްޔިތުންނަށް މަޖުބޫރުކޮށް ނުހެދިކަމުގައިވިޔަސް ކުނި އެެޅުމަށް ހާއްސަކޮށްފައި އޮންނަ ކުނިގޮނޑަށް ނޫނީ ރައްޔިތުން ކުނިއަޅާ ނުހަދައެވެެ.\nއެރަށް ފާހަގަކުރެވިފައި ވަނީީ އަމާންކަމަށް ބެލި ނަމަވެސް މުޅި ހއ. އަތޮޅުގައިވެސް ލިސްޓުގެެ އެެންމެ ކުރީގައި ހިމެނޭ ރަށްތަކުގެ ތެރޭގައެވެ. މޮޅަދޫގެ އަމާންކަމަކީ އެރަށަށް އަރައި ފައިބާ އެންމެެންވެސް ދައްކާ ވާހަކައެކެވެ. ރަށުގެ ޒުވާނުން ކުއްތަކުގައި ޝާމިލްވެ އުޅުމުގެ ބަދަލުގައި އަބަދުވެސް ހަރުދަނާ ދިރިއުޅުމަށް ލޯބިކުރާ ކަމަށް އެރަށުގެ މީހުން ބުންޏެވެެ. ވޭތުވެދިޔަ ފަސް ވަރަކަށް އަހަރު ދުވަހުގެ ތެރޭގައިވެސްް އެރަށުގެ މަސްތުވާތަކެތި، ވައްކަން ފަދަ އާންމު ކުއްތައްވެސް މަދުކަމަށް ކައުންްސިލުން ވިދާޅުވިއެވެ.


vnews - Sofwan ge mahcha dhauvaa kuran fonuvaifi\nސޮފްވާންގެ މައްޗަށް ދައުވާކުރަން ފޮނުވައިފި\nރައީސް މައުމޫން ހ. ތެމާއިން ނިކުމެ ވަައިގަންނަވާއިރު ރައީސް މައުމޫންގެ އަރިހުގައި ގަދަނޫކުލައިގެ ގަމީހެއް ލައިގެން އަހްމަދު ސޮފްވާން އަރިހުގައި މަޑުކޮށްލައިގެން -- ވީފައިލް ފޮޓޯ\nކުރީގެ ރައީސް މައުމޫން އަބްދުލް ގައްޔޫމާއެކު މަސައްކަތް ކުރައްވަމުން ގެންދަވާ މ. ހިމްމިޔާ، އަހްމަދު ސޮފްވާން (38އ) ފުލުހުންގެ އިދާރާއަށް ހާޒިރުވުމަށް ދީފައިވާ މުއްދަތުގެ ތެރޭގައި ހާޒިރުނުވި ކަމަށް ބަލައި އޭނާގެ މައްޗަށް ދައުވާކުރަން ޕީޖީ އޮފީހަށް މައްސަލަ ފޮނުވައިފި އެވެ.\nފުލުހުން މިއަދު ބުނީ ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމުގެ ވޯޓަށް ނުފޫޒު ފޯރުވުމުގެ ގޮތުން ދިއްގަރު ދާއިރާގެ މެންބަރު އަދި ރައީސް މައުމޫންގެ ދޮށީފިރިހެން ދަރިކަލުން އަހްމަދު ފާރިސް މައުމޫން، މަޖިލިސް މެންބަރުންނަށް ރިޝްވަތު ދެއްވި ކަމަށް ތުހުމަތު ކުރެވޭ މައްސަލާގައި އަމަލީ ގޮތުން ސޮފްވާން ބައިވެރިވި ކަމަށް ތުހުމަތުކުރެވޭ ކަމަށެވެ.\nފުލުހުން ތަހުގީގު ކުރަމުންދާ މައްސަލައަކާއި ގުޅިގެން ފުލުސް އޮފީހަށް ހާޒިރުވާން ދެފަހަރެއްގެ މަތިން ސޮފްވާން މުއްދަތު ދީފައިވެ އެވެ. ނަމަވެސް އޭނާގެ ފަރާތުން އެއްވެސް އިޖާބައެއް ލިބިފައި ނުވާ ކަަމަށް ފުލުހުން މީގެ ކުރިން ބުނެފައިވެ އެވެ.\nފުލުހުން މިހާރު ވަނީ އިމިގްރޭޝަން މެދުވެރިކޮށް ސޮފްވާންގެ ޕާސްޕޯޓް ކެންސަލްކޮށް ސޮފްވާން ހޯދުމަށް އިންޓަޕޯލްގެ އެހީތެރިކަމަށް ވެސް އެދިފަ އެވެ.\nސޮފްވާނަކީ ކުރީގެ ރައީސް މައުމޫން އަބްދުލް ގައްޔޫމާއެކު މަސައްކަތް ކުރައްވާ އަދި މައުމޫންގެ ސެކިއުރިޓީގެ ކަންކަން ބެލެހެއްޓުމުގައި އެންމެ އިސްކޮށް ހުންނެވި ބޭފުޅާ އެވެ.\nސޮފްވާން މިވަގުތު ހުރީ ރާއްޖެއިން ބޭރުގައި ކަމަށާއި ތަހުގީގަށް ފިލައިގެން ބޭރުގައި އުޅެނީ ކުރީގެ ރައީސް މައުމޫން އަބްދުލް ގައްޔޫމްގެ އާއިލާގެ އެހީތެރިކަމާއެކު ކަމަށް މައުލޫމާތު ލިބިފައިވާ ކަމަށް ހޯމް މިނިސްޓްރީން މީގެ ކުރިން ނެރުނު ބަޔާނެއްގައި ބުނެފައިވެ އެވެ.


Abdul Sattar Mohamed - Majlis Election 2019 Coverage\nAbdul Sattar Mohamed\nމާލޭ އިލެކްޓްރިސިޓީ ބޯޑުން 1989 ގައި ސަރުކާރުގެ ވަޒީފާ ފެއްޓެވި އަބްދުއްސައްތާރު މުހައްމަދު ނުވަތަ ސަޓޯ ވަނީ ސަރުކާރުގައި 25 އަހަރު ޚިދުމަތް ކުރައްވައިފަ އެވެ. މިދިޔަ އަހަރު ސަރުކާރުގެ ޚިދުމަތުން ވަކިވެވަޑައިގެންނެވި އިރު އޭނާ ހުންނެވީ ހައުސިން މިނިސްޓްރީގެ އެސިސްޓެންޑް ޑިރެކްޓަރުގެ މަގާމުގަ އެވެ. އޭނާ ވަނީ ޓްރާންސްޕޯޓް މިނިސްޓްރީ، އާބަން ޑިވެލޮޕްމަންޓް އޮތޯރިޓީ އަދި މިފްކޯ ފަދަ ތަންތަނުގައި މަސައްކަތް ކުރައްވައިފަ އެވެ. އަދި 1999 ވަނަ އަހަރުން ފެށިގެން ހަތް އަހަރު ވަންދެން މިލަދޫގެ ކަތީބުކަމުގެ މަގާމު ވެސް އަދާކުރެއްވި އެވެ. މިލަދޫ ކައުންސިލްގެ ޒިންމާދާރުވެރިޔާގެ މަގާމު 2012 އިން ފެށިގެން ގެންދެވީ އަދާކުރައްވަމުންނެވެ.\nއަބްދުއްސައްތާރު ވަނީ މެނޭޖްމަންޓުގެ ދާއިރާ އިން 2013 ގައި ޑިޕްލޮމާ އަދި 2015 ގައި ޝަރީއާ އެންޑް ލޯ އިން ޑިގްރީ ހާސިލް ކުރައްވައިފަ އެވެ.\nދިވެހި ރައްޔިތުންގެ ޕާޓީ (ޑީއާރްޕީ) އުފެދިގެން އައި އިރު ނ. މިލަދޫގައި އެންމެ ހަރަކާތްތެރި ބޭފުޅަކީ އަބްދުއްސައްތާރެވެ. ކެމްޕޭނުގައި އޭނާ އިސް ދައުރެއް އަދާކުރެއްވި 2011 ވަނަ އަހަރުގެ މިލަދޫގެ ލޯކަލް ކައުންސިލް އިންތިޚާބުގައި ޑީއާރުޕީ އަށް މެޖޯރިޓީ ލިބުނެވެ. މިދިޔަ އަހަރު އަބްދުއްސައްތާރު ވަނީ އެމްޑީޕީގެ މެންބަރެއްގެ ގޮތުގައި ހުންނަވައިގެން ވެސް ސިޔާސީ މަސައްކަތް ކުރައްވައިފަ އެވެ. ޖުމްހޫރީ ޕާޓީ ގުޅިވަޑައިގަތީ މި އަހަރުގެ ޖެނުއަރީ މަހު އެވެ.\nއަބްދުއްސައްތާރަކީ މިލަދޫގެ އިޖްތިމާއީ ހުރިހާ ހަރާކަތެއްގައި ވެސް އުޅުއްވި ބޭފުޅެކެވެ. ޚާއްސަކޮށް ރަށު ފެންވަރާއި އަތޮޅު ފެންވަރުގައި ބޭއްވި ފުޓުބޯޅަ މުބާރާތްތަކުގައި މިލަދޫ ޓީމު މެނޭޖްކުރުމުގައި އޭނާ ވަނީ އިސްކޮށް އުޅުއްވައިފަ އެވެ.\nއޭނާ އަކީ "ވަކި ކުލައަކަށް ބަލާ މީހެއް ނޫން" ކަމާއި "އުސޫލްތަކަށް ތަބާވާ މީހެއް" ކަމަށެވެ.\n"ކޮންމެ ޕާޓީއެއްގައި ހުއްޓަސް އަޅުގަނޑު މަސައްކަތް ކުރާނީ ސަރުކާރާ ގުޅިގެން މަސައްކަތް ކުރުމަށް،" އަބްދުއްސައްތާރު ވިދާޅުވި އެވެ.\nMohamed Ameeth Ahmed Manik\nJP Maduvvaree Dhaairaa View Profile


ވާހަކަ އީޝަލްގެ ކަވަރު\n(22 ޖެނުއަރީ 2019 އާ ގުޅޭ)\n"ރައުލް... ޔާފިއާ އެ އައީ ރަނގަޅު ޚަބަރެއް ހިފައިގެންނެއްނޫން" އިރުކޮޅަކު އިނދެފައި ރާވިން ބުންޏެވެ.\nރައުލްގެ ސަމާލުކަން އޭނާގެ އެކުވެރިޔާއަށް ދެވުނެވެ. ޔާފިއާ ހިފައިގެން އައި ޚަބަރަކީ ކޮބައިކަން އެނގެން އޭނާ ރާވިންއާ ސުވާލުކުރިއެވެ. އެމީހުން ގަނޑުވަރުން ނުކުމެ އުޅޭތާ ގިނަ ދުވަސްތަކެއްވާތީ އެކަމުގެ ސަބަބުން ބޭރީތަށް ލިބެމުން އަންނަ ނުތަނަވަސްކަން އިތުރުވާކަން ރާވިން ހާމަކުރިއެވެ.\nއީޝަލްގެ ޢާއިލާއާއި ރައުލްއާ ދެމެދު އުފެދިފައި އޮތް ހަމަނުޖެހުން ވީހާ ވެސް އަވަހަކަށް ހައްލުކުރަން ރާވިން ޚިޔާލުދިނެވެ. އެހެންނޫނީ ރައުލް ބޭނުންވާގޮތް ނުވެގެން އުޅެނިކޮށް އެނބުރި ދާން ޖެހިދާނޭކަން ވެސް ރާވިން ވިސްނައިދިނެވެ. އޭނާ އަދި އެނބުރިދާން ތައްޔާރުނޫންކަން ރާވިންއަށް އެނގެއެވެ. ރާވިންގެ ވާހަކަތަކަށް ރައުލް ރައްދެއް ނުދިނެވެ.\nހިމޭންވެފައި އިން އީޝަލްއަށް ދުރުގައި އޮތް ލުގަލްބަންދާ ބަލާލިއެވެ. އީޝަލްއާއި ރައުލްގެ ދެމެދުގައި އޮތް ގުޅުން އެންމެންނަށް ހާމަވީއިރު ލުގަލްބަންދާގެ ހިތުގައި ރުޅިވެރިކަން އުފެދުނީ ގަސްދަކައިނުލައެވެ. ހިތަށް ލިބުނު މާޔޫސްކަމެއްގައި އީޝަލްއާ ވާހަކަދައްކަން ބޭނުންނުވެ ދުރުދުރުން ލުގަލްބަންދާ އުޅުނެވެ. ނުތަނަވަސްކަން ފިލައި ނުދިޔަ ނަމަވެސް ލުގަލްބަންދާއަށް އޮފިގަނޑު މަތީ އިން އީޝަލްގެ މޫނުގައިވި ކުލަވަރު ފެނި ނަފްސުގެ ހަމަޖެހުން ގެއްލުނު ކަހަލައެވެ. އީޝަލްއާ ބައްދަލުވުމުން އޭނާއާ ދުރަށް ނުދާނަންކަމަށް އަދި އަބަދުވެސް އޭނާ ރައްކާތެރިކުރާނަން ކަމަށް ލުގަލްބަންދާ ވީ ވަޢުދުގެ މަތިން ޟަމީރު ހަނދާންކޮށްދިނެވެ. އަމިއްލަ އިޙްސާސްތަކަށްވުރެ އަނެކާގެ އިޙްސާސްތަކަށް އިސްކަންދިނުމަކީ ކޮބައިކަން ލުގަލްބަންދާއަށް އެނގުނީ މިއަދު އޭނާ އެ ހުރި ހާލަތުންނެވެ. އަމިއްލަ އެދުން ކުރިއަށް ނެރެން ބޭނުންވިޔަސް އެކަން ކުރާނެ ހިތްވަރެއް ލުގަލްބަންދާގެ ނެތީއެވެ. އީޝަލްއަށް ޚާއްޞަ ފަރާތަކަށް ވާން ލުގަލްބަންދާ ބޭނުންވި ނަމަވެސް އެކަން އެހެންނުވާނޭކަން ޤަބޫލުކުރަންޖެހޭ ކަމުގައި ލުގަލްބަންދާގެ އަމިއްލަ ޟަމީރު ވެސް ވިސްނައިދިނެވެ. މަޑުމަޑުން ބޯޖަހާލަމުން ލުގަލްބަންދާ އިސްޖަހާލީ ހިތްނޭދުނަސް އެކަން އޭނާ ޤަބޫލުކުރާނެކަން އަމިއްލަ ނަފްސަށް ޔަގީންކޮށްދިނުމުގެ ބޭނުމުގައެވެ. ފިނިނޭވާއެއް ދޫކޮށްލުމާއެކު ނަފްސު ހަމައަކަށް އަޅުވާލައި ލުގަލްބަންދާ ކުރިއަށް ފިޔަވަޅު އަޅާލީ އީޝަލްއާ ވާހަކަދައްކަން އިސްނަގަމުންނެވެ. ހަމަ އެވަގުތު އެތަނަށް މީކާޢިލް ފާޅުވިއެވެ. ލުގަލްބަންދާއަށް ބަލާލުމެއްނެތި އޭނާ ގޮވާލީ އޮފިގަނޑުމަތީ އިން އީޝަލްއަށެވެ. ޒިޔަޒެލްގެ ގާތުން ތަމްރީނުވަމުން އަންނަން އީޝަލް ހަލުވިކަމާއެކު އޮފިގަނޑުން ތެދުވިގޮތަށް ދެން އޭނާ ހުރީ މީކާޢިލްގެ ކުރިމަތީއެވެ. މީކާޢިލް އެދުނީ އޭނާއާއެކު އީޝަލް އައުމަށެވެ. އަދި ހިނގައިގަތުމުގެ ކުރީން ލުގަލްބަންދާއަށް ބަލާލައި އޭނާއާ ފަހުން ބައްދަލުކުރަން ބޭނުންވާކަން ވެސް މީކާޢިލް ހާމަކުރިއެވެ.\nމީކާޢިލް ވަނީ އޭނާގެ ކޮޓަރިއަށެވެ. އެއްފަރާތުގައި ހުރި އަލަމާރިއާ ކުރިމަތިވާގޮތަށް ދެ ސަރަންފީ ހުއްޓެވެ. އޭގައި އިށީނުމަށް އީޝަލްއަށް އިޝާރާތްކޮށްލިއެވެ. ކިޔަމަންތެރިކަމާއެކު އީޝަލް އެފަދައިން ކަންތައްކުރިއެވެ. މީކާޢިލް ހުރި ފިޔަވަޅުމަތީ އިރުކޮޅަކު މަޑުކޮށްލައިގެން ހުއްޓެވެ. އޭނާ ފަރުވާތެރިކަމާއެކު އީޝަލްއަށް ބަލާލީއެވެ. އަދި ވާހަކަދައްކަން ފެށިއެވެ. ބަލްޤިސްގެ ގާތަށް އޭނާގެ ކައިވެނީގެ ޙަފުލާގައި ބައިވެރިވާން ފުރަންވީ ކަމުގައި މީކާޢިލް ބުންޏެވެ. އީޝަލްއަށް އެ ޚަބަރުން ލިބުނީ ނުތަނަވަސްކަމެވެ. ރައުލްއާ ބައްދަލުނުވާތާ ހަތަރު ދުވަސްވީއެވެ. ރައުލްގެ ހާލަކީ ކޮބައިކަމެއް އަދި އޭނާ މިހާރު ހުރީ އެ ރަށުގައި ކަން ވެސް އީޝަލްއަށް އެނގެނީއެއްނޫނެވެ. ރައުލް ވެސް އޭނާއާ ބައްދަލުކުރަން ނޫޅެ ދުރުގައި ހުންނާތީ އެކަމާ ހިސާބަކަށް ހިތުގައި ޝަކުވާ އުފެދިފައިވިއެވެ. އީޝަލް ބޭނުންވަނީ އޭނާ ދާން އުޅޭ ކަމުގެ ޚަބަރު ރައުލްއަށް ދޭށެވެ. ފަހަރެއްގައި އޭނާ ހޯދަން ރައުލް އަތުވެއްޖެނަމަ އޭނާ ވީތަނެއް ނޭނގި ރައުލް އެނބުރި ހިނގައިދާނޭ އީޝަލްއަށް ހީވާތީއެވެ. ނަމަވެސް ރައުލްއާ ބައްދަލުކުރުމުގެ ފުރުޞަތެއް މީކާޢިލްއާއި ޒިޔަޒެލް ނުދޭނޭކަން އީޝަލްއަށް މިހާރު އެނގެއެވެ. މީކާޢިލްގެ ކުރިމަތީ ބަހެއްނުބުނެ ހިމޭންވެފައި އީޝަލް ހުރީ އެ ބައްޕައަށް ވިސްނައިދޭނޭ ގޮތެއް ނޭނގިފައެވެ.\n"އީޝަލް..." ކުރިމަތީގައި އީޝަލް ހުއްޓެއްކަމަކު އޭނާގެ ސަމާލުކަން ކުޑަވެފައި ހުރިހެން ހީވެ މީކާޢިލް ގޮވާލިއެވެ. އެހިނދު ދަރިފުޅު ބަލާލި ގޮތުން ވެސް އޭނާގެ ޚިޔާލުތައް ގުޅިފައިވީ އެހެންކަމަކާކަން މީކާޢިލްއަށް ޔަގީންވިއެވެ.\n"ދަރިފުޅަށް ކަމެއްވެދާނޭތީ ބައްޕަ ކަންބޮޑާވާވަރު އީޝަލްއަށް އެނގޭތަ؟... އަހަރެމެންގެ ތެރޭގައި ތަފާތު އެތައް ނަސްލެއް ދިރިއުޅޭއިރު ލިބިފައިވާ ބާރުތައް ވެސް ތަފާތު، ޖިންނީންގެ ދުނިޔެއިން އީޝަލްއަށް އަދި ތިފެންނަނީ ވަރަށް ކުޑަ މިންވަރެއް، އެހެންވީމަ އެ މީހުންގެ ޠަބީޢަތް ދެނެގަންނަން ދަރިފުޅަށް އުނދަގޫވާނެ، ގިނަވާނީ ބާރު ހޯދަން އުޅޭ ޖިންނީން، ޣައިބުގައިވާ ކަންކަން ހޯދައި ނުވާނޭހެން ހީވާ ކަހަލަ ކަންކަމުގައި ގޮންޖަހަން އުޅޭ ޖިންނީން، ގޮތްދޫނުކުރުމާއި ހިތްހަރުކަމާއި އަނިޔާވެރިކަން ވަނީ ހައްދުފަހަނަ އަޅައިފައި، އެ މީހުންގެ ލޯތަކާއި ކަންފަތާ ހަމައަށް އީޝަލްގެ ޚަބަރު ފޯރާފައިފިނަމަ އެކަމުގެ ތެދުދޮގު އޮޅުންފިލުވައި ކަންބަލަން އަންނާނެ، ގޮތް ނޭނގޭ ޖިންނީން ދަރިފުޅާ ބައްދަލުކޮށް ޝައުގުވެރިކަން ފާޅުކުރުމަކީ ވެސް ވެދާނޭ ގޮތެއް.... ހުރިހާ ކަމަކަށް އަދި ދަރިފުޅު ވަރަށް ޅަ، ދަރިފުޅުގެ ވިސްނުމާ ކުޅެލާއިރު އެކަން ޚުދު ދަރިފުޅަށް ވެސް ނޭނގޭނެ" މީކާޢިލް ބުންޏެވެ. އޭނާގެ ވާހަކަތަކުން އިޝަރާތް އެކުރަނީ ރައުލްއަށްކަން އީޝަލްއަށް ޤަބޫލުކުރެވުނެވެ. އިޚްތިޔާރަކާނުލާ އީޝަލްއަށް ތުންފިއްތާލެވުނެވެ.\n"ރައުލް ތަފާތު، އެ އެންމެންނާ އޭނާ ތަފާތު... ބަސްމަދުވެފައި ބުއްދީގެ ބޭނުން އޭނާ ކުރޭ، އަޅުގަނޑުމެންގެ އުސޫލުތަކާއި ސަޤާފަތަށް ލޯބިކުރޭ، އަޅުގަނޑުމެން ގެންގުޅެނީ ރަނގަޅު ހަރުދަނާ އުސޫލުތަކެއްކަމުގައި އޭނާ ވެސް ޤަބޫލުކުރޭ... އަޅުގަނޑުގެ ޢާއިލާއަށް އިޙްތިރާމްކުރޭ، ޢާއިލާއާއި އަޅުގަނޑަށް ދެރަގޮތެއް މެދުވެރިވާން އޭނާ ނޭދޭ، ކަނޑުން އަރާ ޖިންނީންގެ އުނދަގުލެއް ފޯރާނަމަ މި ރަށުގައި ތިބިހާ ދުވަހަކު އެކަމުން ރަށް ރައްކާތެރިކޮށްދެން ނިންމީ ވެސް އަމިއްލައަށް، އޭނާގެ ހަޔާތުގެ ބައިވެރިއަކަށްވުން ފިޔަފައި އިތުރު އެއްވެސް ކަމަކަށް އޭނާ އަޅުގަނޑުގެ ގާތުން ނޭދޭ، އަޅުގަނޑުގެ ޢާއިލާގެ ރުހުމުގައި މި ގުޅުން ކުރިއަށް ގެންދަން ރައުލް އެދެނީ، އެކަމަކު ނަސީބު އެކަމަށް ފުރުޞަތު ނުދިން، ޢާއިލާއާ ބައްދަލުކޮށް ހުރިހާ ވާހަކައެއް ދައްކަން އާދެވުމުގެ ކުރީން ހުރިހާކަމެއް މިވަނީ ގޯސްވެފައި" ރައުލްއާ ބައްދަލުނުވެދާނޭ ހިތަށް އެރުމުން އިތުރަށް ހިމޭނުން ހުންނަން އީޝަލް ނުކުޅެދުނެވެ.\nބޭރީތުގެ ވާހަކަ ބުނަން ހިތަށް އަރާފައި ވެސް މީކާޢިލް ނުބުންޏެވެ. ދަރިފުޅަށް އެހެން ގޮތަކުން ވިސްނައިދޭނީއޭ އޭނާގެ ހިތަށް އެރީއެވެ. ރައުލް ދުރުގައި ހުރުމުން އެ ދެމެދުގައި އޮތް ގުޅުން ކުރިއަށް ނުގޮސް ހުއްޓިދާނޭއޭ ވެސް މީކާޢިލްގެ ސިކުނޑިއަށް އެރިއެވެ. ނަމަވެސް އެ ޚިޔާލުތައް ވިއްސިވިހާލިވީ އީޝަލް ދެން ދެއްކި ވާހަކައަކުންނެވެ.\n"މަންމައަކީ އިންސާނަކަށްވާއިރު ބައްޕަ ކިހިނެއް ނިންމީ މަންމައާއި ބައްޕަ އެކަށީގެންވާކަމުގައި، ކިހިނެއް ބައްޕައަށް ޔަގީންވީ މަންމައަށް އިތުބާރުކުރެވިދާނޭކަމުގައި" އީޝަލްގެ އަޑު ކުރަކިވެފައި ވިއެވެ. ހީވަނީ ޖެހިލުންވެފައި ހުރިވަރުން ހެންނެވެ. އެހެންނަމަވެސް އޭނާގެ މަންމައާ ގުޅުވައި އެފަދަ ސުވާލެއް ބައްޕައާ ކުރިމަތިކުރުވީ އެ ނޫން ގޮތެއް ނެތިގެންނެވެ. ލޯތްބަށް އިސްކަންދިން ބައްޕަގެ ހިތް ހިލަވެއްޖެއޭ އީޝަލްއަށް ހީވީއެވެ. މަންމަގެ ހަނދާންތަކުން އެ ހިތަށް އަލުން ދިރުން ލިބި އީޝަލްގެ ހިތުގެ ހާލު ވިސްނެން އޭނާ ބޭނުންވީއެވެ. ބަސްހުއްޓިފައި އީޝަލްއަށް ބަލަން ހުރި މީކާޢިލް ކުއްލިއަކަށް ޣައިބުވީއެވެ. އެއާއެކު އެ ކޮޓަރިން ވެސް މީކާޢިލް ހިނގައްޖެކަން އީޝަލްއަށް އެނގުނެވެ.\nރޭގަނޑުގެ ވަގުތެވެ. ނިދަން ވަނުމުގެ ކުރީން އީޝަލް ހުރީ އިރުމަތީ ފެންޑާގައި ގޭގެ ބޭރު ފެންނަ ގޮތަށެވެ. އޭނާގެ ނަޒަރު ހުއްޓިފައި ހުރީ އެތަނުން ފެންނަން ހުރި ގަސްބުޑަށެވެ. އެ ގަސްބުޑުގައި އޭނާގެ އިންތިޒާރުގައި ރައުލް އިނުމަށް އެ ހިތް އެދޭ ފަދައެވެ. އެހެންނަމަވެސް ކިތަންމެ އިރަކު ބަލަން ހުއްޓެއްކަމަކު އެތަނުން ރައުލް ފާޅުނުވާނޭކަން އީޝަލްއަށް އެނގެއެވެ. ލުގަލްބަންދާގެ ހިލަންވީ އެހެން ހުއްޓައެވެ. އީޝަލް އެނބުރިލިއެވެ. އަޖައިބުވީ އޭނާއަށް ލުގަލްބަންދާ އައުމުގެ ކުރީން އެތަނަށް އޭނާ އަންނަކަން އެނގުނީމައެވެ. އެއާއެކު ހަނދާންވީ ތަންކޮޅެއް ކުރީން އޭނާ ގަހުގެ އޮފިގަނޑު މަތީ އިންދާ ވެސް ލުގަލްބަންދާ އައުމުގެ ކުރީން އޭނާ އަންނަކަން އެނގުނުކަމެވެ. ގޭތެރެއަށް އީޝަލް ބަލަން ހުއްޓެވެ. އެހެން ހުއްޓާ ދާދި ކުޑަ ހިނދުކޮޅެއްގެ ތެރޭ ލުގަލްބަންދާ އަންނަތަން ކުރިމަތިން ފެނިއްޖެއެވެ. އޭނާ ބަލަން ހުރިތަން ލުގަލްބަންދާއަށް ފެނުމުން ލިބުނީ ހައިރާންކަމެވެ. އެހެންނަމަވެސް އެ އަސަރުތައް ފޮރުވާލައި އީޝަލްގެ ގާތަށް އައިސް އޭނާ މަޑުކޮށްލިއެވެ.\n"މާދަމާ ދަނީ ދޯ" ލުގަލްބަންދާ އަހާލިއެވެ.\n"ހޫމް!... ލުގަލް ނުދަންތަ؟" އީޝަލް ހޫންލައްވާލައި އެއްސެވެ.\n"މީކާޢިލްއާއި ޒިޔަޒެލް ބުނީ އަހަރެން އެ މީހުންގެ ތެރެއަށް ދިއުން ރަނގަޅުނުވާނެތީ ނުގެންދަނީކަމުގައި، އަހަރެންގެ މައްސަލައެއްނެތް" ލުގަލްބަންދާ ބުންޏެވެ. އިތުރު ސުވާލެއް އީޝަލް ނުކުރިއެވެ. މަޑުމަޑުން އައިސް އެ ތަނުގައި ހުރި ގޮނޑިތަކުން ގޮނޑިއެއްގައި އޭނާ އިށީނީއެވެ. އުޑުމައްޗަށް ނަޒަރު ހުއްޓާލި ގޮތަށް ބަހެއް ވެސް ނުބުންޏެވެ. ލުގަލްބަންދާ އިހު އިން ދިމާއިން އީޝަލް ފެންނަ ގޮތަށް އެނބުރިލިއެވެ. މިފަހަރު އީޝަލްގެ ގާތަކަށް ނާދެއެވެ. ބުނަން ބޭނުންވީ އެތައް ވާހަކައެއް ހިތުގައި ހުއްޓެއްކަމަކު ލުގަލްބަންދާއަށް ފާޅެއްނުކުރެވުނެވެ.\n"އަހަންނަށް މަޢާފުކުރާނަންތަ؟" އީޝަލްގެ ހަރަކާތަކަށް ބަދަލެއް ނަޔަސް އޭނާ ވާހަކަދެއްކީ ލުގަލްބަންދާއާކަން ޚުދު އޭނާއަށް އެނގުނެވެ.\n"ކޮންކަމަކަށް" ލުގަލްބަންދާ އަހާލިއެވެ.\n"އެއްވެސް ކަމެއް ލުގަލްއާ ޚިއްޞާ ނުކުރީތީ، ގާތް ރަޙުމަތްތެރިއަކަށް ހަދައިފައި ވެސް ދުރުކޮށްލެވުނީމަ... އަހަންނަށް އެނގޭ ލުގަލްއަށް ވެސް ރައުލް ކަމުނުދާކަން، އެކަމަކު... އަހަންނަށް... އަހަންނަށް ރައުލް ކަމުގޮސްފި، ވަރަށް ބޮޑަށް... އޭނާއާ ބައްދަލުކުރަން އަހަރެންގެ ހިތް ގޮވަނީ، އެ އަޑަށް ބީރުކަންފަތެއްދޭން ކުރާ މަސައްކަތް މިވަނީ ބޭކާރުވެފައި، ލުގަލް... އެންމެން ނުރުހުނަސް އަހަންނަށް ރައުލްއަކަށް ނަފުރަތެއްނުކުރެވޭނެ، ރައުލްގެ ހިތް ސާފު... ފަހަރެއްގައި އަހަރެންނަށް އެނގޭ ގޮތަށް އެހެން ޖިންނީން ދެނެގަންނަން ޒިޔަޒެލްއާއި ބައްޕައަށް ވެސް ނޭނގެނީ ކަންނޭނގެ، އަހަރެންގެ ހިތް މިހާތަނަށް އޮޅުވައެއްނުލާ، އޭނާގެ ލޮލުން ތެދުވެރިކަން އަހަރެން ދުށީން، ހާމަނުކުރާ އެކަނިވެރިކަމާއި ކެތްތެރިކަން ވެސް ދުށީން، ލުގަލް..." އީޝަލް ހީވީ ވާހަކަދައްކަން އުނދަގޫވެގެން ހުއްޓާލީ ހެންނެވެ. ދެން ފެނުނީ މޫނު އަނބުރާލައި ދެއަތްތިލައިން މޫނު ނިވާކޮށްލިތަނެވެ.\n"އީޝަލް" އީޝަލްގެ ގާތަށް އައިސް އޭނާގެ ބޮލުގައި ބޯޖައްސާލަމުން ލުގަލްބަންދާ ގޮވާލިއެވެ. އީޝަލްގެ ޢަމަލުތައް ހުރި ގޮތުން އޭނާގެ ހިތުގައި ރައުލްއަށް ދެވިފައިވާ މަޤާމު ދެނެގަންނަން ލުގަލްބަންދާއަށް އުނދަގުލެއްނުވިއެވެ. އޭނާ ދޫކޮށްލި ފިނިނޭވާގެ ހޫނުކަން އީޝަލްގެ ކޯތާފަތަށް އެޅުނެވެ.\n"އީޝަލް... ދެން ނުރޮއެ... އީޝަލްއަށް ރައުލް ކަމުދާނަމަ އަހަރެންނަށް އެކަމުގައި ކުރެވޭނެކަމެއްނެތް، މިހާރު މިހުރީ ނުރުހިފައެއްވެސް ނޫން... ރައުލްއަކީ ރަނގަޅު ޖިންނިއެކޭ އީޝަލް ބުނާނަމަ އަހަރެން އެކަން ޤަބޫލުކޮށްފިން، ދެން ނުރޮއެ އީޝަލް، މީކާޢިލްއަށް ވަގުތު ދީ، އެއީ އީޝަލްގެ ބައްޕައެއްނު، އެހެންވީމަ އީޝަލްގެ އުފަލާމެދު އެ ބައްޕަ ވިސްނާނެ އެހެން އެއްވެސް މީހަކަށްވުރެ ބޮޑަށް... އަހަރެން އީޝަލްއަށް އިތުބާރުކުރަން، ރައުލްއާ ގުޅެން ތިހާ ބޭނުންވާނަމަ އެކަމާ.... އެކަމާ ވެސް... ރުހިއްޖައީން... އެކަމަކު... އީޝަލް، އަހަންނަށް މީކާޢިލްއާއި ޒިޔަޒެލްގެ ނުރުހުމުގައި ރައުލް މިތަނަކަށް ގެނެސްނުދެވޭނެ" ލުގަލްބަންދާ އެއްބަސްވަމުންދިޔައިރު އެކަމާ އޭނާގެ ހިތުގައި ރިހެމުންދިޔައެވެ.\n"ލުގަލް... އަހަރެންނަށް އެންމެކަމެއްކޮށްދީ..." މޫނުން ދެއަތް ނަގައި ރޮވިފައިވާ އަޑުން އީޝަލް ވާހަކަދެއްކިއެވެ. އަދި ނިކަން އަވަސްއަވަހަށް ދެލޮލާއި ކޯތާފަތް ފުހެލިއެވެ. އެހެންވިޔަސް އެ ދެ ލޯ ފެންކަޅިވަމުންދިޔައެވެ. ލުގަލްބަންދާ ދުރަށް ޖެހިލައި އީޝަލްއަށް ބަލަން އިނީ އެއީ ކޮންކަމެއްހޭ އަހާ ފަދައިންނެވެ.\n"އަހަރެމެން ދިޔައީމަ އެކަމުގެ ޚަބަރު ރައުލްއަށް ގެންގޮސްދީ، އޭނާ ނޭނގުމެއްގެ ތެރޭގައި ހުރެ އަހަންނާ ވަކިވެގެން ދާކަށް ބޭނުމެއްނޫން، ލުގަލް... އާދޭސްކޮއްފައި މިބުނީ، ލުގަލް އަހަންނާ ތި ވާހަކަދައްކާ ގޮތަށް ރައުލްއާ ވެސް ވާހަކަދެއްކޭނެއެއްނު، ދެން ދުވަހަކުވެސް ނުބުނާނަން ކަމަކު" ލުގަލްބަންދާގެ ބޮޑު ބޮލުގައި އީޝަލްގެ ދެއަތުން ހިފަހައްޓާލިއެވެ. ބޯޖަހާލަމުން ލުގަލްބަންދާ އެއްބަސްވީ މަޖުބޫރުވެގެން ކަހަލަ ގޮތަކަށެވެ.\nއިރުގެ އަލިކަން ދުނިޔެ މައްޗަށް ފާޅުވެލިއިރު މީކާޢިލްއާއި ޒިޔަޒެލްއާއެކު ބަލްޤިސްގެ ގާތަށް ދިއުމަށް ޓަކައި އީޝަލްއާއި މިޒަރެން ދަތުރުކުރިއެވެ. ދާދި ކުޑަހިނދުކޮޅެއްގެ ތެރޭގައި އުތުރުގެ ބޮޑު ދިގު ރަށެއްގެ މަލަމަތި ފެނުނެވެ. އިންސިއެއްގެ ހިލަމެއްނުވާ އެ ބޮޑު ރަށަށް ތިރިކުރަންވީއިރު ބޮޑެތި ބިޔަ ބަޔަކު އަތިރިމަތީންނާއި ބޯ ގަސްތަކުގެ ތެރެއިން އީޝަލް ދުށްޓެވެ. އެ މީހުންގެ މޫނުގައިވަނީ ހަރުކަށިކަމެވެ. އަތުގައި ދިގު ލޮންސިއަކާއި ކަމަރުގައި ދެމިޔައެޅި ކަނޑިއެއް އޮތެވެ. ބޮލުގައިވާ ފަގުޑީގެ ބައެއް ފަހަތަށް އެލިފައި އޮތެވެ. ހީވާގޮތުން އެއީ ރަށް ބަލަހައްޓައި ސިފައިންނެވެ. އެމީހުންގެ ތެރެއިން ހަތަރު މީހަކު ފަސްގަނޑު ދޫކޮށް މައްޗަށް އެރުމާއެކު އެ މީހުންގެ ވަރަތައް ހުޅުވާލިތަން އީޝަލް ދުށްޓެވެ. ދެން ފެނުނީ މީކާޢިލްގެ ކުރިމައްޗަށް އަރައި ކުރުނީސްކޮށް ސަލާމް ގޮވާލިތަނެވެ. އެ މީހުން ޒިޔަޒެލްއަށް ވެސް އެފަދައިން ކަންތައްކުރިއެވެ. އަދި އެ މީހުން ތިބީ މީކާޢިލްގެ އިންތިޒާރުގައި ކަމާއި މީކާޢިލްއާއި ޢާއިލާ ގަނޑުވަރާ ހަމައަށް ގެންގޮސްދިނުމުގެ ޒިންމާ އުފުލާނީ އެ މީހުން ކަމުގައި ބުންޏެވެ.\n"މިޒަރެން އައީންތަ ކުރިން" އީޝަލް ސިއްރުން އަހާލިއެވެ. އެއާއެކު މިޒަރެން ބޯހޫރާލީއެވެ. އެހާ މަތިން ވެސް ރަށުތެރޭގައި ބޮޑުކަމެއް ހިނގާކަމުގެ ހިލަންވަމުންދިޔައެވެ.\n"ބަލްޤިސްގެ ފުރިހަމަކަން މިއަދު ފެންނާނެ" މިޒަރެން ހިނިތުންވެލަމުން އީޝަލްއަށް ބުނެލިއެވެ. އެހެންނަމަވެސް އެ އަޑުގައި ހަޤީޤީ އުފާވެރިކަމެއް އެކުލެވިފައިނުވެއެވެ.\nރަށުތެރެއަށް ނުފޭބި ނަމަވެސް ފަސްގަނޑުގައި ތިބި ޖިންނީން ސަލާމް ގޮވައި އުފާވެރިކަން ފާޅުކުރާތަން ފެނި އީޝަލް ހައިރާންވިއެވެ. އޭނާގެ ބައްޕައަށް އެ މީހުން ކުރާ ޤަދަރު މި ފެންނަނީ އަދިކިރިޔާއެވެ. ޒިޔަޒެލްއަށްވުރެ ހުރިހާ ޖިންނީންގެ ސަމާލުކަން މީކާޢިލްއަށް ހުއްޓިފައި ވެއެވެ. ރަށް މަތިން އައިސް ތިރިކުރީ ބޮޑު ދޮރޯށްޓެއްގެ ކުރިމައްޗަށެވެ. ހިލާގައި ރިއްސާއި ލޮއިން އަތްކަން ކޮށްފައިވާ ބޮޑު ދޮރޯށްޓެކެވެ. ދޮރޯށީގެ ދެފަރާތުގައި ދެ ފާރަވެރީން ތިއްބެވެ. އީޝަލްމެން ގޮވައިގެން އައި ހަތަރު ބަދަވީންގެ ހެދުން އެޅުމާއި އެ މީހުން ތިބި ގޮތް ތަފާތެވެ. ވަށާފާރުގެ މަތިން ފެންނަ ގޮތަށް ބުރުޒުތައް ހުރިއިރު އެއިން ކޮންމެ ތަނެއްގައި ދެތިން ހަތަރު ޖިންނީން ފޯރި މަރަމުންދިޔައެވެ. ޝޯޙުވެ ހުރެ އެކި ދިމާއަށް އީޝަލްގެ ލޯ ހިންގަމުންދިޔައެވެ. ފާރަވެރިން ކުރުނީސްކޮށް ސަލާމް ކުރިއެވެ. އަދި ނިކަން އަވަހަށް ދޮރޯށްޓަށް ބަލާލަމުން ދޮރޯށި ހުޅުވަން ހަރު އަޑުން ގޮވާލިއެވެ. އެއާއެކު އެ ބޮޑު ދޮރޯށީ ދެފަރާތަށް ހުޅުވިގެންދިޔަތަން އީޝަލް ދުށްޓެވެ. މިއިން އެއްވެސް ކަމަކީ އީޝަލް މީގެ ކުރީން ދުށް ކަންތައްތަކެއްނޫނެވެ. ރަސްކަމުގެ ޝާހީކަން ވާރުތަވެފައިވާކަން އެނގުނެއްކަމަކު އެއީ ކިހާ ވަރެއްގެ ކަމެއްކަން ވިސްނައިގަންނަން ވެސް އީޝަލްއަށް ނޭނގެނީއެވެ. އޭނާ ބޮޑުވީ ވަރަށް އާދައިގެ ދިރިއުޅުމެއްގެ ތެރޭގައެވެ. ބަލްޤިސްއާއި ބަހީރާ ފެނުނެއްކަމަކު އެ މީހުން އެ އަންނަނީ މިފަދަ މާޙައުލަކުންކަމެއް އެއްވެސް ވަރަކަށް އީޝަލް ހިތަކަށް ނާރައެވެ. ގަނޑުވަރު ތެރޭގައި ކަންތައްތައް ހުންނަ ގޮތުގެ އެއްވެސް ވާހަކައެއް އެ މީހުން ނުދައްކައެވެ. އެހެންނަމަވެސް އީޝަލްއަށް އެ މީހުން ގެނެސްދޭ ހަދިޔާތަކަކީ އާދައިގެ ޖިންނިއެއްގެ ދިރިއުޅުމުން ފެނިދާނޭ ކަންކަން ނޫންކަން އެނގެއެވެ. އެ ތަފާތުކަމަށް އީޝަލްގެ ސަމާލުކަން ނުދެވުނީ އެއީ އާދައިގެ ކަންކަންކަމުގައި ހީވެފައި އޮތީމައެވެ.\nބޮޑު މަގަކުން ލާފައި އެތެރެއަށް އައިއިރު މަތީގައި ހުރެ އުސް ފާރުތަކުގައިވާ ތަނބުތަކުގެ ތެރެއިން މީހަކު ބަލަން ހުރި ކަން ފާހަގަވެ އީޝަލް އިސްއުފުލާލިއެވެ. ހޯދަނިކޮށް ތަނބަކާ ނިވާވެލައިގެން ބަލަން ހުރި ފިރިހެނަކު އީޝަލްގެ ލޮލުގައި އަޅައިގަތެވެ. ސިއްރުން ބަލާތީ އެއީ ކާކުތޯ އެނގެން އީޝަލް ބޭނުންވިއެވެ.


ބޭނުންކުރާ ބައެއް ކޮސްމެޓިކްސްގެ ސަބަބުން އަންހެން ކުދިން ބާލިޣުވާލެއް އަވަސްވޭ! – Dhen.mv\nބޭނުންކުރާ ބައެއް ކޮސްމެޓިކްސްގެ ސަބަބުން އަންހެން ކުދިން ބާލިޣުވާލެއް އަވަސްވޭ!\nJune 17, 2020 - 11:42 am\nބަނޑުބޮޑުވުމުގެ ކުރިންނާއި ދަރިފުޅު ބަނޑުގައި އޮންނައިރު މައިމީހާ ރީތިވުމަށާއި ޒީނަތްތެރިވުމަށް ބޭނުންކުރާ ބައެއް ކޮސްމެޓިކްސްގެ ސަބަބުން އަންހެން ކުދިން ބާލިޣުވާލެއް އަވަސްވާ ކަމަށް ދިރާސާއަކުން ދައްކައިފިއެވެ.\nއެ ދުވަސް ވަރު މައިމީހާ ބޭނުންކުރާ ކޮސްމެޓިކްސްގެ ތެރޭގައި ހިމެނޭ ކެމިކަލްގެ ސަބަބުން ދަރިފުޅު ފުރާވަރަށްއެރުމަށްފަހު އަދި އެ އުމުރުގައި ދިމާވާ "ޕިއުބާޓީ" ނުވަތަ ބާލިޣުވާލެއް އަވަސްކަން ދިރާސާގައި ވަނީ ފާހަގަ ކޮށްފައެވެ. މާ އަވަހަށް މި ކަންތައް ދިމާވުމަކީ އަންހެން ކުދިންނަށް ނަފްސާނީ ބަލިތަކާއި ސިކުނޑީގެ ކެންސަރު ފަދަ ބަލިތަކަށް ވާރުތަކުރާނެ ކަންތައްކަންވެސް ދިރާސާގައި ފާހަގަ ކޮށްފައިވެއެވެ.\nދިރާސާތަކުން ދައްކާގޮތުގައި އެމެރިކާގައި ކޮންމެ އަންހެނަކު އެވެރެޖުކޮށް 12 ކޮސްމެޓިކް ޕްރޮޑަކްޓް. އަދި މޫނަށް ހާއްސަ 16 އުފެއްދުމެއް ބޭނުން ކުރެއެވެ. މީގެ ސަބަބުން ކޮންމެ ދުވަހަކު 200 އަސް ވުރެ ގިނަ ކެމިކަލް އަށް އެ ކުދިން ހުށަހެޅެއެވެ.\nއާންމުކޮށް އަންހެންކުދިންނަށް ބާލިޣުވަނީ 11 އަހަރުގައި ނަމަވެސް މިހާރަކަށް އައިސް އަށް އަހަރު އަދި އެއަށްވުރެ ހަގު އުމުރުގައިވެސް ބާލިޣުވުމުގެ އަލާމާތްތައް އަންހެންކުދިންގެ ފުށުން ފެންނަމުންދާކަން ދިރާސާގައި ފާހަގަކޮށްފައި ވެއެވެ.


އެކުވެނި ޓްރެކު ސިންތެޓިކް ކޮށް، ބޮޑު ބަދަލެއް ގެންނަނީ | Sandhaanu\nމާލޭގައި ގިނަބަޔަކު ކަސްރަތު ކުރުމަށް ބޭނުންކުރާ ކުޅިވަރު އެކުވެނީގެ ދުވާ ޓްރެކް ބަދަލުކުރާނީ ސިންތެޓިކް ޓްރެކަކަށް ކަމަށް ކުޅިވަރާ ބެހޭ ވަޒީރު އަހުމަދު މަހްލޫފް ވިދާޅުވެއްޖެ އެވެ.\nރާއްޖޭގައި މިފަހަކަށް އައިސް ދުވުމާއި، ކަސްރަތުގެ ޓްރެންޑެއް އައިސްފައިވާ އިރު މާލޭގައި ދިރިއުޅޭ ރައްޔިތުންގެ އެންމެ ބޮޑު އެއް ކަންބޮޑުވުމަކީ ފެންވަރު ރަނގަޅު ދުވާ ޓްރެކެއް ނެތް ކަމެވެ. މިހާރު ގިނަބަޔަކު ބޭނުން ކުރަމުން އަންނަ މާފަންނު އެކުވެނި ޓްރެކަކީ 1996 ވަނަ އަހަރު މާލޭގައި ބިނާ ކުރި ޓްރެކަކަށްވާއިރު އެތަން މިހާރު ވަނީ ވަރަށް ބޮޑަށް ހަލާކުވެފަ އެވެ.\nއެތަނަކީ ރަސްމީކޮށް ކްރިކެޓް ކުޅޭ ޕިޗަކަށްވެސް ވުމާއެކު ޓްރެކުގެ ބޭނުން ދުވުމުގެ އިތުރަށް ކްރިކެޓް ކުޅުމަށާއި ކަސްރަތު ކުލާސްތައް ބާއްވަން ބޭނުންކުރެ އެވެ.\nކުޅިވަރާ ބެހޭ ވަޒީރު އަހުމަދު މަހްލޫފް ވަނީ މީގެ ކުރިން އެތަނަކީ ހަމައެކަނި ދުވާ ތަނެއްގެ ގޮތުގައި ބޭނުން ކުރެވޭ ތަނަކަށް ހަދާނެ ކަމަށް ވިދާޅުވެފަ އެވެ.\nއެގޮތުން މިހާރު އޮތް ޓްރެކުގެ ބަދަލުގައި ޒަމާނީ ފެންވަރުގެ ޓްރެކެއް އެޅުމުގެ މަސައްކަތް ފަށާފައިވާ އިރު ކުރިން ޕްލޭން ކޮށްފައި އޮތީ އެ ޓްރެކުގައި އޮތް ވެލިގަނޑު ނަގައި އެއްވަރު ކުރުމަށްފަހު އަލުން ދުވާ ޓްރެކެއް އެތަނުގައި އެޅުމަށެވެ. އެކަމަކު މިހާރު އެތަން ބަދަލުވެގެން ދާނީ ގިނަ ކުޅިވަރުތަކެއް ކުޅެވޭ ފަދަ ސިންޓެޓިކް ޓްރެކަކަށް ކަމަށް މިނިސްޓަރު މަހްލޫފް ވަނީ ވިދާޅުވެފަ އެވެ.\nމަހްލޫފް މިއަދު ކުރެއްވި ޓްވީޓެއްގައި ވިދާޅުވީ، މިހާރު އެ ޓްރެކުގައި މަސައްކަތް ކުރަމުންދަނީ ސަބް ބޭސް އެޅުމުގެ މަސައްކަތް ކަމަށެވެ. އަދި ސަރުކާރު ބަންދަށް ފަހު އެތަނުގައި ސިންތެޓިކް ޓްރެކެއް އެޅުމަށް ރަސްމީކޮށް ކުރަން ޖެހޭ ކަން ކަން ކުރިއަށް ދާނެ ކަމަށެވެ.